Haalathu ge zinmaa, JP adhi AP in nagan jeheyne: MP Saeed\nހާލަތުގެ ޒިންމާ ޖޭޕީއާ އަދާލަތުން ނަގަންޖެހޭނެ: ސައީދު\nކުރީގެ އިކޮނޮމިކް މިނިސްޓަރު މުހައްމަދު ސައީދު- އަވަސް ފޮޓޯ\nރާއްޖޭގައި ހިނގަމުންދާ ދީނާ ޚިލާފު ކަންކަމުގެ ޒިންމާ އެމްޑީޕީއެކޭ އެއްގޮތަށް ޖުމްހޫރީ ޕާޓީއާ އަދާލަތު ޕާޓީންވެސް ނަގަންޖެހޭނެ ކަމަށް މާވަށު ދާއިރާގެ ެމެންބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވެއްޖެ އެވެ.\nނޫސްވެރިންނާ ވާހަކަދައްކަވަމުން ސައީދު ވިދާޅުވީ މި ރާއްޖޭގައި ލާދީނީ އެތައް ކަމެއް ހިނގަމުންދާއިރު ޖުމްހޫރީ ޕާޓީ އޮތީ ބަހެއްވެސް ބުނެލަން ނޭންގިފައި ކަމަށެވެ. އެއީ ކަންބޮޑުވާން ޖެހޭ ކަމެއް ކަމަށާ މިއަދު ހިނގަމުންދާ ކަންކަމުގެ ހިއްސާ އެމްޑީޕީއެކޭ އެއްވަރަށް ޖޭޕީއާ އަދާލަތުން ނަގަންޖެހޭނެ ކަމަށް ސައީދު ވިދާޅުވިއެވެ.\n"މިއަދު މި ހުރިހާ ކަމެއްގައި އަދާލަތު ޕާޓީއާ ޖުމްހޫރީ ޕާޓީއާ އެމްޑީޕީން ހިއްސާ ނަގަންވާނީ އެއް ވަރަކަށް." ސައީދު ވިދާޅުވިއެވެ.\nޖުމްހޫރީ ޕާޓީއަކީ މި ސަރުކާރު ގެނައުމުގައި ވަރަށް ބޮޑު ހިއްސާއެއް އޮތް ޕާޓީއެކެވެ. ނަމަވެސް ނިމިގެންދިޔަ މަޖިލީސް އިންތިޚާބުގައި ސަރުކާރު ކޯލިޝަންގެ ޕާޓީތަކުން ގުޅިގެން މަސައްކަތް ކުރުމަށް އެއްބަސްނުވެވުމުން ޖޭޕީން މަސައްކަތް ކޮށްފައިވަނީ ޕީޕީއެމް/ޕީއެންސީ ކޯލިޝަނާ އެކުގައެވެ.\nއޭގެ ފަހުން ދެ ޕާޓީން ގުޅިގެން މަސައްކަތެއް ކޮށްފައި ނުވާއިރު، ސަރުކާރު ކޯލިޝަނުން ޖުމްހޫރީ ޕާޓީ ވަކިވުމަށް އިދިކޮޅު ކޯލިޝަނުން ވަނީ ގޮވާލާފައެވެ. އަދި ޖުމްހޫރީ ޕާޓީއާއެކު ދެން މަސައްކަތް ކުރާނީ ސަރުކާރު ކޯލިޝަނުން ވަކިވުމުން ކަމަށް އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން ވަނީ ވިދާޅުވެފައެވެ.\nދާދިފަހުން އިދިކޮޅު ކޯލިޝަނުން ބޭއްވި ޖަލްސާއެއްގައި ވާހަކަދައްކަވަމުން ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވަނީ ޖޭޕީއަކީ މި ސަރުކާރު ދަމަހައްޓަން ވިއްދާފައިވާ "ކައްތިރި" އެއްގެ ގޮތުގައި ސިފަ ކުރައްވާ މި ވަގުތަކީ ސަރުކާރުގެ ތެރެއިން ޖޭޕީ ނުކުންނަންވީ ވަގުތު ކަމަށް ވިދާޅުވެފައެވެ.. އަދި ސަރުކާރުގައި ދެމި ތިބުމަކީ ސީދާ ގޮތުން "ލާދިނިއްޔަތު" ފަތުރަން އެހީތެރިވެ ދިނުން ކަމަށް އޭނާ ތުހުމަތު ކުރެއްވި އެވެ. އަދި އޭނާ ވަނީ އެކަމާ ދެކޮޅަށް ރައީސް ޔާމީނާއެކު ގައުމީ މަސައްކަތް ކުރަން ޖޭޕީގެ ލީޑަރަށް ގޮވާލައްވާފަ އެވެ.\nއެމްޑީޕީ މުހައްމަދު ސައީދު އަދާލަތު ޕާޓީ + ޖުމްހޫރީ ޕާޓީ


ރުޅިގަދަ ސޭޓަކާ ދިމާވިތަ؟ | Jazeera\tރުޅިގަދަ ސޭޓަކާ ދިމާވިތަ؟ - Jazeera\nރުޅިގަދަ ސޭޓަކާ ދިމާވިތަ؟\nހަމްދޫން ރަޝީދު October 19, 2019 102 views0\nކޮންމެ މީހަކީވެސް ކޮންމެވެސް މުހުތާދަކާއިގެން ފިހާރައަކަށް ގޮސްފައިވާ މީހެއްކަން ޔަގީނެވެ. ކަންމަތީ ފިހާރަތަކުން ފެށިގެން ބޮޑެތި ޝޮޕިން މޯލްތަކަށްވެސް ގޮސްފައިވާ މީހެކެވެ. ފިހާރައަކަށް ގޮސް ބޭނުންވާ އެއްޗެއް ލިބުމުން ރުފިޔާ ދިނުމަށްފަހު ނުކުމެގެން އަންނަނީއެވެ. ނަމަވެސް ބައެއް ފަހަރު އެ ފިހާރައެއްގައި އިންނަ ސޭޓަކާހުރެ ދެވަނަ ފަހަރަށް އެ ފިހާރައަށް ދިޔުމާމެދު ދެވަނަ ވިސްނުމަށް ދާން ޖެހޭ ފަހަރު އަންނަ ކަމީ ހަގީގަތެކެވެ. އެއިން ކަމަކާ ތިބާއަށް ދިމާވި ހެއްޔެވެ؟\nބައެއް ސޭޓުންނަކީ ވަރަށް ރުންކުރު މިޒާޖެއްގެ މީހުންނެވެ. ހިނިތުންވެލާންވެސް ނޭނގޭނެއެވެ. ގަންނަ މުދާ ސޭޓުގެ މޭޒުމަތީގައި އަތުރާލުމުން ގަންނަން އައި މީހާއަށް ކަޅިވެސް އެއްލާ ނުލައި ފަހަރަކު އެއްޗެއް ބާކޯޑު ރީޑާގައި ޖައްސަން ފަށައެވެ. ނުވަތަ ކަލިކިއުލޭޓަރުގައި އެ މުދަލުގެ އަގު ޖަހާ ހިސާބު ހަދަން ފަށައެވެ. އަދި ދޭންވީ ރުފިޔާގެ އަދަދު ބުނެ ބާކީ ދޭން ޖެހޭކަމަށްވާނަމަ ބާކީ ދީ ކޮތަޅަށް އަޅަން ޖެހޭނަމަ ކޮތަޅަށް އެޅުމަށްފަހު އެކަން ނިންމާލައެވެ. އުޅޭނީ އެމީހަކު ކައިރިން ސަލާމަތް ނުވެވިގެން އުޅޭ ފަދައިންނެވެ. މިކަހަލަ ސޭޓުން ކައިރިން މަދު އެއްޗެއް ގަނެ 'ބޮޑު ރުފިޔާ' އެއް ދީފިނަމަ، އަސްތާ، ކަންތައް ހަމަވީއެވެ. ނުވަތަ މަދު އެއްޗެއް ގަނެ ކޮތަޅެއް ދޭށޭ ބުނެފިނަމަވެސް އެ ދެންވީއެވެ. އެއްޗެހި ކިޔާ ސޭޓުންވެސް އުޅެއެވެ. އެއްޗެއް ނުބުންޏެއްކަމަކު މޫނު މައްޗަށް އަރާ ފައިބާ ކުލަތަކުންނާ ތުންފަތަށް އެހެރަ ހަދާ ގޮތްތަކުން އޭނާ ކިޔަން ބޭނުންވާ އެއްޗެއް ލިޔެވިފައިވާ ކަހަލައެވެ.\nފިހާރަތަކަށް އެއްޗެއް ގަންނަންދާ މީހުންނަކީ އެކި މިޒާޖުގެ މީހުންނެވެ. ސަކަ މީހުންވެސް ފިހާރަތަކަށް ދާނެއެވެ. ނަމަވެސް ބުނެލާ މަޖާ އެންމެ ބަހަކުން އެމީހާއަށް ބަސްލާ ޒުވާބުކުރާ ސޭޓުންވެސް އުޅެއެވެ. އެވަގުތު ޒުވާބުކޮށް އަދި ނިންމާލަނީއެއްވެސް ނޫނެވެ. ބޭބެމެން ނުވަތަ ފިރި ނުވަތަ ލޯބިވެރިޔާ ފޮނުވައިގެން ބިރު ދައްކާ ސޭޓުންވެސް އުޅެއެވެ.\nމިދެކެވެނީ ހައްތަހާވެސް އަންހެން ސޭޓުންގެ ވާހަކައެވެ. ފިރިހެނުންވެސް ވަކި ދެރައެއް ނޫނެވެ. ފިހާރައަށް މީހަކު ވަދެ އެއްޗެއް ގަނެގެން ދިޔަސް ނޭނގޭ ސޭޓުންވެސް އުޅެއެވެ. އަންހެން ކުދިން އެއްޗެއް ގަންނަން ވަނުމުން ޑިސްކައުންޓް ބޮޑުވެފައި ފިރިހެނުންވަދެ ހަމަ އެކައްޗެއް ގަންނައިރު ޑިސްކައުންޓް ދޭށޭ ކިޔާ އާދޭސް ކުރިޔަސް ކަހާތަން ހިރުވާނުލާ ސޭޓުންވެސް އުޅެއެވެ. އަދި ޑިސްކައުންޓް ދިނުމަށްފަހު 'އާފްޓަ ސޭލް' ސަވިސްއަށް މޮބައިލް ނަމްބަރު ބަހާ ސޭޓުންވެސް އުޅޭކަމީ ހަގީގަތެކެވެ.\nމިކަހަލަ އެތައް ތަޖުރިބާއެއް އެތައް ބަޔަކަށް ކުރެވިފައިވާނޭކަން އެނގެއެވެ. ދަންނަން ޖެހޭ އެއްކަމަކީ ސޭޓުންގެ އުޅުން ހުންނަ ގޮތުން އެ ފިހާރައަށްދާ މީހުން އެހެން ފިހާރަތައް ޚިޔާރުކުރާކަމެވެ. ފިހާރައިގެ ފައިދާ ދަށްވާން މެދުވެރިވާ ސަބަބަކަށް މިކަންވެސް ވެދާނެކަމެވެ. ހިނިތުންވެފައި ކަސްޓަމަރުންނާ ވާހަކަ ދައްކާ ހެދުމަކީ އުނދަގޫ ކަމެއް ނޫނެވެ. ނަމަވެސް ގެނެވޭ ކުޑަކުޑަ ބަދަލަކުން އެ ފިހާރައަކާމެދު މީހުން ދެކޭގޮތް ބަދަލުވެ މީހުންގެ މެދުގައި މަގުބޫލުތަނަކަށް ވާކަށް ގިނަ ދުވަހެއް ނުނަގާނެއެވެ.


އިރުމަތީފަރާތުގެ ޖެޓީ ކައިރިން 80 މީޓަރ ގެ ގޮނޑުދޮށް ހިމާޔަތް ކުރެވިގެންދާނެ\n60 ދުވަހުގެ ތެރޭގައި އީއައިއޭގެ މަސައްކަތް ނިމޭނެ\n180 ދުވަހުގެ ތެރޭގައި މަސައްކަތް ނިންމަންޖެހޭ\n25 ފެބްރުއަރީ 2020 | އަންގާރަ 17:22\nއެއްބަސްވުމުގައި ސޮއިކުރި ރަސްމިއްޔާތުގެ ތެރެއިން\nނ. ފޮއްދޫ ގޮނޑުދޮށް ހިމާޔަތް ކުރުމުގެ މަޝްރޫއު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގް ކޮންޕެނީ ޕްބްލިކް ލިމިޓެޑް (އެމްޓީސީސީ)އާ ހަވާލުކޮށްފިއެވެ.\nއަންގާރަ ދުވަހު އޮތް ރަސްމިއްޔާތެއްގައި، މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ ގެ ފަރާތުން މިއެއްބަސްވުމުގައި ސޮއި ކުރެއްވީ ޑިރެކްޓަރ ޖެނެރަލް ފާތިމަތު ޝާން ފާރޫޤުއެވެ. އަދި އެމްޓީސީގެ ފަރާތުން ސޮއިކުރެއްވީ ކުންފުނީގެ ޗީފް އެގްޒެކެޓިވް އޮފިސަރ އާދަމް އާޒިމްއެވެ.\nޕްލޭނިން މިނިސްޓްރީން ބުނީ މިމަޝްރޫއު އެކުންފުންޏާ ހަވާލުކުރީ 7612،602.00 (ހަތް މިލިއަން ހަ ލައްކަ ބާރަ ހާސް ހަ ސަތޭކެ ދޭއް) ރުފިޔާއަށް، 180 ދުވަހުގެ ތެރޭގައި ނިންމާ ގޮތަށްށެވެ. އަދި މިމަސައްކަތަށް 120 ދުވަސް ހޭދަވާއިރު، އީއައިއޭ ހެދުމަށް 60 ދުވަހުގެ މުއްދަތެއް ދީފައިވާ ކަމަށް މިނިސްޓްރީން މައުލޫމާތުދެއެވެ.\nމި މަޝްރޫއުގެ ދަށުން ކުރެވޭ މައިގަނޑު މަސައްކަތްތަކަކީ އެރަށުގެ އިރުމަތީފަރާތުގެ ޖެޓީ ކައިރިން 80 މީޓަރުގެ ގޮނޑުދޮށް ހިމާޔަތްކުރުމެވެ. ގޮނޑުދޮށް ހިމާޔަތްކުރުމަށް ބޭނުންކުރެވޭނީ ޖިއޯ ބޭގް ރިވެޓްމަންޓެވެ.


Messi Ge Hattrick Aa Eku Barca Ah Muhimmu Molheh - Vaguthu\nމެސީގެ ހެޓްރިކާއެކު ބާސާ އަށް މުހިއްމު މޮޅެއް\nސްޕެނިޝް ލަލީގާގައި ރޭ ސެލްޓަ ވީގޯ އާއި ދެކޮޅަށް ކުޅުނު މެޗު ކާމިޔާބުކޮށް ބާސެލޯނާ އިން ތާވަލުގެ އެއްވަނައިގައި ހަމަޖެހިލައިފިއެވެ.\nރޭ ކޭމްޕް ނޫގައި ކުޅުނު ލަލީގާގެ ބާރަ ވަނަ ބުރުގެ މެޗުން ބާސާ މޮޅުވީ 4-1ގެ ނަތީޖާއަކުންނެވެ. މެޗަށް ބާސާ ނުކުތްއިރު އެޓީމުން މިސީޒަންގައި ނެރެމުން އަންނަ ދަށް ނަތީޖާތަކުގެ ސަބަބުން ކޯޗު އެރްނެސްޓޯ ވަލްވާޑޭގެ ކޮނޑަށް ޕްރެޝަރު އޮތީ ބަރުވެފަ އެވެ. ރޭގެ މެޗުން ބާސާ މޮޅުވުމާއެކު ވަގުތީ ގޮތުން ވަލްވާޑޭ އަށް ކުޑަ ނަމަވެސް ހިތްހަމަޖެހުމެެއް ލިބިގެންދިޔައިރު، ކޯޗު ކަމުގެ މަގާމުން އޭނާ ވަކިކުރުމަށް އެކްލަބުގެ ސަޕޯޓަރުން އަންނަނީ ތަކުރާރުކޮށް ގޮވަމުންނެވެ.\nރޭގެ މެޗާއި ބާސާ ކުރިމަތިލީ ފަހަކަށް އައިސް އުއްމީދީ ކުޅުމެެއް ދައްކަމުން އަންނަ 16 އަހަރުގެ ކުޅުންތެރިއާ އަންސޫ ފާޓީ ފުރަތަމަ އެގާރައިގައި ހިމަނައިގެންނެވެ. އަނިޔާގެ ސަބަބުން ކުޅުމާއި ދުރުގައި ހުރި ލެފްޓް ބެކް ޖޯޑީ އަލްބާގެ ބަދަލުގައި ޖޫނިއާ ފާޕޯ ކުޅެން އެރިއިރު މެދުތެރެ ލީޑް ކޮށްފައިވަނީ ސާޖީ ރޮބާޓޯ އާއި ފްރެންކީ ޑިޔޮންގެ އިތުރުން އަރްތުރް އެވެ.\nކޭމްޕް ނޫގެ އެތައް ހާސް ސަޕޯޓަރުންގެ ކުރިމަތީގައި ކުޅޭއިރު އާއްމުގޮތެއްގައި ބާސާ އިން މެޗު ޑޮމިނޭޓްކުރާ ނަމަވެސް ރޭގެ މެޗުގެ ކުރީކޮޅު ގިނަވަގުތު ބޯޅަ ހިފަހައްޓައިގެން ކުޅެފައިވަނީ ސެލްޓަ ވީގޯއެވެ. ބާސާ ކުޅުންތެރިންނަށް މެޗު ތެރެއަށް ވަނުމަށް އުނދަގޫތަކެއް ކުރިމަތިވަމުން ދިޔައިރު އެޓީމަށް ނަސީބު ލައްވާލީ 23 ވަނަ މިނެޓުގަައި ފާޕޯ ނެގި ހުރަހެއް ސެލްޓާ ވީގޯގެ އޭރިއާ ތެރެއިން އެޓީމުގެ ކުޅުންތެރިއެއް އަތުގައި ޖެހުމުން ރެފްރީ އެޓީމަށް ޕެނަލްޓީއެއް ދިނުމުންނެވެ.\nކެޕްޓަން ލިއޮނެލް މެސީ އިތުބާރާއެކު ޕެނަލްޓީ ކާމިޔާބުކޮށް ބާސާ އަށް ލީޑު ހޯދައިދިން ނަމަވެސް ސެލްޓާ އިން ވަނީ 42 ވަނަ މިނެޓުގައި މެޗުގެ ނަތީޖާ އެއްވަރުކޮށްފައެވެ. ސެލްޓާ އިން ނަތީޖާ އެއްވަރުކުރީ ބޯޅަ ރިކަވާ ކުރަން އުޅުމުގެ ތެރޭ އިދިކޮޅު ކުޅުންތެރިއަކަށް މެސީ ކުރި ފައުލެއްގައި ލިބުނު ހިލޭ ޖެހުމުންނެވެ.\nއިދިކޮޅު އޭރިއާ އަރިމަތިން ލިބުނު މި ހިލޭ ޖެހުން ގޯލަށް ފޮނުވާލީ ސެލްޓާގެ ލެފްޓް ބެކް ލޫކަސް އޮލާޒާ އެވެ. މެސީ އަށް ހެދުނު ގޯހަކުން ސެލްޓާ އިން ނަތީޖާ ހަމަހަމަކުރި ނަމަވެސް އޭނާ ވަނީ ފުރަތަމަ ހާފު ނިމުމުގެ ކުރިން ޖާދޫ ދައްކައި ބާސާ އަށް ދެވަނަ ފަހަރަށް ލީޑު ހޯދައިދީފައެވެ. މެސީގެ ދެވަނަ ލަނޑަކީ ލިބުނު ހިލޭ ޖެހުމަކުން ކާމިޔާބުކުރި ލަނޑެކެވެ.\nބާާސާއިން 2-1ގެ ލީޑެއްގައި އޮވެ ދެވަނަ ހާފާއި ކުރިމަތިލިއިރު މެޗުގެ މޮޅު ކުޅުންތެރިއާގެ މަގާމް ހޯދި މެސީ ގެ ހެޓްރިކް ފުރިހަމަކުރި ލަނޑު ފެނިގެންދިޔައީ 48 ވަނަ މިނެޓުގައެވެ. މި ލަނޑަކީވެސް ލިބުނު ހިލޭ ޖެހުމަކުން އޭނާ ޖެހި ލަނޑެކެވެ. މި ލަނޑާއެކު މެސީ އޭނާގެ ކެރިއަރުގައި ކާމިޔާބުކުރި ހިލޭ ޖެހުމުގެ އަދަދު 52 އަށް އަރާފައިވާއިރު މި މެޗުގައި ހެދި ހެޓްރިކާއެކު އޭނާ ވަނީ ލަލީގާގެ ތާރީހުގައި އެންމެ ގިނަ ހެޓްރިކް ހަދައިގެން ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ހަދާފައިވާ ރެކޯޑާއި އެއްވަރުކޮށްފައެވެ. މިދެ ކުޅުންތެރިންވެސް ވަނީ ސްޕެނިޝް ލީގުގައި 34 ހެޓްރިކް ހަދާފައެވެ.\nމެސީ އޭނާގެ 52 ވަނަ ހެޓްރިކް ފުރިހަމަ ކުރި ލަނޑަށްފަހު ބާސާގެ ހަތަރުވަނަ ލަނޑު މެޗު ނިމެން ފަސް މިނެޓަށްވެފަައި ވަނިކޮށް ކާމިޔާބުކުރީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް މިޑްފީލްޑަރު ސާޖިއޯ ބުސްކެޓްސްއެވެ.\nބާސާއިން ސެލްޓާގެ މަައްޗަށް ފަސޭހަ އަދި މުހިއްމު މޮޅެއް ހޯދިއިރު ވާދަވެރި ރެއާލް މެޑްރިޑްވެސް ވަނީ ފަސޭހަކަމާއެކު 4-0 އިން އައިބާގެ މައްޗަށް ކުރިހޯދައިފައެވެ. އައިބާގެ ދަނޑުގައި ކުޅުނު މި މެޗުގައި ރެއާލަށް ލަނޑުތައް ކާމިޔާބުކޮށްދިނީ ކަރިމް ބެންޒެމާ އާއި ސާޖިއޯ ރާމޮސްގެ އިތުރުން ފެޑެރީކޯ ވަލްވާޑޭ އެވެ.\nމި ނަތީޖާތަކާއެކު ސްޕެނިޝް ލީގް ތާވަލަށް ބަލާއިރު އެއްވަނަ ބާސާ އަށް ލިބެނީ ފައިދާ ލަނޑުގެ ތަފާތުންނެވެ. ބާސާ އާއި ރެއާލަށްވެސް ވަނީ ބާރަ މެޗުން 25 ޕޮއިންޓް ލިބިފަ އެވެ. ތާވަލުގެ ތިންވަނައިގައި 23 ޕޮއިންޓާއެކު ރެއާލް ސޮސިއެޑާޑް އޮތްއިރު ހަތަރުވަނައިގައި އޮތީ 21 ޕޮއިންޓް ލިބިގެން އެތްލެޓިކޯ މެޑްރިޑެވެ.\nޒަވީ ކޮންމެވެސް ދުވަހަކުން ބާސާ އާއި ހަވާލު ވާނެ: ބާޓޮމެއު


HAAIX – Esfiya – Dhivehi Vaahaka Site\nތުއި ހިނގުމެއްގައި ފޮނި ގޮތަކަށް ހިނގާފައި އައިސް ވޯޑުން އެތެރެއަށް ވަން އާރާ ފެނި އީޝަލްގެ ލޭ ކެކިގަތެވެ. ބާރު ހިނގުމެއްގައި އޭނާ އާރާ އާ ދިމާލަށް ހިނގައިގަތީ ނޫރިޝް އާ ދޭތެރޭ ކަންތައް ކުރި ގޮތް ހިތަށް އެރުމުން ނެވެ. އެ ދިޔަ ބާރުމިނުގައި ގޮސް އާރާގެ ކޯތާފަތް މަތީގައި އަތުގައި ހުރި ބާރެއް ލާފައި ޖެހި އެވެ. ވޯޑުން ވަދެގެން އައި އާރާގެ މޫނުމައްޗަށް އަނދިރި ވީ އަރައިގަތް ދިލަ ތަދަށް ކެތް ނުކުރެވުމުން ނެވެ. މީހާ ހަމައަކަށް އެޅިލުމަށްފަހު ކޯ މަތީގައި އަތް އަޅައިގެން ހުރެ ކުރިމަތި ބަަލާލީ ވީކީތް ތޯ ބަލާލުމުގެ ނިޔަތު ގައެވެ. ކުރިމަތީގައި ދެ ބުމަ ގޮށް ޖަހައި ލައިގެން ރުޅި އައިސް ރަތް ވެފައި ހުރި އީޝަލް ފެނުމާއިއެކު އާރާގެ މޫނު މައްޗަށް ވެރިވީ ހައިރާން ކަމެވެ. އެއް ފަހަރު އީޝަލް އާ ދިމާލަށް އަނެއް ފަހަރު އަނގަ މަތީގައި އަތް އަޅައިގެން ދެ ލޯ ބޮޑު ކޮށްލައިގެން ދުރުގައި ހުރި ނޫރާ އާ ދިމާލަށް ބަލަން ހުރެފައި ކޯމަތީގައި އަޅައިފައި އޮތް އަތް ނަގާ އީޝަލްގެ ގައިގައި ޖަހަން މަޅާލި ވަގުތު ފަހަތުން މީހަކު އައިސް އާރާގެ އަތުގައި ހިފަހައްޓާ ބާރަށް ފޮޅުވާލި އެވެ. ވީ ތަދުން އާރާއަށް އަޑުގައި ނެތް ތަނަށް ހަޅޭއްލަވައި ގަނެވުނެވެ. އަތަށް ތަދުވެފައިވާ ކަން އާރާގެ ދެ ލޮލުގެ ތެރޭގައި ބޮނޑިވެފައިވާ ތާޒާ ކަރުނަތައް ހެކިވެ އެވެ. ނަމަވެސް އާރާ ކަހަލަ ހިތެއް ނެތް އަނިޔާވެރިންނަށް އަނިޔާ ހައްޤެވެ. އާރާ އެއްފަރާތަކަށް ކޮއްޕާލުމަށްފަހު އީޝަލް ފަހަތް ބަލާލީ އާރާގެ އަތުގައި ހިފެހެއްޓީ ކާކު ތޯ ބެެލުމުގެ ޝައުގު ހިތުގައި އޮތްލެއް ބޮޑު ކަމުންނެވެ. އަތުގެ މުލައްދަނޑިން އެއީ ފިރިހެނެއް ކަން ޔަގީންވި ނަމަވެސް ކާކު ކަމެއް ނޭނގުނެވެ. ތެޅި ތެޅި އޮތް ހިތަކާއެކު ފަހަތް ބަލާލި ވަގުތު ކުރި މަތިން މާޝަލް ފެނުމުން ދިޔައީ ސިއްސައިގެންނެވެ. ފުން ނޭވާއެއް ދޫކޮށްލުމަށްފަހު މާޝަލްއަށް ހިނިތުންވެލަމުން އީޝަލް އެ ދިމާލަށް ބަލަހައްޓައިގެން ހުރި އާރާ ކައިރިއަށް ޖެހިލިއެވެ. ކުރިމަތީގައި ހުރި މީހާއަށް އީޝަލް ހިނިތުންވެލިގޮތުން އެއީ އޭނާ ދަންނަ މީހެއްކަން އާރާއަށް އިނގުނެވެ. ރަނގަޅަށް ކުރިމަތީގައި ހުރި ފިރިހެން މީހާއަށް ބަލާލުމަށްފަހު އީޝަލްއަށް ބަލާލެވުމުން ދެ މީހުންގެ އެއް ގޮތް ސިފަތަކެއް ހުރި ކަން ފާހަގަ ވިއެވެ. އެ ވާނީ އީޝަލްގެ ބޭބެ އަކަށޭ އާރާގެ ހިތް ބުންޏެވެ. ” ކަލޭ ލަދެއް ނުގަނޭ ތަ… ނޫރިޝް އެހެން ހަދާފަ މި ތަނަށް އަންނާކަށްވެސް ” އީޝަލް ހުރީ ރުޅި އައިސްގެން ގޮސް ހަލާކު ވާވަރު ވެފަ އެވެ. ” އަހަރެން ނޫރިޝްއަށް ކީތްތަ ކުރީ…...\nކަޅުހުއްތުބޭގެ ދުލުން ބޭރުވި ލަފްޒުތައް ނޫރާގެ ކަންފަތާއި ހަމަ އަށް ފޯރީ ހޮނު ގުގުރިއެއްގެ ސިފައިގަ އެވެ. ދެލޯ ބޮޑުވެ އަނގަ ތަންމިނަށް ހުޅުވުނު އިރު ދެލޮޮލުން ހުއްޓުމެއްނެތި ކަރުނަ ފައިބަމުން ދިޔަ އެވެ. މަޑު ގިސްލުމެއްގެ އަޑު އިވިފައި ދެން ފެނުނީ އަނގަ މަތީ އަތް އަޅައިގެން ހުރެ ބާރަށް ރޮއެގަތް ތަނެވެ. އޭނައަށް ހިތުގެ އުދާސްތައް ބޭރުކޮށް ނުލާ ކެތްނުވީ އެވެ. ނޫރާއަށް އޭނާގެ...\nނަމަވެސް އީޝަލްއަށް ނޭނގުނު ކަމަކީ އޭނާގެ ދެބެންގެ ދެދަރިކުއްޖާއަށް ދިމާވި ހާލަތާއި ނޫރިޝްގެ ހާލަތާ އުޑާއި ބިމާހާ ތަފާތު ވާނެކަމެވެ. އިޝާ އާއި ނޫރާ އީޝަލް އިން ދިމާލަށް އެނބުރުމުން އަތުގެ ނުފުށުން ކަރުނަ ފުހެލުމަށްފަހު ގަދަކަމުން ތުންފަތް މައްޗަށް މަސްނޫއީ ހިނިތުންވުމެއް ވެރިކުރުވިއެވެ. ” ދަރިފުޅާ! ހިނގާ ގެއަށް ދާން… މިހާރު އެއޮށް ދިހައެއް ޖަހަންއުޅެނީ… މާދަމާ...\nބަލާކަށް ނުހުރެ އީޝަލް ގޮސް އެ ދޮރު ފޮތިގަނޑު ކަހާލިއެވެ. ނޫރާ އީޝަލް އަށް ބަލާލީ ޝުކުރުވެރި ނަޒަރަކުންނެވެ. އޭނާ އެ ދޮރުފޮތިގަނޑު ކަހާލަ ދޭން ކިތަންމެ ބޭނުންވިޔަސް ނޭނގޭ ބިރުވެރިކަމެއް އޭނާގެ ހިތުގެ ތެރޭގައި ވަށާލުމުން މުޅި މީހާ ފިނޑިވެ ހާސްވީއެވެ. އީޝަލް އައިކަން ނަސީބެކޭ ނޫރާގެ ހިތަށް އެރިއެވެ. ނޫން ނަމަ އޭނާގެ ދަރިފުޅަށް ވާނެ ގޮތެއްވެސް ނޭނގުނެވެ. ވަގުތުން ކަޅުހުއްތުބޭ ކައިރި ގޮސް މި ވާގޮތެއް ބަލަން ނޫރާ ގެ ކިތް އެދެމުން ދިޔައެވެ. ނަމަވެސް ދެ ނަމާދު ދޭތެރޭގައި ބޭރަށް ނިކުތުން ރަނގަޅު ނުވާނެތީ އިޝާގެ ފަހުން ދާން ނިންމިއެވެ. ދޮރުފަތިގަނޑު ކަހާލި ފަހުން ނޫރިޝްގެ ކިބައިން އެއްވެސް އާދަޔާ ޚިލާފު ކަމެއް ނުފެނެއެވެ. އޭގެ ބަދަލުގައި އޭނާ އޮތީ ވަރަށް ހަމަޖެހިލައިގެންނެވެ. ބޮޑު ކަމެއް ކުރިމަތިވެފައިވާ ކުއްޖެކޭ ފެންނަ މީހަކު ނުބުނާނެ އެވެ. އީޝަލް އާއި ދެމީހުން ސަކަރާތް ޖަހަން ތިބި މަންޒަރު ބަލަން ނޫރާ ހުރީ ހިނިތުންވެފައެވެ. އީޝަލްގެ ކައިރީގައި އިޝާ ނަމާދު ކޮށްލައިގެން ހޮސްޕިޓަލަށް އައިސް ދޭން ނޫރާ އެދިފައި އޮތުމުން އީޝަލް ތައްޔާރު ވަމުން ދިޔައީ ހޮސްޕިޓަލަށް ދާށެވެ. ކަކުލާ ހަމައަށް އަންނަ ރަތް ކުލައިގެ ގަމީހަކާއި އެކު އައިސް ބުލޫ ޖިންސެއް ލާ ނޭވީ ބްލޫ ކުލައިގެ ޝޯވލްއެއް އަޅައިގެން ހުރި އިރު ހީވަނީ ސާދަ ވިލޭރޭގެ ހަނދު ބިމަށް ފައިބައިފައި ހުރި ހެންނެވެ. އެހާވެސް އީޝަލް ފުރިހަމަ އެވެ. ހަރުގަނޑުން ކަޅުކުލައިގެ ހައިހީލްއެއް ނެގުމަށްފަހު އެއަށް އަރައިގެން އަވަސް ފިޔަވަޅު ތަކެއްގައި ހިނގައިގަތީ ހޮސްޕިޓަލާއި ދިމާލަށެވެ. ވޯޑަށް ވަދެގެން އައި އީޝަލް ފެނުމާއިއެކު ނޫރާ އިން ތަނުން ތެދުވެ އީޝަލް އަށް ހިނިތުންވުމެއް ހަދިޔާ ކުރުމަށްފަހު ހިނގައިގަތީ އެތަނުން ނިކުންނާށެވެ. ” އީޝްއަށް އިނގޭތަ އީޝް އެގަޑީ ކާރޓެެއިން ކަހާލީމަ އޭތި ބުނީ އީޝް މަރާލާނަމޯ… އަހަރެން ވަރަށް ދެރަ ވާނެ އަހަރެންގެ ސަބަބުން އީޝް ދެރަ ގޮތެއްވެއްޖިއްޔާ… ” ނޫރާ ނިކުމެގެން ދިޔަ ދިމާލަށް ބަލަހައްޓައިގެން ހުރެ ދެރަވެފައިވާ މޫނަކާއިއެކު ނޫރިޝް ބުނެލިއެވެ. ” އެއްކަލަ ނޫ… އަހަންނަށް ކަމެއްވެއްޖެތަ… ދެންމެވެސް މިއައީ އެކަނި… ގަބުރުސްތާނު ކައިރިން ހިނގާލާފަ… ނުވެއެއްނު ކަމެއް… ނޫ މާ ބިރުން އުޅޭތީ އޭ އޭއްޗަށް ބިރު ދައްކަން ކެރެނީ… ތަންކޮޅެއް ކޫލް ކޮށް އުޅެބަލަ… އެއް އިރަކުވެސް ނޫ އަކީ ފިނޑި ކުއްޖެއް ނޫނެއްނު ދޯ… ދެން ނުވެސް ގުޅޭ ތިހެން ބިރުން އުޅެންޏަކާ… އަހަރެން ގޮތަށް އުޅެބަލަ… ” އީޝަލްގެ ބޭނުމަކަށް ވީ ނޫރިޝްގެ މޫޑު ރަނގަޅު ކޮށްލުމެވެ. އެކަން ވަރަށް ރަނގަޅު ކާމިޔާބުވެސް ވިއެވެ. ދެމީހުން ގަޔާ ވެފައި ސަކަރާތް ޖަހަމުން ދިޔައީ ކުޑަކުދިން ތަކެއް ފަދައިންނެވެ. ބިރުވެރި...\nފުން ވިސްނުމެއްގައި ހުރެ ގޮސް ވޯޑަށް ވަތް ނޫރާ ގެ ދެ ލޯ ބޮޑުވެ އަތް ތުރުތުރު ލާން ފެށީ ކުރިމަތިން ފެންނަމުން ދިޔަ މަންޒަރުން ނެވެ. ދެ ލޯ ފެންކަޅި ވީ ހިތަށް ކުރި ފުން އަސަރަކުން ނެވެ. ނޫރިޝް އެކޭ ބުއްދި ހަމަ ނުޖެހޭ މޮޔަ އެކޭ އެއްވަރެވެ. އެނދު މަތީގައި ބޯ ހާވައިލައިގެން ދެ ފައި ވައް ކޮށްލައިގެން އެކަނި އިނދެ ވާހަކަ ދައްކަމުން ދިޔަ އިރު ދޭތެރެ އަކުން ޖަހާލާ ބާރު ހިނިގަނޑުން މާހައުލުގެ ހިމޭން ކަން ނަގާލަ އެވެ. ހީވަނީ އެހެން މީހުންނަށް ނުފެންނަ މީހަކު ނޫރިޝް އަށް ފެންނަނީ ހެންނެވެ. ނޫރާ އަށް ފެންނަމުން ދިޔަ މަންޒަރުން ހިތުގެ ހިނގުން ހުއްޓުނު ހެން ހީވިއެވެ. މަންޒަރު ފުސްވީ ލޮލަށް ކަރުނަ ޖަމާވުމުން ނެވެ. އަނެއް ފަރާތަށް އެނބުރި ރޮވޭ ހާލު ދުވެފައި ދިޔައީ ޑޮކްޓަރަށް ގޮވާށެވެ. ޑޮކްޓަރު ގެ ކޮޓަރީގެ ދޮރު ގައި ޓަކި ޖެހުމުމުން އެތެރެއިން ...\nހަޤީޤީ / ހިތާމަ / ބިރުވެރި / ކުރުވާހަކަ\nއަލީއާއި އޭނާގެ ރައްޓިސް އަޙްމަދުއާކީި ފޯޓްނައިޓްކިޔާ ގޭމަކަށް ވަރަށް ލޯބިކުރާބައެކެވެ. ރެއާ،ދުވާލު،ނުކައި،ނުބޮއި ވަރުބަލިކަމެއްނެތި އަބަދާ އަބަދު ކުޅެމުންދެއެވެ. އެއްދުވަހުކު އޭނާގެ ރައްޓިސް އަހްމަދު ޓޮޕް5ޗާރްޓުގެ 2ވަނައައް އެރިއެވެ. މިކަމާ އަލީ ވަރަށް ޖޭވިއެވެ. އެހެންވެ އަލީ ގިނަގިނައިން ކުޅެގެން އަލީ ޓޮޕް5ޗާރްޓުގެ 5ވަނައަށް ހާސިލް ކުރިއެވެ. އެކަމަކު އަލީ ޗާރްޓުގެ 5ވަނަ ހާަސިލްވިއިރު އޭނާގެ ރައްޓިސް އަހްމަދު ޓޮޕް5ޗާރްޓުގެ 2ވަނައިގައިއެއް ނެތެވެ. އަލީ ހީކުރީ އަހްމަދު ބަލިވެގެން ދެތިން ދުވަހައް ނުކުޅޭތީ ދައްވީކަމަށެވެ. ނަމަވެސް ކަންވީ އެގޮތަކައްނޫނެވެ. އޭނާ ސްކޫލަކައްވެސް 3ހަފްތާވީއިރުވެސް ނުދެއެވެ. ދެން އަލީ ހީކުރީ މާލެ ދިއައީކަމަށެވެ. ދެން ގެއަށް ގޮސް މަންމަގާތުއެހުމުންބުނީ އަހްމަދު 2ދުވަސްކުރިން މަރުވިވާހަކައެވެ. ދެން އެއްރޭ އަހްމަދުގެ ގޭގައި ހޭދަކުރިދުވަހެއްގާ އަހްމަދުގެ ކޮއްކޮއާއެކީ ފިލްމެއްބަލަންއިދެފާ އަހްމަދުގެ ކޮއްކޮބުނީ ” އިގޭތަ އެގޭމޭ ދޮންބެއާއި އަޅުގަނޑުގެ ކުލާހުގާއުޅޭ މުހައްމަދުވެސް މަރާލީ ”. ” ކީކޭ؟ ” އަލީ ބުންޏެވެ. ”...\nއިންސާނަކަށް ކެތްކުރެވޭނެ އެންމެ މަތީ ދަރަޖަ އަށް ކެތްކުރަމުން ދިޔަ ނޫރިޝް އޮތް ތަނަށް ދެމުނީ ހޭނެތިގެންނެވެ. ޓާސްކު ފުރިހަމަ ކުރަމުން ދިޔަ ކުދިންނަށް ބަލަހައްޓައިގެން ހުރި އީޝަލް ގެ ދެލޯ ހޯދަމުން ދިޔައީ ނޫރިޝް އެވެ. ކުއްޖަކަށްފަހު ކުއްޖަކު ޓާސްކު ފުރިހަމަ ހަމަ ކޮށްފައި ސްކޮޑަށް ވަންނަން ދިޔަ އިރު އެތަނަށް އައި އެންމެ ފަހު ކުއްޖާ ފެނުމާއި އެކު އީޝަލް އަށް ނޫރިޝް އޭ ކިޔާލެވުނެވެ. ދެން ފެނުނީ ވަޅުގަނޑު ކައިރީ ހުއްޓައެވެ. ވަޅުގަނޑު ގެ ތެރޭގައި ހޭނެތިފައި އޮތް ނޫރިޝް ފެނުމާއިއެކު އީޝްލް ހުރެވުނު ތަންވެސް ނޭނގުނެވެ. ނޫރިޝް އޭ ކިޔާ ރޮއިގަތުމަށް ފަހު ވަޅުގަނޑުގެ ތެރެއަށް ފުންމާލިއެވެ. އީޝަލް ގެ އަޑަށް ހުރިހާ ކުދިންތައް ވީ ގޮތެއް ބަލާލަން ވަޅުގަނޑު ދޮށަށް އެއްވާން ފެށިއެވެ. ފެނުނު މަންޒަރުން ހުރިހާ ކުދިން ގެ މޫނު މައްޗަށް ވެރިވީ ހައިރާން ކަމެވެ. ނަމަވެސް ހުރިހާ ކުދިންނާއި ތަންކޮޅެއް ދުރުގައި ހުރި އަންހެންކުއްޖާގެ މޫނު މަތިން އެއްވެސް ވަރަކަށް ހައިރާން ކަމެއް ނުފެނެއެވެ. އެހެން ކުދިންނާއި ޚިލާފަށް އޭނާ ހުރީ ވަރަށް ހަމަޖެހިލާފައެވެ. ނޫރިޝްގެ ބޯ އީޝަލް ގެ ފައި މަތީ ބާއްވައިގެން ނޫރިޝްގެ ކޮލުގައި ތަޅާ ގޮވަމުން ދިޔަ އީޝަލްގެ ހޭބުއްދި ފިލައިފައިވާ ފަދައެވެ. އެކުވެރިޔާ އެ ހާލުގައި އޮތް ތަން ފެނުމުން އޭނާގެ ހިތަށް ކެތްނުވީއެވެ. ހައިރާންވެފައި ތިބި ކުދިންތައް ހޭވެރިކަން ވީ އީޝަލް އެމްބިއުލެންސް އަށް ގުޅާށޭ ކިޔާ ހަޅޭއްލަވައި ގަތުމުން ނެވެ. ދެ ކުއްޖަކު ގޮސް ފޯނު ހިފައިގެން އައިސް އެމްބިއުލެންސް އަށް ގުޅިއެވެ. ‘ވީއޫ ވީއޫ ‘ ސައިރެން އަޅަމުން ބާރު ދުވެލީގައި ދުއްވަމުން އައި އެމްބިއުލެންސް ސްކޫލުގެ ގޭޓު ތެރެއިން ވަދެގެން ގޮސް ކޭމްޕް އޮތް ސަރަހައްދަށް ވަދެގެން އައި އިރު ސައިރެންގެ އަޑު ގަދަ ކަމުން ސްކޫލް ދޮށަށް ކޭންޕް އަށް އައިސް ތިބި ކުދިން ގެ ބެލެނިވެރިން އެއްވަމުން ދިޔައީ އެމީހެއްގެ ދަރިއަކަށް ގޮތެއް ނުވޭތޯ ހިތާ ހިތުން ދުއާ ކުރާ ހާލުގައެވެ. އޭގެތެރޭގައި ނޫރިޝް ގެ މަންމަ ނޫރާ ވެސް ހިމެނުނެވެ. ސްޓްރެޗާރ އަކަށް ލައިގެން ގެނެސް އެންބިއުލެންސް އަށް އެރުވި ނޫރިޝް ފެނި ނޫރާ މަގޭ ދަރި އޭ ކިޔާ އެންބިއުލެންސް އާ ދިމާލަށް ދުއްވައި ގަތެވެ. ނޫރާ އެންބިއުލެންސް އަށް އެރީ ނޫރިޝް ގެ އެހީތެރި އަކު އެބަހުރި ހޭ...\nއިރު ފެނުން ތޮޅެލީ ކޮންމެ މީހެއްގެ ހަޔާތުން ވެސް އާ ސޮފްހާ އެއް ހުޅުވައި ދެމުންނެވެ. އެއްބަޔަކަށް ހިތާމަ އާއި ވޭން އަދި އަނެއްބަޔަކަށް އުފަލާ ހިތްހަމަޖެހުން ގެނެސް ދެމުންނެވެ. ދުވަހަކީ ހުކުރު ދުވަހެކެވެ.ބަންދު ދުވަހަކަށް ވުމުން އެންމެންވެސް ތިބީ ތަންމަތިން ތެދުވަން ބޭނުންނުވެފައެވެ. އަރާމުގައި ނިދާލާފައި އޮތް ނޫރިޝް އަށް ހޭލެވުނީ ފޯނު އެލާމްވާ އަޑަށެވެ. ކަންނެތް ގޮތަކަށް އެއްލޯ ހުޅުވާލުމަށްފަހު އެލާމް އޮފް ކޮށްލަން އުޅެނިކޮށް ރިމައިންޑަރ އަށް އަރާފަ އިން ‘ ކެޑޭޓް ކޭމްޕް’ ފެނި ތެދުވެވުނު ގޮތެއްވެސް ނޭނގުނެވެ. ފޯނު އެނދު މައްޗަށް އެއްލާލުމަށްފަހު ތުވާލި ހިފައިގެން އަވަސް އަވަހަށް ފެންވަރައިގެން ނިކުމެރީތިވިއެވެ. ބުރުގާ އަށް ފަހު ޕިން ޖަހި ތަނުން ދޮރުގާ ޓަކި ޖަހާ އަޑު އިވުނެވެ. މަޑުހިނގުމެއްގައި ގޮސް ދޮރު ހުޅުވާލި އިރު ދޮރު މަތީ ހުރީ އެންމެ ގާތް އެކުވެރިޔާ އީޝަލް އެވެ. ” ކަމަނާފާނަށް އަދިވެސް ރީތިވެވޭ ކަމަށް ނުވޭތަ! ” އީޝަލް ދިމާކުރާ ރާގަކަށް ބުނެލީ ނޫރިޝް ލޯގަނޑު ކުރިމަތީ ސެންޓު ބުރުވަން ހުރީމައެވެ. ”ސާބަސް! މި ނިމުނީ އޭ…މީނަޔާ ހެދި މަށަށް ހަމަޖެހިލައިގެން ސެންޓު ކޮޅެއްވެސް ބުރުވާ ނުލެވޭނެ…ވަރަށް ފޫހިވޭ…”އަނގަ އަށް ވައްތަރެއް ޖައްސާލަމުން ނޫރިޝް އެނދުމަތީ އޮތް ދަބަސް ނަގާ ކޮނޑުގައި އަޅުވާލަމުން ކޮޓަރިން ނިކުންނަން ހިންގައިގަތެވެ. އޭނާގެ ފަހަތުން ނިކުތް އީޝަލްގެ ކޮނޑުގައި ވެސް ދަބަހެއް އޮތެވެ. ހީވާ ގޮތުން އެއީ ކޭމްޕް ގެންދަން ގެންގުޅޭ ދަބަހެކެވެ. ދެމީހުން އެކުގައި ގެއިން ނުކުންނަން މިސްރާބު ޖެހި ނަމަވެސް އީޝަލްގެ މިސްރާބު ބަދަލް ކޮށްލީ އެއްޗެއް ނުލާ އާދެވުނު ހަންދާން ވުމުންނެވެ. ގޭތެރެއަށް ވަދެފައި އެނބުރި އައި އިރު އަތުގައި ފިޔާތޮށި ކުލައިގެ ސްލީޕިންގ ބޭގް އެއް އޮތެވެ. ”އޯ ޝިޓް ” ނިތްކުރިމަތީގައި އަތުން ޖަހާލަމުން ނޫރިޝް ވެސް އޭނާގެ މިސްރާބު ބަދަލުކޮށްލިއެވެ. އެނބުރި އައީ އޭނާގެ ނޫކުލައިގެ ސްލީޕިންގ ބޭގް ހިފައިގެންނެވެ....


Coca Cola In Karudhaas Fulhi Beynun Kuran Fashany - Vaguthu\n8 މަސް ކުރިން ( ފެބުރުއަރީ 16, 2021 )\nކޮކާ ކޯލާއަކީ ފިޒީ ޑްރިންކްސްތަކުގެ ތެރެއިން އެންމެ މަގުބޫލު ބާވަތެވެ. ކޮކާ ކޯލާގެ ޕްލާސްޓިކް ފުޅިއަކީ ތިމާވެއްޓާއި ބީރައްޓެހި އެއްޗެއް ނަމަވެސް އެކަމަށް ހައްލެއް ހޯދުމަށް އެ މީހުން ވަނީ މަސައްކަތް ފަށާފައެެވެ.\nކޮކާ ކޯލާ ކުންފުނީގެ ފަރާތުން އެކަމަށް ހައްލެއް ހޯދުމުގެ ގޮތުން ކޮކާ ކޯލާ ޕްލާސްޓިކް ފުޅީގެ ބަދަލުގައި ކަރުދާސް ފުޅި ބޭނުން ކުރުމަށް ނިންމައި މި ފުޅިތައް ޓެސްޓް ކުރުމުގެ މަރުހަލާ މި ވަނީ ފަށައިފައެވެ.\nކޮކާ ކޯލާ ކަރުދާސް ފުޅިއެއް ފަރުމާ ކުރުމާައި މި ކަންތައްތަކުގައި ކޮކާ ކޯލާ ކުންފުނިން ވަނީ ޕަބޮކޯއާއި ގުޅިފައެވެ. ތިމާވެށްޓާއި ރައްޓެހި މަސައްކަތްތަކެއް ކުރުމުގެ މިއީ ފުރަތަމަ ފިޔަވަޅު ކަމަށް ވެސް އެ ކުންފުނީގެ ފަރާތުން ވަނީ ބުނެފައެވެ.\n''އަހަރެމެންގެ އުއްމީދަކީ އެހެން ކަރުދާހެކޭ އެއްފަދައިން ކޮކާ ކޯލާ ކަރުދާސް ފުޅި ވެސް ނައްތާލެވޭނެ ފަދަ ގޮތަކަށް ހެދުން. އަދި މިއީ މިކަން ހާސިލް ކުރުމަށް އެޅޭ އެންމެ ފުރަތަމަ ފިޔަވަޅު. މިއީ މުޅި ދުނިޔެއަށް ވެސް މުޅިން އައު ޕެކޭޖިންއެއް ކަމަށާއި މުސްތަގުބަލުގައި މި ފުޅި ފެންނާނެ'' ކޮކާ ކޯލާ ކުންފުނީގެ ޕެކޭޖިން އިނޮވޭޓިވް މެނޭޖަރ ސްޓިޖިން ފްރެންސެން ބުނެފައިވެއެވެ.\nނަމަވެސް މިހާރު ފަރުމާ ކުރެވިފައިވާ ޕުލާސްޓިކް ފުޅީގެ އެތެރޭގައާއި މަތިގަނޑުގައި ވެސް ޕްލާސްޓިކް ބޭނުން ކޮށްފައިވާނެ ކަމަށް ސްޓިޖިން ބުނެފައިވެއެވެ. އަދި ބޭނުން ކުރެވިފައިވާ ޕްލާސްޓިކަކީ އުކާލެވޭ ތަކެތިން އުފައްދާފައިވާ އެއްޗެއްކަން ވެސް ފާހަގަ ކޮށްފައިވެއެވެ.\nމި ހަރުފަތަށް ފަހު ދެން އޮތް ހަރުފަތުގައި އެހެން ކަރުދާހެކޭ އެއްފަދައިން އެއްލާލެވޭ ފަދަ ފުޅިއެއް ތައްޔާރު ކުރެވޭނެ ކަމަށާއި އަމާޒަކީ އެއްވެސް ޕްލާސްޓިކެއް ބޭނުން ނުކޮށް ތައްޔާރު ކޮށްފައިވާ ފުޅި ބޭނުން ކުރުން ކަމަށް ވެސް ސްޓިޖިން ބުނެފައިވެއެވެ.\nސްޕްރައިޓްގެ އެތެރެފެންނަ ސާފު ފުޅި ރާއްޖެއަށް!\nފެބުރުއަރީ 16, 2021 18:40\nއޭރުން ތި ފުޅިހަދަން ކަރުދާސް ހެދުމައް ގަސް ކަނޑާ ކަނޑާ ހުސްވާންފަށާނީ. ތީ ވަރައްގޯސް ނިންމުމެއް.\nދެން ތިޔަ ކަރުދާސް ފުޅި ހެދުމައް ކަރުދާސް ކޮންތާކުން ނެރެނީ. ގަސްތައް ކޮށައި ތިމާވެއްޓައް ގެއްލުމެއްނުވާނެ އޭރަކައް.


Ingireysi kuda kujjaku Qur'an hithu dhaskurigoyi\nއިނގިރޭސި ކުޑަކުއްޖަކު ގުރުއާން ހިތު ދަސްކުރިގޮތް!\nމާރިއާ: އޭނާ ވަނީ ދެ އަހަރުގެ ތެރޭގައި ގުރުއާން ހިތުދަސްކޮށްފައި --\nއިނގިރޭސިވިލާތުގެ ލޫޓަންއަށް ނިސްބަތްވާ މާރިޔާ ނަމަކަށް ކިޔާ ހަތް އަހަރުގެ ކުޑަ އަންހެންކުއްޖަކު ދެ އަހަރުގެ ތެރޭގައި ކީރިތި ގުރުއާން ހިތުދަސްކޮށްފި އެވެ.\nމާރިޔާއަށް ގުރުއާން ހިތުދަސްކޮށްދިނުމުގައި ރެއާ ދުވާލު މަސައްކަތްކުރި އޭނާގެ މަންމަ "އިލްމް ފީޑް" އަށް ދިން އިންޓަވިއުއެއްގައި ބުނެފައިވަނީ، އޭނާގެ ދަރިފުޅު އެންމެ ފުރަތަމަ ގުރުއާން ހިތުދަސްކުރަން ފެށީ އުމުރުން ފަސް އަހަރުގައި ކަމަށެވެ. އޭރުވެސް މާރިއާ ވަނީ ސީރިއާ އަށް ފައިސާ ހޯދުމަށް ބޭއްވި ގުރުއާން މުބާރާތަކަށް ޔާސީން ސޫރަތް ނުބަލައި ދަސްކޮށްފަ އެވެ. މާރިޔާއަކީ އާދަޔާ ހިލާފަށް ހިތުން ދަސްކުރުމުގެ ބާރު ގަދަ ކުއްޖެއްކަން ފާހަގަވީ އެ ދުވަސްވަރު ކަމަށާއި ދަރިފުޅަށް ގުރުއާން ދަސްކޮށްދޭން އޭނާ އަޒުމް ކަނޑައެޅީ އެ ސަބަބާ ހެދި ކަމަށް މާރިޔާގެ މަންމަ ބުނެފައިވެ އެވެ.\nލޫޓަންގެ ސްކޫލަކުން ގުރުއާނުގެ ބައެއް ދަސްކުރުމަށްފަހު މާރިޔާގެ މަންމަ ބޭނުންވީ މާރިޔާ ހާފިޒާ އަކަށް ހެދުމަށް އެކަމަށް ހާއްސަ ކްލާހަކަށް ފޮނުވާށެވެ. ނަމަވެސް ގުރުއާން އެއްކޮށް ހިތުދަސްކޮށްދޭ ކުލާސްތަކެއް މާރިޔާ ދިރިއުޅުނު ހިސާބުގައި ނެތުމުން އޭނާގެ މަންމަ ގަސްތުކުރީ މާރިޔާ އަށް އަމިއްލަޔަށް ކިޔަވައިދިނުމަށެވެ.\nފަސް އަހަރުގެ ކުޑަކުއްޖަކަށް ގުރުއާން އެއްކޮށް ހިތުން ދަސްކޮށްދިނުމަކީ ކިހާ ވަރެއްގެ އުނދަގޫކަމެއްކަން އެނގުނަސް މާރިޔާއަށް ގުރުއާން ދަސްކޮށްދިނުން ވެގެންދިޔައީ އޭނާގެ މަންމަ ހީކުރި ވަރަށް ވުރެ ބޮޑު އުނދަގޫ ކަމަކަށެވެ. މާރިއާ އަކީ ގުރުއާން ކިޔަވަން ޝައުގު ހުންނަ ކުއްޖަކަށް ވިޔަސް، ސްކޫލް ފިލާވަޅުތައް ކިޔަވައިދިނުމުގެ އިތުރަށް، ދުވާލަކު ފަސް ގަޑިއިރު ދަރިފުޅު ފޫހިނުވާ ގޮތަށް އޭނާ އަށް ގުރުއާން ކިޔަވައިދީ، ދަސްކުރި ތަކެތި މުތާލިއާ ކުރުމަށް މުޅިން އާ ޓައިމްޓޭބަލަކަށް މާރިޔާ އާދަކުރުވަން ޖެހުނެވެ.\n"ދަރިފުޅުގެ ހުވަފެން ހަގީގަތަކަށް ހެދުމަށް އަހަރެން ބޭނުންވީ ހަމައެކަނި ކެތްތެރިކަން. އަޅުގަނޑަށް އެ ކެތްތެރިކަން ދެއްވިކަމަށްޓަކައި މާތްﷲ އަށް ހަމްދުކުރަން. ދަރިފުޅުގެ ގަޑިތައް އަހަރެން ރާވާފައިވަނީ ކޮންމެ ދުވަހަކުވެސް މެންދުރު ސްކޫލަށް ދިއުމުގެ ކުރިން މާރިއާ ގުރުއާނުގެ ތަންކޮޅެއް ދަސްކުރާނެ. ސްކޫލުން އައިސް އެ ދަސްކުރި ހިސާބު ފަރިތަ ކުރާނެ. ރޭގަނޑު ނިދުމުގެ ކުރިން، ކުރިން ދަސްކޮށްފަ ހުރި އެކި ތަންތަން މުތާލިއާ ކުރާނެ" މާރިޔާގެ މަންމަ ބުންޏެވެ.\nމާރިއާ އާއި އޭނާގެ މަންމަގެ ދެ އަހަރުގެ ބުރަ މަސައްކަތަށްފަހު ގުރުއާން އެއްކޮށް ހިތުދަސްކޮށް، ހާފިޒާ ކަމުގެ ސެޓްފިކެޓް މާރިޔާ ހޯދީ އޭނާގެ އުމުރުން އެންމެ ހަތް އަހަރުގަ އެވެ. މާރިޔާގެ ކާމިޔާބީ ފާހަގަކުރުމަށް އޭނާ ދިރިއުޅޭ އަވަށުން ވަނީ ރަސްމިއްޔާތެއް ބާއްވައި އެވޯޑުވެސް ދީފަ އެވެ.\nމާރިޔާގެ މަންމަ މިހާރު އުންމީދުކުރަނީ އޭނާގެ ދަރިފުޅު ކުޑަކުއްޖެއްގެ ގޮތުގައި ދެއްކި ނަމޫނާ، ދިރިއުޅުމުގެ ހުރިހާ އުމުރެއްގައިވެސް ދެއްކުމުގައި ގާއިމްވެ ހުރުމަށެވެ.\n"އަޅުގަނޑުގެ ދަރިފުޅަށްޓަކައި ފަޚުރުވެރިވަން. އަބަދުގެ އުންމީދަކީ ދަރިފުޅު ހެޔޮ މަގުގައި ކުރިއަށް ދިއުން. ދަސްކުރި އިލްމު އޭނާގެ ފަހު ވިންދާ ހަމަޔަށް ތާޒާކަމާއެކު ހަނދާނުގައި ބެހެއްޓުން. އަދި އެ ގޮތަށް އަމަލުތައް ބެހެއްޓުން،" މާރިޔާގެ މަންމަ ބުންޏެވެ.


Tourism ah nazareh: America aai Saudi marketun bodu kurierumeh!\nޔޫރަޕުގެ ގިނަ މާކެޓުތަކުން ކުރިއެރުން\nޗައިނާ މާކެޓު ރަނގަޅުވާތަނެއް ނުފެނޭ\nއާ ބައެއް މާކެޓުތައް ވަނީ "އުފަންވެފަ"\nމިދިޔަ އަހަރަކީ ޔޫރަޕުގައި ހާޖާނު ބޮޑު އަހަރެވެ. ހާއްސަކޮށް ޔޫރަޕު ގައުމުތަކަށް އަމާޒުކޮށް ދިން، ޓެރެރިޒަމްގެ ހަމަލާތައްވީ މުޅި ޔޫރަޕު "ސިހުން" ގެނުވި ކަމަށެވެ. މިއާއެކު ރާއްޖެ އަށް އެންމެ ގިނައިން ޔޫރަޕުން ޓޫރިސްޓުން އަންނަ ފްރާންސު ފަދަ ގައުމުތައް ވަނީ ދަށަށް ގޮސްފަ އެވެ. ނަމަވެސް މިދިޔަ އަހަރުގެ ޓޫރިޒަމް ހިސާބުތަކުން ދައްކާ ގޮތުގައި ސައޫދީ އަރަބިއްޔާ އާއި އެމެރިކާ މާކެޓު ވަނީ ވަރަށް ބޮޑުތަން ރަނގަޅު ވެފަ އެވެ.\nތަފާސް ހިސާބުތައް ދައްކާ ގޮތުގައި މިދިޔަ އަހަރު މެދުއިރުމަތިން 51،330 ޓޫރިސްޓުން ޒިޔާރަތް ކޮށްފައިވެ އެވެ. މިއީ އޭގެކުރީ އަހަރު ޒިޔާރަތް ކުރި 41،976 ޓޫރިސްޓުންނާ އަޅާބަލާއިރު، 22 ޕަސެންޓް އިތުރު އަދަދެކެވެ. އަދި މެދު އިރުމަތިން އެންމެ ގިނައިން ޓޫރިސްޓުން ޒިޔާރަތް ކޮށްފައިވަނީ ސައޫދީ އަރަބިއްޔާއިންނެވެ. ދިވެހިންގެ އިގްތިސާދީ ކުރިއެރުމަށް ގިނަ އެހީތަކެއް ދެމުން ގެންދާ އެ ގައުމުން މިދިޔަ އަހަރު 21،964 މީހުން ޒިޔާރަތް ކުރި އެވެ. މިއީ އޭގެ ކުރީ އަހަރު ޒިޔާރަތް ކުރި 15،749 މީހުންނާ އަޅާބަލާއިރު 39 ޕަސެންޓް އިތުރު އަދަދެކެވެ.\nޓޫރިޒަމް މިނިސްޓްރީން ބުނި ގޮތުގައި ރާއްޖެއަށް އާ މާކެޓެއް ކަމަށްވާ އެމެރިކާ ހިމެނޭ ސަރަހައްދުވެސް ވަނީ ރަނގަޅު ވާން ފަށާފަ އެވެ. މި ސަރަހައްދުން މިދިޔަ އަހަރު 50،459 ޓޫރިސްޓުން ޒިޔާރަތް ކުރި އެވެ. މި އަދަދަކީ އޭގެ ކުރީ އަހަރު ރާއްޖެ އަށް ޒިޔާރަތް ކޮށްފައިވާ 46،630 މީހުންނާ އަޅާބަލާއިރު 46،630 މީހުންނެވެ. އަދި މިއީ 8.2 ޕަސެންޓް އިތުރުވުމެކެވެ. އަދި މި ސަރަހައްދުން އެންމެ ގިނައިން ޓޫރިސްޓުން ޒިޔާރަތް ކޮށްފައިވަނީ އެމެރިކާ އެވެ. އެ ގައުމުން 32،558 ޓޫރިސްޓުން ޒިޔާރަތް ކުރި އެވެ. އަދި މިއީ އޭގެ ކުރީ އަހަރު ޒިޔާރަތްކުރި 29،309 އާ އަޅާބަލާއިރު 11.2 ޕަސެންޓް އިތުރު ވުމެކެވެ.\nމިދިޔަ އަހަރު ޓޫރިސްޓުން ޒިޔާރަތް ކުރި އަދަދު ދައްކުވައިދޭ ޗާޓެއް-އަވަސް އިންފޮގްރެފިކްސް| ޝައްފާފު\nޔޫރަޕުން 7.5 ޕަސެންޓް އިތުރު، ޗައިނާ ދަށް!\nޓޫރިޒަމް ހިސާބުތައް ދައްކާ ގޮތުން މިދިޔަ އަހަރު ޔޫރަޕުން 575،176 ޓޫރިސްޓުން ޒިޔާރަތް ކުރި އެވެ. މި އަދަދަކީ އޭގެ ކުރީ އަހަރު ރާއްޖެ އަށް ޒިޔާރަތް ކުރި 532،965 ޓޫރިސްޓުންނާ އަޅާބަލާއިރު 7.5 ޕަސެންޓް އިތުރުވުމެކެވެ. އަދި މިދިޔަ އަހަރު އިނގިރޭސިވިލާތުން ޒިޔާރަތް ކުރީ 101،863 ޓޫރިސްޓުންނެވެ. މި އަދަދަކީ އޭގެކުރީ އަހަރު ޒިޔާރަތްކުރި 92،775 ޓޫރިސްޓުންނާ އަޅާބަލާއިރު 9.8 ޕަސެންޓް އިތުރުވުމެކެވެ. މީގެ އިތުރުން އިޓަލީވިލާތުން މިދިޔަ އަހަރު 71،202 މީހުން ޒިޔާރަތްކުރި އެވެ. މިއީ އޭގެކުރީ އަހަރު ޒިޔާރަތް ކުރި 65،616 މީހުންނާ އަޅާބަލާއިރު 8.5 ޕަސެންޓް އިތުރު ވުމެކެވެ. އަދި ޖަރުމަނުން މިދިޔަ އަހަރު 106،381 ޓޫރިސްޓުން ޒިޔާރަތް ކޮށްފައިވެ އެވެ.\nއިނގިރޭސިވިލާތް 9.8 ޕަސެންޓް އިތުރު\nއިޓަލީވިލާތް 8.5 ޕަސެންޓް އިތުރު\nޖަރުމަނުވިލާތް 1.2 ޕަސެންޓް އިތުރު\nޕްރާންސް ތިން ޕަސެންޓް ދަށަށް\nމި އަދަދަކީ މިދި އަހަރު ޒިޔާރަތްކުރި 105،132 ޓޫރިސްޓުންނާ އަޅާ ބަލާއިރު 1.2 ޕަސެންޓް އިތުރު ވުމެކެވެ. އަދި ރަޝިޔާ އިން 46،522 ޓޫރިސްޓުން ޒިޔާރަތް ކުރިއިރު އޭގެ ކުރީ އަހަރު ޒިޔާރަތް ކުރީ 44،323 ޓޫރިސްޓުންނެވެ. މިއީ ފަސް ޕަސެންޓް އިތުރު ވުމެކެވެ. އަދި މިދިޔަ އަހަރު ޕްރާންސުން 40،487 ޓޫރިސްޓުން ޒިޔާރަތް ކުރި އެވެ. ނަމަވެސް އޭގެ ކުރީ އަހަރު ޒިޔާރަތް ކުރީ 42،024 ޓޫރިސްޓުންނާ އަޅާބަލާއިރު 3.5 ޕަސެންޓް ދަށްވުމެކެވެ.\nޓޫރިޒަމް މިނިސްޓްރީން ބުނެފައިވާ ގޮތުގައި މިދިޔަ އަހަރު ރާއްޖެ އަށް ޖުމްލަ 1.3 މިލިއަން ޓޫރިސްޓުން ޒިޔާރަތް ކޮށްފައިވެ އެވެ. މިއީ 4.2 ޕަސެންޓުގެ ކުރިއެރުމެކެވެ.\nމި އަހަރުގެ މިހާތަނަށް ބައި މިލިއަން ޓޫރިސްޓުން


Hahthahaavess Moyainneve! Islaahuvumuge Ummeedheh Netheve! ހައްތަހާ ވެސް މޮޔައިންނެވެ! އިސްލާހުވުމުގެ އުއްމީދެއް ނެތެވެ – Huvadhoo News Hahthahaavess Moyainneve! Islaahuvumuge Ummeedheh Netheve! Huvadhoo News\nހައްތަހާ ވެސް މޮޔައިންނެވެ! އިސްލާހުވުމުގެ އުއްމީދެއް ނެތެވެ\nމޮޔައިންގެ ހޮސްޕިޓަލެއްގައި މަސައްކަތްކުރައްވާ ޑޮކްޓަރެއް މަސައްކަތް ނިންމަވާފައި ގެއަށް ވަޑައިގެން ފިކުރުބޮޑުވެފައި އިންނެވުމުން، އަންހެނުން ސުއާލުކޮށްލިއެވެ. އަނެއްކާ ކިހިނެއްވީ ތޯއެވެ؟ މިއަދު ބަލިމީހުންގެ ހާލު މާ ބޮޑަށް ގޯސްވީތޯއެވެ؟\nޑޮކްޓަރު ޖަވާބުގައި ވިދާޅުވިއެވެ. މޮޔައިން އިތުރަށް ގޯސްވާނެ ފުރުސަތެއް ނެތެވެ. މޮޔައިންވާނީ ހަމަ މޮޔައިންނަށް ނޫން ހެއްޔެވެ؟ މިއަދު ކުޑަކޮށް އުއްމީދު އަލިވެފައި އުއްމީދު ގެއްލުނެވެ. އެއީ ކީއްވެތޯއެވެ؟ އަންހެނުން އިތުރަށް އޮޅުން ފިލުވާލުމުގެ އެދުމުގައި ސުއާލުކޮށްލިއެވެ. ޖަވާބުގައި ޑޮކްޓަރު ވިދާޅުވިއެވެ. “މިއަދު އަހަރެން ހޮސްޕިޓަލަށް ވަދެގެން ދިޔައިރު، މައި ދޮރު ދޮށުގައި ދެ މޮޔައިން ޒުވާބުކުރަން ތިއްބެވެ. އެމީހުން ކިޔަނީ ކީކޭތޯ އަޑު އަހާލަން އެމީހުންގެ ކައިރިއަށް ޖެހިލީމެވެ. ކޮންމެ މީހަކު ވެސް ދައުވާ ކުރަމުން ގެންދިޔައީ އޭނާއަކީ ކަލާނގެ ކަމަށެވެ. ހަމަ އެކަކުވެސް އަނެކަކަށް ދޫނުކޮށް ކޮންމެ މީހަކުވެސް އޭނާ ބުނާ އެއްޗެއްގައި ހިފައިގެން ދަމަދަމާ ތިއްބެވެ.\nއަދި މި ދެ މޮޔައިންގެ ޒުވާބުގެ އަޑު އަހަން އެއްފަރާތެއްގައި ހަމަ ހިމޭނުން ތިން ވަނަ މޮޔައަކު ހުއްޓެވެ. އޭނާ ހިމޭނުން ހުރުމުން އޭނާ ކައިރިއަށް ގޮސް އަހަރެން އަހާލީމެވެ. މި ތިބަ ދެމީހުން މި ކިޔަނީ ކީކޭ ހެއްޔެވެ؟ ދެން ތިން ވަނަ މޮޔަ ބުންޏެވެ. “ނިކަން ދެކި ބަލާށެވެ! މީ ކިހާ ބޮޑު ދެ މޮޔައިން ހެއްޔެވެ؟ އެ ދެ މޮޔައިން ޒުވާބުކޮށް އުފުލާ ދައުވާގެ އަޑު އަހާލަބަލާށެވެ. ކޮންމެ މީހަކުވެސް ބުނަމުން އެގެންދަނީ ތިމަންނާ އަކީ ކަލާނގެ ކަމެވެ.”\n“ތިން ވަނަ މޮޔައިގެ ވާހަކަ އަޑު އަހައި އުފާކުރީމެވެ.” ޑޮކްޓަރު އަންހެނުން ގާތު ބުންޏެވެ. “އަހަރެން ހީކުރީ މީނާގެ މޮޔަކަން ފިލައި ރަނގަޅުވީ ކަމަށެވެ. ދެން ޔަގީން ކޮށްލުމުގެ ގޮތުން އަހަރެން އޭނާ ކުރެން އަހާލީމެވެ. ‘އެމީހުން އެކަކު އަނެކަކަށް ތިމަންނާއަކީ ކަލެކޭ ކިޔައި ދައުވާ ކުރުމުގެ މައްސަަލައަކީ ކޮބާ ހެއްޔެވެ؟”\nދެން ޖަވާބުގައި ތިން ވަނަ މޮޔަ ކަލޭގެ ބުންޏެވެ. “އެއީ ކިހާ ބޮޑު ދެ މޮޔައިން ހެއްޔެވެ؟ ތިމަން ކަލާނގެ އެމީހުން ކައިރީގައި ފެންނަން ހުރިއިރު ވެސް އެކަން އެމީހުންނަކަށް ނޭނގުނެވެ!”\nދެން ޑޮކްޓަރު އަންހެނުން ބުންޏެވެ. ތިކަމުގައި ފިކުރު ބޮޑުވާންވީ މައްސައެއް ނެތެއް ނޫން ހެއްޔެވެ؟ ތީ ހައްތަަހާ ވެސް ބުއްދިފިލައި ގޮއްސައިވާ މީހުން ނޫން ހެއްޔެވެ؟\nއަންހެނުންނާ ދިމާއަށް ބަލާލައިފައި ޑޮކްޓަރު ބުންޏެވެ. މޮޔައިން ހަމައިން ނެއްޓި މޮޔައިންގެ ގޮތުގައި އުޅެ މޮޔަ ގޮވުމަކުން ކަންބޮޑުވާކަށް ނުޖެހެއެވެ. ނަމަވެސް ހަމައިގައި ތިބެން ޖެހޭ މީހުން ހަމައިން ނެއްޓި މޮޔަ ގޮވާން ފެށުމުން ކަންބޮޑުވާން ޖެހެއެވެ. ދެމީހަކު މީހަކާ ދިމާއަށް ކަޅޭ ދޮނޭ ބާޣީއޭ ބާޣީއެއް ނޫނޭ ގޮވުމުން، ކަމާ ބެހޭ ފަރާތްތަކުން މައްސަލަ ބަލައި ނިންމިދާނެއެވެ. ނަމަވެސް، ގާނޫނާ ގަވާއިދުތައް ބަލަހައްޓާ މަޖުލިސް އެ އަރާރުމުގައި ބައިވެރިވެ، ގަވާއިދެއް ގާނޫނެއް، ހަމައެއް ލަމައެއް ނެތް ކަމަށް ބަލައި، އެ އަރާރުމުގައި ވަކި ކޮޅެއް ނަގައި ހަޅޭލަވާން ފެށުމުން، އަހަރުމެންގެ ހާލަތު އޮތް ދަށު ދަރަޖަ ވިސްނި ކަންބޮޑުވީއެވެ. މޮޔައިން މޮޔަ ގޮވައިގެން ކަންބޮޑުވީކީ ނޫނެވެ. ހަމައިގައި ތިބެން ޖެހޭ މީހުން ހަމައިން ދުުުރުވެ، މޮޔައިނަށް ވުރެ ދަށު ދަރަޖައަށް ވެއްޓުނީމާ ކަންބޮޑުވީއެވެ. ހުސް މޮޔައިންނަށް ވީމާ ދެން އިސްލާހެއް އައުމުގެ އުއްމީދެއް ކުރެވިދާނެ ހެއްޔެވެ؟ ކޮންމެ މީހަކު ވެސް ތިމަންނާ އަކީ ކަލާނގެ ކަމަށް ދައުވާކޮށް ތިބޭނީ އެވެ. އެހެން މީހުން އެކަމަށް ހިތްވަރު ދިނުމުގައި އަތުކުރި އޮޅާލައިގެން ތިބޭނެއެވެ. އާޚިރު ނަތީޖާއަކީ ކޮބާ ހެއްޔެވެ؟\nޖަވާބުގައި ހިތަށް އަންނަނީ ދެ ހަރު ބަހެކެވެ. އެއް ބަަހެއްގައި އޮންނަނީ މިހެންނެވެ. ‘ކަންކަން، އެކަން ކަމުގެ އަހުލުވެރި ނޫން މީހުންނާ ހަވާލުކުރެވުމުން، ދެން، ތަން ފަސާދަވެ ހަލާކުވާކަށް ލަހެއް ފަހެއް ނުވާނެއެވެ’. އަނެއް ހަރު ބަހުގައި އޮވެއެވެ. ‘ގައުމުތައް ދެމި އޮންނަނީ އެ ގައުމުގެ މީހުންގެ މެދުގައި އަޚުލާގީ މާތް ސިފަތައް ދެމިއޮތް ހާހިނދަކުގައެވެ. އެމީހުންގެ ތެރެއިން އަޚުލާގީ މާތް ސިފަތައް ނެތި ހިނގައްޖެ ނަމަ، އެ މީހުން ވެސް ނެތި ހިނގައިދާނެއެވެ’. އިހުގެ ބޮޑެތި ބޮޑެތި ހަޟާރަތްތައް ވެސް ނެތި ދިޔައީ އެމީހުންގެ ތެރެއިން ރީތި އަޚުލާގީ މާތް ސިފަތައް ނެތި ދިޔުމުންނެވެ.


ރައިން (4) – Esfiya\n“އައްސަލާމު އަލައިކުމް. ވާހަކަ ދައްކަނީ ސަރާ.” މިޔޮތީ ވާ ކަމެއްނު ހެއްޔެވެ؟ މިއަދުގެ5ވަނަ އިންޓަވިއުއެވެ. އެތައް ތާކަށް އެޕްލައި ކޮށްގެން މަސްދުވަސްވީއިރުވެސް ވަޒީފާއެއް ލިބޭނެގޮތެއް ނުވިއެވެ. އިންޓަވިއުތަކަށް ދެވުނު އަދަދެއްނޭނގެއެވެ. މިއަދު ހަވީރުވެސް ތައްޔާރުވާން މިޖެހުނީ މިތަނަކަށް ދާށެވެ.\nކުޑަ ކުޑަ ފިހާރަ ގަނޑެކެވެ. އަހަރެންނާ ބޮޑުމީހާ ވާހަކަދެއްކިގޮތުން އުމުރުން ހަގު މީހެއްކަން އިނގުނެވެ. މަޖާ މިޒާޖެއްގެ އެކުވެރި މީހެއްކަން ޔަޤީންވިއެވެ. ޖެހިގެން އަންނަ އާދިއްތާގައި ވަޒީފާއަށް ނިކުންނާށޭ ބުނެ އަހަރެން ގެޔަށް ދިޔައީ މޯޅި ވެފައިވާ ހަޔާތް ކޮޅަށް ޖެހުމުގެ އާ އުއްމީދާއި އެކުއެވެ.\n“ކީއްކުރަން ތި ގުޅަނީ” ވަޒީފާ ލިބުން ވާހަކަ ބުނަން އާލާއަށް ގުޅުމުން އަހަންނާ ދިމައަށް އެއްޗެހި ކިޔަން ފެށިއެވެ. އާނއެކެވެ. އާލާ ހުންނަނީ އަހަރެން ދެކެ ހިތްހަމަ ނުޖެހިފައެވެ. ބައްޕަ ނިޔާވި ފަހުން ކުދިން ބަހައްޓާ ގެޔަކަށް ބަދަލު ވާން ޖެހުނީ ބޭބެވެސް ރަށަށް ދިޔުމާއިއެކުގައެވެ. އަހަރެން ރަށަށް ނުދިޔައީ ބައްޕަގެ ހަނދާނތަށް ލޯކުރިމަތީ ފެންނަން ހުރުމުން އިތުރު އުނދަގޫ ތަކަކާ ކުރިމަތި ލާން ޖެހިދާނެތީއެވެ. އަދި މަންމަގެވެސް އާދޭހަށެވެ. އެކަނި އުޅެން ދަސްކުރަން ޖެހޭނެކަމަށް ބުނެ މަންމަވެސް ބޭނުންވީ އެގޮތްކަމުންނެވެ. ވާހަކަ ދައްކައި ނިމުމުން ފޯނުބޭއްވީ ގަނޑަކަށް އަރާށޭ ކިޔާފައެވެ. ޑޭތާ ހުރިނަމަވެސް ގަނޑަކަށް ނާރާތާ ވަރަށް ދުވަސް ވެއްޖެއެވެ. ހަމަ ކުޅޭހިތް ނެތީއެވެ. ނަމަވެސް އަނެއްކާ މިޖެހުނީ އާލާ ގެބުނުމަށް ކުޅެން ފަށާންށެވެ.\nހަމަ އެހެންޏާ ވެސް އަރާ ސްކޮޑެވެ. ޒަޔާން، އާލާ، ރައިން އަދި އަހަންނެވެ. ކުރިއެކޭވެސް އެއްފަދައިން ޕަބްޖީގެ އަޑު ނަގައިލައިފައިވަނީ ޒަޔާން އާއި އާލާގެ މައު ފޮޅުވުމުގެ ފޮނި ވާހަކަތަކުންނެވެ. އެދެމީހުން ރައްޓެހިވެގެން އުޅޭތާ މިހާރު ދުވަސްކޮޅެއްވެސްޖެއެވެ. ރައިން އަރައި އެހެންޏާވެސް ހުންނަހެން ހަނު ހުއްޓެވެ. ހަމަ އާލާމެން އޮފްލައިން ވި ތަނާހެން މައިކް ޖައްސާފިއެވެ. “އަހްހްހްހްހހހ” ފުރަތަމަވެސް އިވުނީ ރައިން ލީ ފުން ނޭވައެއްގެ އަޑެވެ. އަހަރެން ގައިން ހީބިހި ނެގި ކަހަލައެވެ. “ކީއްވެގެންތަ ނުކުޅެނީ މިހާރު” ރައިން ކައިރީ ވީގޮތް ކުރުގޮތަކަށް ބުނިނަމަވެސް އަހަރެން މާލޭގައި އުޅޭ ވާހަކައެއް ނުބުނަމެވެ. ސަބަބަކީ އަދިވެސް ރައިން އަކަށް އަހަރެން މީ ކޮން ރަށެއްގެ މީހެއްކަމެއްވެސް ނޭނގޭނެތީއެވެ. “ސްނެޕް އައިޑީ ދޭނަންތަ؟” އަހަރެންގެ ދެލޯ ބޮޑު ވެގެން ދިޔައެވެ. ދުވަހަކުވެސް ރައިން އެހެން އަހާފާނެކަމަކަށް ހިޔެއް ނުކުރަމެވެ. ސްނެޕް ބޭނުން ނުކުރާ ވާހަކަ ބުނީމެވެ. “ކިހިނެއް ދެން ޚަބަރެއްވާނީވެސް ކުޅެން؟ ފޯނު ނަންބަރު ދީބަލަ އެހެންނޫނީ” އަހަރެންގެ ފޯނު ނަންބަރު ރައިންއަށް ދީފީމެވެ. އަދި މިރޭ ނިދާށޭ މިދަނީ ކިޔައިފައި އޮފްލައިން ވީމެވެ.\nދުވަސްތަށް ވޭތުވަނީއެވެ. ކޮންމެ ދުވަހަކާ ނުގުޅިޔަސް ގިނަ ރޭރޭ ނިދެނީވެސް އަހަންނާއި ރައިން ގުޅައިގެން ތިއްބައެވެ. ޕަބްޖީ ކުޅެކުޅެ ފޯނުން ޗާޖު ދިޔައިމާ ރޭގަނޑުގެ ދެން އޮތްވަގުތު ހޭދަކުރަނީ ގުޅައިގެން މާޖާ ވާހަކަ ތަކުގައެވެ. މިހެން ވާހަކަ ދައްކަމުން ދަނިކޮށް އެއްދުވަހު އަހަރެން ޑިއުޓީގައި ހުއްޓާ ރައިން ގުޅިއެވެ. އަދި ގަނޑަކަށް އަރަން އެދުމުން އަހަރެން އެރީމެވެ. ދުވަހަކީ ވަރަށް ފިނި ކުޑަކޮށް ވާރޭ ވެހިލަ ވެހިލާ އޮތް ދުވަހެކެވެ. އިރުއޮއްސުމުން ގަނޑުގައި އިން ރައިން ފިހާރައަކަށް ދަޅެއްގަންނަން ދަނީ އޭ ކިޔާފައި ހިނގައްޖެއެވެ. ކޭމްޕް ކޮށްލައިގެން މިޑްގެ ގެއެއްތެރޭ އަހަރެމެން ތިބީ ރައިން އެ ގަންނަން ދިޔަ އެއްޗެއް ގަނެގެން އަންނަން ދެނެވެ. އަނެއްކޮޅުން އަހަރެން އިން ފިހާރައަށް ބަޔަކު އައުމުން އެމީހުން ނިމެންދެން އަހަރެންވެސް ހުރީއެވެ. ފިހާރައިގެ ކައުންޓަރު ވަތްގަނޑު ތެރޭ ފޯނު ބޭންދީ ލޮކް ވެސް ނުކޮށްލާ ގަނޑުގަ އިނީމާއެކުއެވެ. ފަހަރަކު މީހެއްގެ ބިލު ކަނޑަމުން ކަނޑަމުން ދިޔައީމެވެ. “ކާޑުން ކެނޑޭތަ؟” ފިހާރައަށް އައި މީހަކު ސުވާލު ކުރުމުން އަހަރެން ނޫނެކޭ ބުނެ އޭނަ ގެ މޫނަށް ބަލައިލެވުނެވެ. “ޓްރާންސްފަރ ކުރެވޭނެ” އެހެންބުނެ އަހަރެން މޫނު އަނެއްފަރާތަށް ލީ ދަންނަ އަޑަކާއި ވައްތަރުވީމައެވެ. އަދި ހަތަރު ކަޅި ހަމަ ކުރަން ނުކެރުމުން އިސް ޖަހައިގެން އިންނަން މަޖުބޫރުވިއެވެ. “މަރުވީ އެ” ކައިރީ ހުރި ކުއްޖާ ފޯނާ ދިމާއަށް ބަލައިލަމުން އެހެން ބުނި އިރު އަހަރެން ކަންފަތަށް ޖަހާފައި އިން ހެޑްސެޓުން އޭނާގެ އަޑު އިވެއެވެ. ވާނުވާގައި ހުއްޓާ އެކުއްޖާ ސަރާ އެބައިނިން ހެއްޔޭ ބުނި އަޑުވެސް ޚުދު އަހަންނަށް އިވުނެވެ. އަހަރެންގެ ކުރިމަތީ މިހުރީ ކާކުހެއްޔެވެ؟ ފޯނުނަގައި ކުޅެންފެށިތަނާހެން ބޮމަކަށް އަރައި މަރުވެއްޖެއެވެ. އަހަންނަށް ބަލައިލެވުނީ ކުރިމަތީ ހުރި ކުއްޖާގެ މޫނަށެވެ. އަދި އެކުއްޖާ އަހަރެންގެ މޫނަށް ފާޑަކަށް ބަލައިލިއެވެ. ”ސަ…ސަރާ ތަ؟” އަހަރެން ނޫނެކޭ ބުނެ އިސް ޖެހީ ވަރަށް ހައިރާން ކަމާއި އެކީއެވެ. ނަގައިފައި ހުރި އެކްސެލް ދަޅާއި ކޭކުތަކެއް ކޮތަޅަކަށް އަޅަން ހުއްޓައި ކައުންޓަރު މަތީއޮތް އަހަރެންގެ ފޯނު ރިންގު ވިއެވެ. “ރައިން3>” ޖަހާފައި އިން ނަންބަރުން ގުޅި އިރު އަހަރެން އަވަހަށް ފޯނު ކަނޑައިލާފީމެވެ. “ހަމަ އަސްލަށްވެސް، އާރ ޔޫ ސަރާ؟” އަހަންނަށްވެސް ކުރިމަތީ މިހުރީ ރައިންކަން ޔަގީންވިއެވެ. “ކި…ކިހިނެތް މިތާނގަ؟” ރައިން ކުރަމުން ދިޔަ ސުވާލުތަކަށް ދޭނެ ޖަވާބެއް ނެތިފައިވާ ޙާލުގައި، ހުތް ވެފައި އަހަރެން އިނީމެވެ. ކުރާނެ އިތުރު ކަމެއް ނެތެވެ. މިޔޮތީ ރައިން އާވެސް ދިމާވެފައެވެ. އަހަރެން އެންމެ ބޭނުންވިކަންތައްކަމުގައި ވީނަމަވެސް މިގޮތަށް ދިމާވެދާނެ ކަމަކަށް ހިޔެއް ނުކުރަމެވެ. ޑިއުޓީ ނިންމާފައި ގެޔާ ދިމާއަށް ދިޔައީ އަވަހަށް ފޯނު ޗާޖު ކޮށްލުމަށްފަހު ރައިންއާ ވާހަކަ ދައްކާލުމަށެވެ.\nކުށްވެރި ލޯބި4(ފަހުބައި)\nހިތުގެ އެދުމޭތީ (7 ވަނަބައި)\nހިތާމަ ލޯބި March 5, 2017\nޝަކުވާއޭ މިހިތުގައިވަނީ އަބަދުވެސް (ދެވަނަ ބައި)\nހިތާމަ އުފެއްދުންތެރި ލިޔުން އެހެނިހެން ލޯބި April 23, 2021


Dhaulathun masahaki kuree ehmme hehkkeh hushahalhaigen all in one...\nދައުލަތުން މަސައްކަތް ކުރީ އެންމެ ހެއްކެއް ހުށަހަޅައިގެން އޯލް އިން ވަންގެ ގޮތުގައި ޝަރީއަތް ކުރިއަށް ގެންދަން: ޝިޔާޒު\n4 މަސް, 1 ހަފްތާ, 20 ގަޑި, 8 މިނެޓް, 39 ސިކުންތު ކުރިން 8500ފާތިމަތު ރިފާއަތު\n- ރައީސް ޔާމީންގެ ގާނޫނީ ވަކީލުންގެ ޓީމް -\nރައީސް ޔާމީންގެ މައްޗަށް ދައުލަތުން އުފުލާފައިވާ ދައުވާގެ މިއަދުގެ ޝަރިޢަތުގެ މަޖިލީހުން ދައުލަތުން މަސައްކަތް ކުރީ އެންމެ ހެއްކެއް ހުށަހަޅައިގެން އޯލް އިން ވަންގެ ގޮތުގައި ހުރިހާ ކަމެއް ކުރަން ކަމަށް ރައީސް ޔާމީންގެ ވަކީލުންގެ ޓީމުން ވިދާޅުވެއްޖެއެވެ.\nރައީސް ޔާމީންގެ މައްޗަށް ދައުލަތުން އުފުލާފައިވާ ދައުވާގެ ޝަރީޢަތުގެ މި އަދުގެ އަޑުއެހުން ނިއްމަވާލެއްވުމަށް ފަހު ޗެނަލް ތާޓީން އަށް މައުލޫމާތު ދެއްވަމުން ރައީސް ޔާމިންގެ ވަކީލުންގެ ޓީމުގައި ހިމެނިވަޑައިގަންނަވާ އަބްދުﷲ ޝިޔާޒު ވިދާޅުވީ ދައުލަތުން މަސައްކަތް ކުރައްވަނީ އެންމެ ހެއްކެ ހުށަހަޅައިގެން އޯލް އިން ވަންގެ ގޮތުގައި ހުރިހާ ކަމެއް ކުރައްވަން ކަމަށެވެ.\nހެކިބަސް ދިނުމަށްޓަކައި ވަޑައިގެންނެވި ބޭފުޅާއަކީ އަމިއްލަ މަސްލަހަތު ވަރަށް ބޮޑަށް އޮތް ބޭފުޅެއް ކަމަށް ވިދާޅުވެ ޝިޔާޒު ވިދާޅުވީ އެކަންތައްތައް އަދި ކުރިއަށްއޮތް ތަނުގައިވެސް ހުށަހަޅާނެ ކަމެއް ކަމަށެވެ. އަދި އެމީހަކާ ނުގުޅޭ ކަންކަމުގައިވެސް ހެކިބަސްދޭތަން ފެނިގެންދާ ކަމަށްވެސް ޝިޔާޒު ވިދާޅުވިއެވެ.\nމުއައްވިޒު ރަޝީދަށް އިޝާރާތް ކުރައްވާ ޝިޔާޒު ވިދާޅުވީ ހެކިބަސް ދެއްވި ފަރާތަށް އެއްވެސް ޔަގީން ކަމެއް ނެތްކަމަށާއި އެ މައްސަލައިގެ ރެކޯޑު ފަހަރެއްގައި އޭސީސީގައި ހުރެދާނެ ކަމަށް މުއައްވިޒު ވިދަޅުވިކަމަށެވެ. އަދި ހެކިބަސް ދެއްވި އިރުގައި ދެކެވިފައި ހުރި ގިނަ ވާހަކަތައްވެސް އެ ބޭފުޅާ ހަނދާނުގައި ނެތްކަމަށް އެބޭފުޅާ ވިދާޅުވިކަމަށެވެ.\nއަދި މި މައްސަލައިގެ ފުރިހަމަ ޑޮކިއުމަންޓްތައްވެސް ވަކީލުންނަށް ފޯރުކޮށްދީފައި ނުވާ ކަންވެސް ޝިޔާޒު ފާހަގަކުރެއްވިއެވެ. އެ ދެ ޑޮކިއުމަންޓް ނުދައްކާ އަދި ޝަރީއަތަށްވެސް ހުށަހެޅިފައިވާ ކަން ނާންގާ އުޅުނީ މި މައްސަލަ ވަކިގޮތަކަށް ނިއްމުމަށްޓަކައި ކަމަށް ޝިޔާޒް ވިދާޅުވިއެވެ.\nއެހެންނަމަވެސް ފަހާގަކުރެވުނީ ލިޔެކިޔުންތައް ހުށަހަޅައިގެންވެސް އެ އާއި ދޭތެރޭ ވާހަކަ ދެއްކުމުގެ ފުރުސަތެއް ނުލިބޭގޮތަށް ދައުލަތުން ޝަރީޢަތުގެ އަޑުއެހުން ކުރިއަށްގެންދަން އުޅުނުކަން ވަރަށް ބޮޑަށް ފާހަގަ ކުރެވުނު ކަމަށް ޝިޔާޒް ވިދާޅުވިއެވެ.\nއެހެންނަމަވެސް ދައުލަތުން އެ ޑޮކިއުމަންޓްތައް އަރުވާނެ ކަމަށް ޝިޔާޒް ވިދާޅުވިއެވެ. އަދި ހުށަހަަޅާ ހެކިން އެއްދުވަހެއްގައި ހާޒިރުކުރަން ޖެހޭކަމަށް ވިދާޅުވެ ޝިޔާޒް ފާހަގަކުރެއްވީ ހެކިންގެ ގޮތުގައި ހެކިބަސްދޭ ފަރާތުން ަދއްކާ ވާހަކަތައް ކޮޕީ ކުރުމުގެ ފުރުސަތު އޮތުމުން ކަމަށެވެ.\nއެހެންކަމުން ޖިނާޢީ ހެކިބަސް ނަގަންޖެހޭނީ އެ ފަދަ ފުރުސަތެއް ނުދީ ކަމަށް ޝިޔާޒް ވިދާޅުވިއެވެ. މިއަދުގެ އަޑުއެހުން ނިއްމާލީ ދިފާޢީ ހެކިންގެ ގޮތުގައި ހުށަހެޅި ހެކިބަސް ގަބޫލުކުރައްވާ އިތުރު އަޑުއެހުމެއް ބާއްވާނެ ކަން އިއުލާން ކުރުމަށްފަހުގައެވެ.\nރައީސްޔާމީން ވަކީލުންގެ ޓީމް އަބްދުﷲ ޝިޔާޒް\n28 މިނެޓް ކުރިން50


5 Ventilator Libunu Iru Baakee 60 Ventilator Libeyne Dhuvaheh Neygey!\nފަސް ވެންޓިލޭޓަރު ލިބުނުއިރު ބާކީ 60 ވެންޓިލޭޓަރު ލިބޭނެ ދުވަހެއް ނޭނގޭ!\nކޮވިޑް19 އާއި ގުޅިގެން ދުބާއީގެ އެގްޒެކިއުޓާސް ޖެނެރަލް ޓްރޭޑިން އާ ހަވާލުކޮށްގެން ގެނައުމަށް ނިންމި 75 ވެންޓިލޭޓަރުގެ ތެރެއިން އިތުރު ފަސް ވެންޓިލޭޓަރު ރާއްޖެ އަށް ލިބިއްޖެއެވެ.\nހެލްތު މިނިސްޓްރީ އިން ބުނީ އެ ވެންޓިލޭޓަރުތައް މި މަހުގެ 14ވަނަ ދުވަހު ލިބިފައިވާ ކަމުގެ މެއިލްތައް އެ މިނިސްޓްރީ އަށް ލިބިފައިވާ ކަމަށެވެ. އަދި ރާއްޖެ ގެނައުމުގެ ކުރިން ބަލަންޖެހޭ ކަންކަން ބަލަމުން އަންނަ ކަމަށް ވެސް ބުންޏެވެ. އަދި މިހާރު ލިބިފައިވާ ވެންޓިލޭޓަރުތައް ޓެސްޓު ކުރުމުގެ މަސައްކަތް ވެސް ކުރަމުން އަންނަ ކަމަށް ހެލްތު މިނިސްޓްރީ އިން ބުންޏެވެ.\nމިހާރު އެގްޒެކިއުޓާސް ޖެނެރަލް ޓްރޭޑިންއާ ގެންނަން ހަވާލުކުރި ވެންޓިލޭޓަރުތަކުގެ ތެރެއިން ރާއްޖެ އަށް ލިބިފައި ވަނީ 15 ވެންޓިލޭޓަރެވެ. މީގެކުރިން ރާއްޖެ އަށް ގެނައި 10 ވެންޓިލޭޓަރަކީ 10 ވެންޓިލޭޓަރެވެ. އެއީ މޮބައިލް ވެންޓިލޭޓަރުތަކެކެވެ. ނަމަވެސް ފަހުން ލިބުނީ އައިސީޔޫ ވެންޓިލޭޓަރުތަކެކެވެ. މޮބައިލް ވެންޓިލޭޓަރުތައް އެ ބޭނުންވާ ތަންތަނަށް ދަނީ ފޮނުވަމުންނެވެ.\nހެލްތު މިނިސްޓްރީ އިން ބުނީ އަދިވެސް ބާކީ 60 ވެންޓިލޭޓަރު ލިބިފައި ނުވާ ކަމަށެވެ. އަދި އެ ވެންޓިލޭޓަރުތައް ލިބޭނެ ސީދާ ތާރީހެއް ނޭނގޭ ކަމަށް ވެސް ހެލްތު މިނިސްޓްރީ އިން ބުނެއެވެ.\nހަތްދިހަ ފަސް ވެންޓިލޭޓަރު ގެނައުމަށް ހަވާލުކުރި ދުބާއީގެ “އެގްޒެކިއުޓާޒް ޖެނެރަލް ޓްރޭޑިންގް” ކުންފުންޏާ ހަވާލުކުރިއިރު ގެރެންޓީއަކާއި ނުލާ އެޑްވާންސް ޕޭމަންޓެއްގެ ގޮތުގައި 30.9 މިލިއަން ރުފިޔާ ވަނީ ދޫކޮށްފައެވެ.


Kudhinnah fenna gothah foanaa kulhumun ves gellun!\nސްކްރީން ބަލަން މާގިނައިރު ކުޑަކުދިން ތިބޭނަމަ އޭގެން ލިބޭނެ ޖިސްމާނީ އަދި ނަފްސާނީ ގެއްލުން ވަރަށް ގިނަ މީހުންނަށް އެނގޭނެ އެވެ. ދުނިޔޭގެ ސިއްހަތު ޖަމިއްޔާގެ އިރުޝާދަކީ އުމުރުން ފަސް އަހަރުން ދަށުގެ ކުދިންނަށް އެއްގޮތަކަށް ވެސް ސްކްރީން ނުދެއްކުމެވެ. ނޫންނަމަ ސްކްރީން ދައްކާ މިންވަރު ވީހާވެސް މަދުކުރުމެވެ.\nސްކްރީން ޓައިމް ގިނަވުމުން ކުއްޖާ ހެލިފެލިވެ އުޅުމުގެ ބަދަލުގައި ތަނެއްގައި އިށީނދެ ނުވަތަ އޮށޯވެ ގިނަ ވަގުތު ހޭދަ ކުރެވޭ ގޮތް ވެއެވެ. ނަތީޖާއަކަށް ވަނީ ފަލަބަލި ޖެހުމުގެ އިތުރުން ޅަފަތުގައި ކުދިންގެ ސިކުނޑި ތަރައްގީވާންވީ މިންވަރާ ގާތަށް ވެސް ތަރައްގީނުވެ އެ މަރުހަލާ ލަސްވުމެވެ. ނިދުން އުނދަގޫވުމާއި ލޮލަށް ގެއްލުންވުން އަދި ކިޔަވާ ދަސްކުރުން ފަދަ ސަމާލުކަން ދޭން އެންމެ މުހިއްމުވާ ކަންތައްތަކަށް ސަމާލުކަން ނުދެވުމާއި އަވަހަށް ރުޅިއައުމާއި އަވަސް އަރުވާލާފައި އުޅުން ފަދަ ކަންތައް ކުދިންނަށް ދިމާވެ އެވެ.\nކުދިންނަށް ފޯނާއި އައިޕެޑް ފަދަ ތަކެތި ދީގެން ގިނަ ވަގުތު އެކުދިން މަޑުމަޑުން ގޭގެ ކޮންމެވެސް އެއް ކަނެއްގައި އިނދެދާނެ އެވެ. ތަޖުރިބާކާރުންގެ ވާހަކަތައް ފަހަކަށް އައިސް ގިނަ މީހުން ގަބޫލުކުރަން ފަށައިފި އެވެ. ނަމަވެސް އެހާތަނުން ދެން އެމީހުންގެ ހިތުގައި އުފެދޭ ސުވާލަކީ ކުދިންނަށް ފޯނު ފަދަ އެއްޗެތި ނުދީ ގެންގުޅޭނީ ކިހިނެއް ހެއްޔެވެ؟\nމިކަން ވިސްނޭތީ ވަރަށް ގިނަ ބެލެނިވެރިން މިހާރު ފޯނު ފަދަ އެއްޗެތި ކުދިންނަށް ދިނުން މުޅިން މަނާކުރެ އެވެ. އަދި ސްކްރީން ނޫން އެހެން ގޮތަކުން އެ ކުދިންނަށް މުނިފޫހި ފިލާނެ ގޮތްތައް ހޯދޭތޯ މައިންބަފައިން މިހާރު މަސައްކަތް ކުރާ ތަން ވެސް ފެނެ އެވެ. ނަމަވެސް މީގައި އެހެން މައްސަލައެއް ވެސް އެބަ ދިމާވެ އެވެ. ކުދިން ކައިރީގައި ސްކްރީނަށް ނުބަލާށޭ ފޯނާ ނުކުޅޭށޭ ކިޔާފައި އެ އެއްޗެތި އަތުލާފައި ބޮޑެތި މީހުން ކަންތައް ކުރަނީ ކިހިނެއް ހެއްޔެވެ؟ މި ގަވާއިދު ކުއްޖާގެ މައިންބަފައިން ނުވަތަ ގޭގައި އެނޫންވެސް ތިބޭ ބޮޑެތި މީހުންނަށް ލާޒިމުނުވަނީ ކީއްވެ ހެއްޔެވެ؟\nކުދިން ކައިރީގައި ސްކްރީނަށް ބަލާ ވަގުތު މަދުކުރާށޭ ބުނާއިރުވެސް އަހަރެމެން ބޮޑެތި މީހުން ތިބެނީ ފޯނަށް ވަދެ ހުސްވެގެންނެވެ. އަހަރެމެން ވެސް މިހާރު ހުރިހާ ކަމަކަށް ވެސް ފޯނާއި ލެޕްޓޮޕް ބޭނުންވެ އެވެ. މި އެއްޗެތި އަތުގައި ނެތިއްޔާ އެއްވެސް ކަމެއް ވާކަމަކަށް ނުވެ އެވެ. ކުދިން ކުރިމަތީގައި ބޮޑެތި މީހުން މިކަން މިގޮތަށް ކުރަމުން ދިއުމުން އެ އާދަ އެކުދިން އެ ދަސްކުރަނީ މައިންބަފައިންނާއި ގޭގައިއުޅޭ އެހެންވެސް ބޮޑެތި މީހުންގެ ކިބައިން ކަން ވިސްނާލީމު ހެއްޔެވެ؟\nކުޑަކުދިން ގިނަ ކަންތައްތައް ދަސްކުރަނީ އެހެން މީޙުން އެކަން ކުރާ ގޮތް ބަލާ ކޮޕީ ކޮށްގެންނެވެ. އެ ކުދިން އެންމެ ބޮޑަށް އޮބްޒާވް ކުރާނީ މައިންބަފައިން އުޅޭ ގޮތެވެ.\nސައިކޮލޮޖިކަލް ސައިންސްގައި 2019ގައި ޝާއިއުކުރި ލިޔުމެއް ބުނާ ގޮތުން ކުދިން ކޮޕީ ކުރާނީ އަދި އަމަލުކުރާނީ އެކުދިންގެ މައިންބަފައިން ދައްކާ ނަމޫނާ އަކާ އެއްގޮތަށެވެ. އެހެންކަމުން މަންމަ ނުވަތަ ބައްޕަ ގޭގައި ހުންނަ ވަގުތު ފޫހިވެއްޖެނަމަ ފޯނު ނަގައިގެން ފޯނުން ބްރައުޒް ކުރަމުންދާއިރު ކުދިން ބަލަން އިންނާނެ އެވެ. އަދި އެކުދިން ވެސް އެގޮތަށް ކަންތައް ކުރަން ހިތް އެދޭނެ އެވެ. ތަޖުރިބާކާރުން ބުނަނީ މިއީ ވެސް ކުދިންނަށް ވަރަށް ގެއްލުން ލިބޭ އަމަލެއް ކަމަށެވެ. މިއަށް ކިޔަނީ "ސެކަންޑް ހޭންޑް ސްކްރީން ޓައިމް" އެވެ.\nސެކަންޑް ހޭންޑް ސްކްރީން ޓައިމުން ކުރާ ނޭދެވޭ އަސަރު ބެލުމަށް ތަޖުރިބާކާރުން ބަލާފައިވަނީ ސެކަންޑް ހޭންޑް ސްމޯކިން އަށެވެ. މި ދެ ކަންތަކުގެ ވެސް އާޚިރު ނަތީޖާއަކީ އެޑިކްޝަން ނުވަތަ ދެވިހިފުމެވެ. އަދި ދެ ކަންތަކުން ވެސް ސިއްހަތަށް ގެއްލުން ލިބެ އެވެ.\nސިނގިރެޓް ބޯއިރު އޭގެ ދުން ޖެހޭ ހިސާބު ކައިރީގައި ތިބޭ މީހުންނަށް ވެސް އޭގެ ނޭދެވޭ އަސަރުކޮށް ކެންސަރާއި ހިތުގެ ބަލިތައް، ފުއްޕާމޭގެ ބަލިތައް އަދި އެނޫންވެސް ތަފާތު ބަލިތައް ޖެހެ އެވެ. ހަމަ އެގޮތަށް ސެކަންޑް ހޭންޑް ސްކްރީން ޓައިމްގެ ސަބަބުން ކުޑަކުދިންނަށް ނުރައްކާ ވެއެވެ.\nތަޖުރިބާކާރުން ވިދާޅުވާ ގޮތުގައި މައިންބަފައިން އެކުދިން ގޮވައިގެން އުޅޭއިރު އިރުއިރުކޮޅަކާ ފޯނަށް ބަލާ އެ ނަގާ އެއިން އެކި ކަންކަން ކޮށް ހަދާތަން ފެނިފައި އެންމެ ތުއްތު ކުއްޖާގެ ހިތުގައި ވެސް ފޯނަށް ޝައުގުވެރިކަން އުފެދެ އެވެ. މަންމަ ނުވަތަ ބައްޕަ އިރުއިރުކޮޅަކާ އެ ނަގައިގެން ބަލާ ރީތި ކުލަ ކުލައިން ދިއްލޭ އަދި ރީތި އަޑުއަޑު އިވި ރީތި ފޮޓޯތަކާއި މަންޒަރުތައް ފެންނަ އެއްޗަކީ ހަމަ ގައިމުވެސް ޖާދޫއެއް ކަހަލަ އެއްޗަކަށް ވާނެކަމަށް އެންމެ ތުއްތު ކުއްޖާ ވެސް ދެނެގަނެ އެވެ.\nއެފަދަ ހިތްގައިމު އެއްވެސް ބޭނުން ނުވާނީ ކާކު ހެއްޔެވެ؟ މައްސަލައަކީ ތުއްތު އުމުރުގައި ފޯނަށް ހިތްކިޔައި އެ ބޭނުންވާން ފަށައިފިނަމަ ފަހުން އެ ކުއްޖާ ފޯނާ ވަކިކުރަން އުނދަގޫވާނެ އެވެ.\nކުޑަކުދިން ވަރަށް ޅަފަތުއްސުރެ މިހާރު ސްކްރީން ފެނުން އާދައަކަށް ވެއެވެ. މިޒަމާނުގައި ކުޑަ ކުއްޖެއްގެ އުމުރުން އަށެއްކަ އަހަރުވާއިރު އޭނާއަށް ވަރަށް ގިނަ ވަގުތު ސްކްރީން ފެނިފައި ހުންނާނެ އެވެ. ޚާއްސަކޮށް އަލަށް މަންމައަކަށްވާ މީހެއްގެ ދަރިއަކު ނަމަ ނުވަތަ ގޭން ބޭރުގައި ގިނަ ވަގުތު މަސައްކަތުގައި އުޅޭ މަންމައެއްގެ ދަރިން ނަމަ އެވެ.\nސެކަންޑްހޭންޑް ސްކްރީން ޓައިމްގެ އޮތް އަނެއް ގެއްލުމަކީ ކުއްޖާއަށް ނުފެންނަންވާ ކަހަލަ ފޮޓޯތަކާއި މަންޒަރުތައް ފެންނަ ގޮތް ވުމެވެ. ބައެއް ފަހަރަށް ހަމައެކަނި ބޮޑެތި މީހުން ބަލާ ކަހަލަ ބައެއް އެއްޗެތި މައިންބަފައިން ފޯނުން ބަލާއިރު ކުއްޖާ ކައިރީގައި އެނބުރި އެނބުރި އުޅެ އެވެ. ކުއްޖާގެ ސަމާލުކަން ފޯނަށް ނުދޭކަމަށް ހީވިޔަސް އެ ބަލާ އެއްޗެއް ކުއްޖާއަށް ފެނުމަކީ ވަރަށް އެކަށީގެންވާ ކަމެކެވެ. އަދި މީގެ ނޭދެވޭ އަސަރު ކުއްޖާއަށް ކުރުމަކީ ވެސް ވަރަށް ކައިރީގައި އޮންނާނެ ކަމެކެވެ.\nސްކްރީނަށް ބަލަން އިނުމުން ލިބޭ ގެއްލުން ކުޑަކުދިންނަކަށް ނުވިސްނޭނެ އެވެ. އެހެންކަމުން ކުދިން މިކަމުން ދުރުހެލިކޮށް އެކުދިން ވީހާ ވެސް ސްކްރީނާ ދުރުގައި ގެންގުޅުމަކީ މައިންބަފައިންގެ ޒިންމާ އެކެވެ. އަދި ކުދިން ތިބޭ ގަޑީގައި މައިންބަފައިން ވެސް ވީވަރަކުން ފޯން ނުވަތަ ލެޕްޓޮޕް ފަދަ ތަކެތި ބޭނުން ނުކުރުން ރަނގަޅެވެ. ސެކަންޑް ހޭންޑް ސްކްރީން ޓައިމް އަކީ ވެސް ސްކްރީނަށް ބެލުމުން ލިބޭހާ ގެއްލުން ލިބޭ ކަމަކަށް ވާތީ އެވެ.


ރާއްޖެއަށް މުދާ އެތެރެކޮށް މާލޭ ވިޔަފާރި ބަނދަރުގައި ނުގެންދަވައި ގިނަދުވަހު ބަހައްޓާފައިވާ މިދަންނަވާ މުދާތައް ނީލަމުގައި ވިއްކާލަން ވަނީ ހަމަޖެހިފައެވެ.\nމުދަލުގެ އަދަދާއި ބާވަތް: (ތަފުސީލު އެޓޭޗް ލިސްޓުގައި)\nނީލަން ކިއުން އޮންނަ ތަން: ސަރވިސް ބިލްޑިންގ ގެ މީޓިންގ ރޫމް-2 ގައި\nނީލަން ކިޔަން ފެށުން: 22 ނޮވެންބަރު 2015 ވާ އާދީއްތަ ދުވަހު ހަވީރު 4:00 ން ފެށިގެން.\nނީލަމުގައި ބައިވެރިވުން: މިނީލަމުގައި ބައިވެރިވެވޭނީ 22 ނޮވެންބަރު 2015 ވާ އާދީއްތަ ދުވަހު މެންދުރުފަހު 02:30 ގެ ކުރިން މިކުންފުނީގެ ކާގޯ ކްލިއަރެންސް ޑިޕާޓްމެންޓުގައި ނަން ނޯޓުކުރާ ފަރާތްތަކަށެވެ. ނަން ނޯޓުކުރައްވާއިރު އައިޑީ ކާޑު ފަދަ ރަސްމީ ލިޔުމެއް ހުށަހަޅަންވާނެ އެވެ.\nނީލަން ކިޔާ މުދާ ބެލުން: 21 ނޮވެންބަރު 2015 ވާ ހޮނިހިރު ދުވަހު އަދި 22 ނޮވެންބަރު 2015 ވާ އާދީއްތަ ދުވަހު ހެނދުނު 09:30 ން 11:30 އަށް\nފައިސާ ދެއްކުމާއި މުދާ ގެންދިއުން:\nކަސްޓަމްސް ކްލިއަރެންސް ހަމަޖެއްސުމާއި ކަސްޓަމްސް ޑިއުޓީ ދައްކާނީ މުދާ ނީލަމުން ނެގި ފަރާތަކުންނެވެ. އަދި މުދާ ކްލިއަރ ކުރަން ބޭނުންވާ ވަސީލަތްތައް މި ކުންފުނިން ފޯރުކޮށް ދެވޭނެއެވެ.\nނީލަން ނިމޭނީ އެންމެ މަތީ އަގެއް ހުށަހަޅައި، ކަނޑައެޅިފައިވާ ސެކިއުރިޓީ ޑިޕޮޒިޓް ފައިސާ އެވަގުތު ބެހެއްޓި ފަރާތަކަށެވެ. ޑިޕޮޒިޓް ފައިސާ ނުބަހައްޓާނަމަ، ފައިސާ ނުބެހެއްޓި މީހާ ނުހިމަނައި އެ މުދަލެއްގެ ނީލަން ކުރިއަށް ގެންދެވޭނެއެވެ.\nނީލަން ނިމޭ އަގު\nސެކިއުރިޓީ ޑިޕޮޒިޓް ބަހައްޓަންވާ މިންވަރު\nއާއި ހަމައަށް އަގުގެ\n1,000.00 – 501.00\n10,000.00 – 1,001.00\nއިން ފެށިގެން މައްޗަށް އަގުގެ\nލަސްވެގެން ނީލަން ނިމޭ ދުވަހާ ޖެހިގެން އަންނަ ދުވަހު ނީލަމުން މުދާ ނެގި ފަރާތުން "އޮކްޝަން ކާގޯ ޑެލިވަރީ އޯޑަރ" އާ ޙަވާލުވާން ވާނެއެވެ.\nޖީއެސްޓީ ގޮތުގައި %6 ނީލަން ނިމޭ އަގުން ނެގޭނެއެވެ.\nމުދާ ދޫކުރެވޭނީ މިކުންފުންޏަށާއި މޯލްޑިވްސް ކަސްޓަމްސް ސަރވިސްއަށް ފައިސާ ދެއްކެވުމަށްފަހު ޑެލިވަރީ އޯޑަރ މި ކުންފުންޏަށް ހުށަހެޅުއްވުމުންނެވެ. މި ކުންފުންޏަށް ފައިސާ ދައްކަވާނީ ނީލަން ނިމުނު އަގުން ސެކިއުރިޓީ ޑިޕޮޒިޓް ކެނޑުމަށްފަހު ބާކީވާ ވަރަކަށެވެ.\nނީލަން ނިމި، ޑެލިވަރީ އޯޑަރ ދޫކުރެވޭތާ 10 ދުވަހުގެ ތެރޭގައި ފައިސާ ނުދައްކަވައިފިނަމަ ނީލަން ބާޠިލު ކުރެވޭނެއެވެ. އަދި ނީލަން ނެގި ފަރާތަށް މި ކުންފުނިން ބާއްވާ ނީލަމެއްގައި ބައިވެރިވެވޭނީ ނީލަން ބާޠިލުވާ ތާރީޚުން ފެށިގެން 90 ދުވަސް ފަހުންނެވެ.\nނީލަމުން ނަގާ މުދަލަށް ސްޓޯރޭޖް ޗާޖް ނަގާނީ މިކުންފުނީގެ ސްޓޯރޭޖް ފީ އާއި ބެހޭ ޤަވާއިދުގެ މަތިންނެވެ.\nފައިސާ ދެއްކުމަށްފަހު މުދާ ނުގެންގޮސް ހުއްޓާ ސްޓޯރޭޖް ފައިސާގެ އަދަދު މުދަލުގެ އަގަށް ދެއްކި ފައިސާ އާއި އެއްވަރުވުމުން ނުވަތަ އެއަށްވުރެ އިތުރުވުމުން ނީލަން ބާޠިލުވާނެއެވެ. އަދި ސެކިއުރިޓީ ޑިޕޮޒިޓްގެ ގޮތުގައި ދައްކާފައިވާ ފައިސާ ރިފަންޑް ނުކުރެވޭނެއެވެ.\nނީލަމާބެހޭ މަޢުލޫމާތު މި ކުންފުނީގެ ވެބްސައިޓުން (www.port.com.mv) ލިބިވަޑައިގަންނަވާނެއެވެ.\n12 ނޮވެންބަރު 2015\nޕަބްލިޝްކުރި ތާރީޚު: 15 ނޮވެންބަރު 2015\nސުންގަޑި: 21 ނޮވެންބަރު 2015 0930


SunOnline: Lanka in covid jehigen maruvaa muslimunge hashigandu endhun huttaalaifi\nލަންކާއިން ކޮވިޑް ޖެހިގެން މަރުވާ މުސްލިމުންގެ ހަށިގަނޑު އެންދުން ހުއްޓާލައިފި\nރުގިއްޔާ މުހައްމަދު މޫސާ 15 Dec 2020, 12:26\nލަންކާގައި ކޮވިޑުގައި މަރުވާ މުސްލިމުން އެންދުމާ ދެކޮޅަށް މުޒާހަރާ ކުރުމުގެ ގޮތުން ކޮލަމްބޯގެ ކްރެމަޓޯރިއަމް ހުންނަ ގަބުރުސްތާނުގެ ގޭޓުގައި ހުދު ރިބަން އައްސަނީ -- ފޮޓޯ: އޭއެފްޕީ\nކޮލަމްބޯ (ޑިސެމްބަރު 15): ސްރީލަންކާގައި ކޮވިޑު ޖެހިގެން މަރުވާ މުސްލިމުންގެ ހަށިގަނޑު އެންދުން ވަގުތީ ގޮތުން ހުއްޓާލާފައިވާ ކަމަށް އެ ގައުމުގެ ޕަބްލިކް ހެލްތު އިންސްޕެކްޓަރުން ވިދާޅުވެއްޖެ އެވެ.\nޕަބްލިކް ހެލްތު އިންސްޕެކްޓާސް އެސޯސިއޭޝަންގެ ސެކްރެޓަރީ އެމް ބަލަސޫރިޔާ ވިދާޅުވި ގޮތުގައި ކޮވިޑު ޖެހިގެން މަރުވާ މުސްލިމުންގެ އާއިލާގެ ހުއްދައާ ނުލައި އެމީހުންގެ ހަށިގަނޑު އެންދުން ހުއްޓާލުމަށް ކޮލަމްބޯ މުނިސިޕަލް ކައުންސިލް (ސީއެމްސީ)އަށް މިހާރު ވަނީ އަންގައިފަ އެވެ. އަދި އެއީ ރައީސް ގޯޓާބަޔަ ރާޖަޕަކްސަގެ އެދިވަޑައިގަތުމުގެ މަތިން އެންގި އެންގުމެކެވެ.\nރައީސް ގޯޓަބަޔަ ވަނީ ލަންކާގައި ކޮވިޑު ޖެހިގެން މަރުވާ މުސްލިމުން ވަޅުލުމަށް، ބިމުގެ ފެން ފަށަލަ ތިރި ސަރަހައްދެއް ހޯދުމަށް ސިއްހީ މާހިރުންނަށް އަންގަވާފަ އެވެ. އަދި އެ މަސައްކަތް ނިމި، ފަހު ގޮތެއް ނިންމަން ދެން މުސްލިމުންގެ ހަށިގަނޑު އެންދުން ހުއްޓާލާފައިވާ ކަމަށް ބަލަސޫރިޔާ ވިދާޅުވި އެވެ.\nކޮލަމްބޯ ގެޒެޓުގައިވާ ގޮތުން، ކޮވިޑު ޖެހިގެން މަރުވި މުސްލިމުންގެ ތެރެއިން އެގައުމުން އަންދާފައި ވަނީ އެއްވެސް ބަޔަކު ހަވާލުވެފައި ނުވާ 11 މީހެއްގެ ހަށިގަނޑެވެ. ނަމަވެސް އޭގެ ތެރޭގައި ހިމެނުނު އެއް މަސް ނުވާ ތުއްތު ކުއްޖެއްގެ ހަށިގަނޑު އަންދާފައި ވަނީ ކުއްޖާގެ ބެލެނިވެރިން އެގޮތަށް އަމަލު ނުކުރަށް އާދޭސް ކުރަމުން ދަނިކޮށެވެ.\nކޮލަމްބޯ ގެޒެޓުގައިވާ ގޮތުން އެއްވެސް ބަޔަކު ހަވާލުވެފައި ނުވާ އިތުރު ނުވަ މީހެއްގެ ހަށިގަނޑު މޯޗަރީގައި މިހާރު އެބަ އޮތެވެ.\nލަންކާއިން ކޮވިޑުގައި މަރުވާ މުސްލިމުންގެ ހަށިގަނޑު އަންދަމުންދާތީ އެގައުމުގެ މުސްލިމުން ދަނީ ނުރުހުން ފާޅު ކުރަމުންނެވެ.\nއެހެންކަމުން ލަންކާގެ ސަރުކާރުން ވަނީ އެގައުމުގެ މުސްލިމުން ރާއްޖޭގައި އިސްލާމީ އުސޫލުތަކާ އެއްގޮތަށް ވަޅުލައިދިނުމަށް އެދިފަ އެވެ. އަދި ދިވެހި ސަރުކާރުން ދަނީ އެ އެހީ ދެވޭނެތޯ ބަލަމުންނެވެ.\nލަންކާއިން ކޮވިޑު ބަލީގައި މަރުވާ މީހުންގެ ހަށިގަނޑު އަންދަން ނިންމީ މިދިޔަ އޭޕްރިލް މަހު އެވެ. އެއީ އެ ބަލީގައި މަރުވާ މީހުން ވަޅުލުމުން ބިމުގެ ފެން ފަށަލަ ތަޣައްޔަރުވެ، ވައިރަސް ފެތުރިދާނެ ކަމަށް އެގައުމުގެ ނުފޫޒު ގަދަ ބުޑިސްޓު ހާމުދުރުން ތުހުމަތު ކުރުމުންނެވެ.\nނަމަވެސް ދުނިޔޭގެ ސިއްހަތު ޖަމްއިއްޔާ (ޑަބްލިޔުއެޗްއޯ) އިން ވަނީ ކޮވިޑު ޖެހިގެން މަރުވާ މީހުން، ރައްކާތެރިކަމުގެ ފިޔަވަޅުތަކާ އެކު ވަޅުލުމުގައި މައްސަލައެއް ނެތް ކަމަށް ބުނެފަ އެވެ. އަދި އިންސާނީ ހައްގުތަކަށް މަސައްކަތް ކުރާ ޖަމްއިއްޔާތަކުން ވަނީ ލަންކާގެ އެ ނިންމުމަށް ފާޑު ކިޔާފަ އެވެ.


SunOnline: #VAAHAKA: Inthihaa ah loabiveemey... - Part 11\ndate_range ހުކުރު 03 އެޕްރިލް 2020\nއިންތިހާއަށް ލޯބިވީމޭ... - 11\nޔަޝްފާ ޙުސައިން 21 Mar 2020, 10:29\nޔަޝްފާ ޙުސައިންގެ އިންތިހާއަށް ލޯބިވީމޭ.... -\nރިޕޯޓްތައް ނަގަން ދާންޖެހޭ ވަގުތު ކުޑަތަންވެފައިވާތީ، އަވަހަށް ތައްޔާރުވެލައިގެން ޒެންހާ މެންނަށް ޖެހުނީ ހޮސްޕިޓަލަށް ދާށެވެ. ކައުންޓަރުގެ ކައިރިއަށް ދިޔައީ މިޝަލް އެވެ. ޒެންހާ އިނީ ގޮނޑިއެއްގައި އިށީނދެލައިގެންނެވެ. ރިޕޯޓުތަށް އަތަށް އެރުމާއިއެކު، މިޝަލް ބޭނުންވީ އޭގައި އޮތް އެއްޗެއް ބަލާށެވެ. ޒެންހާއަށް ދައްކަން ބޭނުން ނުވާތީ، އޭނަ އޭގައި އޮތް އެއްޗެއް ބެލީ ކައުންޓަރުގެ ކައިރީގައި، ޒެންހާއަށް ފުރަގަސްދީގެން ހުރެ އެވެ. ރިޕޯޓުގައި އޮތް އެއްޗެއް ފެނުމާއިއެކު، މިޝަލްގެ ފައިދަށުން ހީވީ ބިންގަނޑު ދެމިގަތް ހެންނެވެ.\nހުއްޓުން އަރާފައި މިޝަލް އިރުކޮޅަކު ހުއްޓެވެ. ދެން ކުއްލިއަކަށް ފަހަރަކު ރިޕޯޓެއް ބަލަން ފެށި ގޮތުން ކައުންޓަރުގައި އިން ކުއްޖާ ވެސް އެދިމާއަށް ބަލާލައިފި އެވެ. މިޝަލް އޭނަގެ ނިތްކުރީގައި އަތް ކާއްތައިލި އެވެ. އޭނައަށް ދޫކޮށްލެވުނީ ފުން ނޭވާ އެކެވެ. ރިޕޯޓުގައި އޮތް އެއްޗެއް ޤަބޫލު ކުރަން އޭނައަށް ދަތިވި އެވެ.\nމިޝަލްގެ ތަބީޢަތު ބަދަލުވި އެވެ. އެ މޫނުމަތިން ފެނުނީ ގޮތް ހުސްވެފައިވާ ކަމުގެ ޢަޞަރު ތަކެވެ. އޭނަ ކަނދުރާގައި އަތް ކާއްތައިލައިމުން ޒެންހާއަށް ބަލައިލީ ތަފާތު ނަޒަރަކުންނެވެ.\nޒެންހާ އިނީ އޭނަގެ އަމިއްލަ ދުނިޔެ އެއްގަ އެވެ. އެ މޫނުމަތީގައި މާ ބޮޑު ޢަޞަރެއް ނެތެވެ. ދެ ފައި ހަރަކާތް ކޮށްލަ ކޮށްލައި އިންއިރު، އެ ނަޒަރު ހުއްޓިފައިވީ، އަރައިގެން އިން ބޫޓަށެވެ.\n"ކިހިނެތްތޯ ވީ؟... މައްސަލަ އެއް އުޅެނީތޯ؟..." މިޝަލް ހުރި ގޮތުން ކައުންޓަރުގައި އިން ކުއްޖާ ސުވާލު ކުރި އެވެ.\nމިޝަލް އެކުއްޖާއަށް ބަލައިލާފައި ބޯޖަހާލި އެވެ.\n"މީ ހަމަ ރަނގަޅު ރިޕޯޓް ތަކެއްތޯ؟..." އަތުގައި އޮތް ކަރުދާސްތައް އެ ކުއްޖާއަށް ފެންނަ ވަރަށް މައްޗަށް އުފުލައިލަމުން، މިޝަލް ސުވާލު ކުރި އެވެ.\nއެއްފަހަރު މިޝަލްގެ މޫނަށް އަނެއްފަހަރު ރިޕޯޓްތަކަށް ބަލައިލުމަށްފަހު، އެ ކުއްޖާ އެދުނީ އެ ތަކެއްޗާއިއެކު، ބަލި މީހާގެ ހޮސްޕިޓަލް ކާޑު އަނބުރައި ދިނުމަށެވެ. މިޝަލް އެ ދިނުމުން، ހުރިހާ ކަރުދާސްތަކެއް ވަކި ވަކީން ބެލި އެވެ.\n"މީ ހަމަ ރަނގަޅު ރިޕޯޓްތަކެއް... މީގަ އެއްވެސް މައްސަލަ އެއް ނެތް..." މިޝަލް ދިން އެއްޗެހި އަނބުރާ ދިއްކޮށްލަމުން އެ ކުއްޖާ ބުންޏެވެ.\nލިޔުންތަކުގައި ހިފިއިރު، މިޝަލްގެ ނޭވާ ވަނީ އަވަސްވެފަ އެވެ. ވިސްނަންވީ ގޮތެއް ވެސް ނޭނގިފައި އޭނަ އިރުކޮޅަކު ހުއްޓެވެ. އެ ދެ ލޮލުގައި ކަރުނައިގެ ޢަޞަރުވި އެވެ. ދެލޯ ހަނިކޮށްލަމުން އޭނަ ޒެންހާއަށް ބަލައިލި އެވެ. އެ ހުރިހާ ކަމެއްގައި ކުށްވެރި ކުރަންވީ ކާކު ކަމެއް އޭނައަކަށް ނޭނގުނެވެ.\nޒެންހާ އިނީ ފޫހި ވެފައެވެ. އެތައް އިރެއް ވީ އިރުވެސް، މިޝަލްގެ ޚަބަރެއް ނުވުމުން އޭނަ ގޮނޑިން ތެދުވި އެވެ. ކައުންޓަރުގެ ކައިރީގައި މިޝަލް އެއް ނެތެވެ. މުޅި ތަން ހޯދި އިރުވެސް ޒެންހާއަކަށް މިޝަލް އެއް ނުފެނުނެވެ. އޭނަ އެންމެފަހުން ގޮސް، ކައުންޓަރުގައި އިން ކުއްޖާގެ ކައިރީގައި ސުވާލު ކުރި އެވެ. އެ ކުއްޖާ ބުނީ ޒެންހާގެ ރިޕޯޓުތައް ނެގި ފަހުން އެތައް އިރެއް ވެއްޖެ ކަމަށެވެ.\nޒެންހާގެ ހަށިގަނޑުގެ ވަރު ދޫވި އެވެ. ދެލޯ ފެންކަޅި ވިއެވެ. އެ ހިތުގައިވީ އުފެދުނީ އެތައް ޝަކުވާ އެކެވެ. އަޅާލާނެ އެއްވެސް މީހަކު ނެތް ތަނެއްގައި، މިޝަލް އޭނަ ދޫކޮށްލާފައި ދިޔައީ ހެއްޔެވެ؟\nއިސްޖަހައިގެން ހިނގަމުން ގޮސް، ކުރިން ވެސް އިށީނދެގެން އިން ގޮނޑީގައި، ޒެންހާ އިށީނެވެ. އެހެން މީހަކަށް މޫނު ނުފެންނަ ވަރަށް އޭނަ އިސްޖަހާލި އެވެ. އެ ދެ ލޮލުން އޮހެން ތައްޔާރު ވެފައިވާ ކަރުނަތައް ހިފަހައްޓަން އުޅުނަސް، ޒެންހާ އަކަށް އެކަމެއް ނުކުރެވުނެވެ.\nވަގުތު ފާއިތުވަމުން ދިޔަ ވަރަކަށް، ފުރި ބާރުވެފައިވާ ހޮސްޕިޓަލުގެ ތެރެ، ހިމޭންވަމުން ދިޔަ އެވެ. ތަނުގެ ތެރެއިން، މަޑުމަޑުން މީހުން ހުސްވަމުން ގޮސް، ޒެންހާ އެކަނި ވިއެވެ. އުނގުމަތީ ބާއްވާލާފައި އޮތް ދެ އަތްތިލަ ޖޯޑު ކޮށްލައިގެން ޒެންހާ އިނެވެ. އޭނައަށް ވަނީ ހަދާނޭ ގޮތް ހުސްވެފަ އެވެ. ބަނޑުހައި ވެގެން އޭނަގެ ގައިގައި ކޮޅަށް އިންނާނޭ ހަކަތަ ވެސް ނެތެވެ. މުޅި ހަށިގަނޑުގައި މަޑު ތުރުތުރެއް އުފެދެމުން ދިޔަ ކަމުގެ އިޚްސާސް އޭނައަށް ކުރެވެމުން ދިޔަ އެވެ.\nޒެންހާއަށް ހިން ދިރުވައި ލެވުނެވެ. މިޝަލް ނާންނާނެ ކަމަށް ޤަބޫލު ކުރަން އޭނައަށް މަޖުބޫރު ވިއެވެ. ފަހު ފަހަރަށް ހޮސްޕިޓަލުގެ ވަށައިގެން ބަލައިލި ޒެންހާއަށް އިސްޖަހައި ލެވުނެވެ. އޭނަ މަގު މައްޗަށް ނުކުތީ ދާނެ ވަކި މިސްރާބެއް އޮވެގެނެއް ނޫނެވެ. އަތުގައި ފައިސާ އެއް ނެތެވެ. ފޯނު އޮތަސް، އެއިން ކުރެވޭނެ ބޭނުމެއް ވެސް ނެތެވެ.\nމަގުމަތީގައި ވީ ފަނޑު އަލިކަމެކެވެ. ހިނގަމުންދިޔަ ޒެންހާ ސިހުނީ، އޭނަގެ ކޮނޑު މަތީގައި މީހަކު އަތް ބާއްވައި ލުމުންނެވެ. އެ ފިޔަވަޅުތައް ވަގުތުން ހުއްޓިއްޖެ އެވެ. ފަސްއެނބުރި ބަލައިލަން ވެސް ނުކެރިފައި ހުރި ޒެންހާގެ ދެލޯ ބޮޑުވީ އެ މީހެއްގެ ހިޔަނި ފެނުމުންނެވެ. އޭނަ ލާން އުޅުނު ނޭވާ ވެސް އެތެރެހަށީގައި ތާށި ވިއެވެ.\n"ޒެންހާތަ؟... މިގަޑީގަ އެކަނި ކޮންތާކަށް ތިޔަ ދަނީ؟..." އިވުނީ ޒެންހާ ދަންނަ އަޑެކެވެ.\nޒެންހާ ލަސްލަހުން ފަސް އެނބުރުނެވެ. ކުރިމަތީގައި ހުރީ ޝުކޫރެވެ. ޒެންހާ ހިފަހައްޓައިގެން ހުރި ނޭވާ ދޫކޮށްލެވުނީ ދެނެވެ. އޭނައަށް މޭގައި އަތް ޖައްސައިލެވުނެވެ.\n"މިތަންތާ ރޭގަނޑު އެކަނި އުޅުން އެހާ ރައްކާތެރި އެއް ނުވާނެ... ކޮބާ މިޝަލް؟..." ވަށައިގެން ހޯދައިލަމުން ޝުކޫރު ސުވާލު ކުރި އެވެ.\nބުނާނެ އެއްޗެއް ނޭނގިފައި ޒެންހާ ހުއްޓެވެ. އޭނަ އިސްޖަހައިލީ ދެ ލޮލަށް ކަރުނަ ޖަމާވާން ފެށުމުންނެވެ.\n"ކިހިނެތްވީ؟... އަނެއްކާ މިޝަލް ކަމެއް ކުރީތަ؟..." ޒެންހާގެ ދެކޮނޑުގައި ހިފަހައްޓައިލަމުން ޝުކޫރު ސުވާލު ކުރީ ގާތް ގޮތަކަށެވެ.\nޒެންހާއަށް ގިސްލާފައި ރޮވެން ފެށުނެވެ. ނުރޯން އުޅުނަސް، އޭނައަށް ރޮވެނީ އެވެ. ފިރިމީހާގެ ވާހަކަ އެހެން މީހުން ކައިރީ ދައްކާކަށް އޭނަ ބޭނުމެއް ނުވި އެވެ. އަމުދުން ކާކު ކަން ވެސް ނޭނގޭ ނުވެސް ދަންނަ މީހެއްގެ ކައިރީގަ އެވެ.\nއިސްޖަހާލައިގެން ހުރި ޒެންހާ ސިހުނީ، ކަނޑާ ވައްޓާލި ރުކެއްހެން، ބަނޑުވަތަށް ޝުކޫރު ވެއްޓުނު ތަން ފެނުމުންނެވެ. ޝުކޫރުގެ ފަހަތުގައި ހުރީ، ވިކްޔަން އެވެ. ވިކްޔަންގެ އަތުގައި ދަނޑިގަނޑެއް އޮތެވެ. ވީގޮތް ޒެންހާއަށް އެނގުނީ ދެނެވެ. ވިކްޔަން އެއިން ޝުކޫރުގެ ބޮލުގައި ޖަހައި، ހުރިތަނަށް ތިރިކޮށްލީ އެވެ.\nޒެންހާއަށް ވިސްނައިލާނޭ ފުރުޞަތެއް ވެސް ނުލިބުނެވެ. ބާރަށް ހަޅޭއްލަވައިގަންނަމުން، ވިކްޔަން އޭނަގެ އަތުގައި ހިފައިގެން ދުއްވައިގަނެފި އެވެ. ހީވީ ގައިގައި އަލިފާން ރޯވެގެން ދުއްވައިގަތް ހެންނެވެ. އެއްޗެއް ބުނަން ޒެންހާ މަސައްކަތް ކުރި އެވެ. ވިކްޔަންގެ އަތް ފޮޅުވައިލެވޭތޯ އޭނަ އުޅުނެވެ.\nވަކި ހިސާބަކަށް ގޮސްފައި ވިކްޔަން ހުއްޓުނެވެ. ވަށައިގެން ހޯދައިލި އެވެ. އޭނަ ޒެންހާގެ އަތުން ދޫކޮށްލީ އެއްވެސް ނުރައްކަލެއް ނެތްކަން ޔަޤީން ވުމުންނެވެ. ޒެންހާ ހުރީ ދެބުމަ ގޮށްޖަހާލައިގެންނެވެ. އޭނަ އެހާ ބަނޑުހައިވެފައި ހުއްޓައި، ވިކްޔަން އެ ކުރި ކަމަކުން ވާހަކަ ދައްކާނެ ހިތްވަރު ވެސް ގެއްލުނެވެ.\nވަރުބަލި ފިލުވާލައިގެން ޒެންހާ ހިނގައިގަތީ އޭނަ އެނބުރި އައި ކޮޅަށެވެ. ހިތާއިހިތުން ވިކްޔަން އާއި ދިމާއަށް ކުދި ކިޔަމުންނެވެ. ފަހަތުން ވިކްޔަން އައިސް ކުރި ބެއްދި އެވެ.\n"މޮޔަ ވެގެންތަ ތިއުޅެނީ؟..." ޒެންހާ ހިތްހަމަނުޖެހިފައި ބުންޏެވެ.\n"މޮޔަ ވީ އޭ؟... މަ؟..." މޭގައި އަތް ޖައްސައިލަމުން ވިކްޔަން ޖަހާލީ ލުއި ހިނިގަނޑެކެވެ.\nޒެންހާ ވިކްޔަންއަށް ބަލައިލާފައި ދެލޯ ހަނިކޮށްލި އެވެ. ދެން އަނެއްކާ ވެސް ކުރިއަށް ހިނގައިގަނެފި އެވެ.\n"ގެ ހުރީ އެކޮޅުގަ އޭ..." ޒެންހާ ހިނގައިގަތުމުން ވިކްޔަން ބުންޏެވެ.\n"ކާކުތަ ނޭނގިގެން އުޅެނީ..." ކުރިޔަށް ހިނގަމުންދިޔަ ޒެންހާ ވާހަކަ ދެއްކީ ވިކްޔަން އާއި ދިމާއަށް ބަލައިވެސް ނުލަ އެވެ.\n"އަޖައިބެއް... ސަލާމަތް ކޮށްދިނީމަ ވެސް އަހަރެން ދޯ މި ގޯސްވީ..." ދެފަރާތަށް ބޯ ހޫރާލަމުން ވިކްޔަން ވާހަކަ ދެއްކީ އޭނަގެ އަމިއްލަ ނަފުޞަށެވެ.\nމޫނަށް ވައްތަރެއް ޖައްސާލައިގެން ޒެންހާއަށް ބަލަން ވިކްޔަން އިރުކޮޅަކު ހުއްޓެވެ. ދެން އަނެއްކާވެސް ޒެންހާގެ ފަހަތުން ހިނގައިގަނެފި އެވެ. އޭނަ ބާރުބާރަށް ހިނގާފައި ގޮސް ޒެންހާ އާއި އަރައި ހަމަކުރި އެވެ.\n"އެކޮޅަށް ނުދޭބަލަ... އެ މީހާ އައިސްދާނެ އޭ... ނޭނގެ އޭނަގެ ގްރޫޕް މީހުން ވެސް މިހާރު އެތާ ނެތް ކަމެއް... ޕާލީ ދެކެ އެކަނި ދޯ ބިރު ގަންނަނީ؟... މިހާރު ހިތަށް އަރާ އެސޮރު ގޮވައިގެން އާދެވުނު ނަމައޭ..." ވިކްޔަން އަނގަ ހުއްޓައި ވެސް ނުލަ އެވެ.\nޒެންހާއަށް އެ އަޑު އިވޭ ހެންވެސް ހީ ނުވެއެވެ. ކުރިޔަށް ހިނގަމުން ގޮސް އޭނަ ހުއްޓުނީ ޝުކޫރު ފެނުމުންނެވެ.\nޝުކޫރު ހުރީ، އޭނަގެ ބޮލުގެ ފުއްކިބައިގައި އަތް ޖައްސާލައިގެންނެވެ. ޒެންހާ ފެނުމުން އަވަހަށް ގޮސް އެ ދެއަތުގައި ހިފާލައިފި އެވެ. ކަންބޮޑުވެފައި، ހުރިހާ ކަމެއް ރަނގަޅުތޯ އޭނަ ސުވާލު ކުރި އެވެ. ވިކްޔަންގެ ދެ ލޯ ބޮޑުވި އެވެ. އޭނަ އަވަހަށް މަގުމަތީގައި ހުރި ގަހެއްގެ ނިވަލަށްވަދެ، ފިލި އެވެ. އޭނަ އެ މީހަކަށް ޙަމަލާ ދިނީ، ޒެންހާއަށް ގެއްލުމެއް ދޭން އުޅޭ މީހެއް ކަމަށް ހީކޮށެވެ. ފަހަރެއްގައި ވެސް ކާކު ކަން އެނގިގެނެއް ނޫނެވެ. ކައިރިވާން ވެސް ނުކެރިފައި ވިކްޔަން ތަންކޮޅެއް ދުރުގައި ބަލަން ހުއްޓެވެ.\n"ކޮންމެވެސް މީހަކު ބޮލުގަ ޖަހާފަ އެ ފިލީ... ހާދަހާވާ ބާރަކަށޭ ޖެހީ... އަހަރެން ހީކުރީ ވަގެއް ކަމަށް... އެކަމަކު ހުރިހާ އެއްޗެއް ވެސް ހަމައަށް އެބަހުރި..." ޝުކޫރު އޭނާގެ ބޮލުގައި ފިރުމަމުން ވާހަކަ ދެއްކި އެވެ.\n"އެ ވާނީ މޮޔައަކަށް..." ވިކްޔަން ހުރި ދިމާއަށް ބަލައިލަމުން ޒެންހާ ބުންޏެވެ.\nޝުކޫރު ދިޔައީ ޒެންހާއަށް ޓެކްސީ އެއް ހޯދައިދީފައި، އެއަށް ފައިސާ ވެސް ދައްކާފަ އެވެ. ޓެކްސީ ނައްޓާލުމުގެ ކުރިން، ވިކްޔަން އޭގެ ތެރެއަށް ދެމިގަތެވެ. ޒެންހާ އިނީ ދެ ތުންފަތް ފިތާލައިގެންނެވެ.\n"އަހަރެން ހީކުރީ... ޕެރޮޓްއަށް ގެއްލުމެއް ދޭން އުޅުނު މީހެއް ކަމަށޭ..." ބޮލުގައި އަތުން ޖަހާލަމުން ވިކްޔަން ބުންޏެވެ.\n"ޕެރޮޓް؟..." ޒެންހާ އޭނާގެ ދެބުމަ ގޮށްޖަހައިލަމުން ވިކްޔަންއަށް ބަލައިލި އެވެ.\n"އާނ... ދެން ކީކޭ ކިޔާނީ؟... ނަން ވެސް ބުނީކީ ނޫނެއްނު..." ވިކްޔަން ވާހަކަ ދެއްކީ ލާނެތް ރާގަކަށެވެ.\nބަލި މީހުން ބެލުމަށް ޚާއްސަ ކުރެވިފައިވާ ކޮޓަރިތެރެ އޮތީ ހިމޭންވެފަ އެވެ. މޭޒު މަތީގައި އަތުރާލާފައިވާ ކަރުދާސްތަކަށް ބަލަހައްޓައިގެން މިޝަލް އިނެވެ. އޭނަގެ ކުރިމަތީގައި އިނީ ޒެންހާ ދެއްކި ޑޮކްޓަރެވެ. ދެ މީހުންގެ މޫނު މަތީގައި ވެސް ވީ ނުތަނަވަސް ކަމެވެ.\n"އަލުން މި ރިޕޯޓްތައް ހައްދަން އަހަރެން ބޭނުން..." މިޝަލް ވާހަކަ ދެއްކީ އިނގިރޭސި ބަހުންނެވެ.\n"ލުކް... އަލުން ހެއްދިޔަސް، މި ރިޕޯޓްތައް ބަދަލު ނުވާނެ ކަމުގެ ޔަޤީންކަން އަޅުގަނޑު މިދެނީ... ބޭކާރު ފައިސާތަކެއް ޚަރަދު ވާނީ..." ގޮނޑިން ތެދުވަމުން ޑޮކްޓަރު ވާހަކަ ދެއްކީ ވިސްނައިދޭ ކަހަލަ ރާގަކަށެވެ.\n"ޓެސްޓްތައް އަލުން ހައްދަން ބޭނުމިއްޔާ، މާދަމާ އާދޭ..." ކޮޓަރިން ނުކުންނަމުން ޑޮކްޓަރު ބުންޏެވެ.\nޑޮކްޓަރުގެ ކޮޓަރިން ނުކުތް މިޝަލް އޭނަގެ އަތުކުރީގައި އަޅާފައި އޮތް ގަޑިއަށް ބަލައިލި އެވެ. އޭނަގެ ދެލޯ ބޮޑުވީ އެހާ ލަސްވެފައި ހުރިކަން އެނގުމުންނެވެ. ޑޮކްޓަރާއި ބައްދަލު ކުރެވޭނޭ ގޮތެއް ނުވެގެން އޭނައަށް ކިޔޫގައި އެތައް އިރަކު މަޑުކުރަން ޖެހުނެވެ. ޒެންހާގެ މަތީން ހަނދާންވެ، މިޝަލް އެދިމާއަށް ދިޔަ އެވެ. މުޅި ތަން ހޯދި އިރުވެސް އޭނައަކަށް ޒެންހާ އެއް ނުފެނުނެވެ.\nމިޝަލް ހާސްވެގެން ތެޅިގަތެވެ. އެތައް އިރަކު ޒެންހާ ހޯދާފައި އޭނަ އެނބުރި ހޮޓަލަށް ދިޔައީ، ޒެންހާ ގެއްލިގެން ފުލުހުންނަށް މައްސަލަ ހުށަހަޅާފަ އެވެ.\nމިޝަލްގެ ފިޔަވަޅުތައް ހުއްޓުނީ ހޮޓަލުގެ ތެރެއަށް ވަދެވެން ހުންނަ ސިޑި މަތީގައި އިން ޒެންހާ ފެނުމުންނެވެ. އެ މޫނުމަތިން ފެންނަމުން ދިޔައީ މާޔޫސް ކަމެވެ. އޭނަ އަވަހަށް ފުލުހުންނަށް ގުޅައި، ހުށަހެޅި މައްސަލަ އަނބުރާ ނެގި އެވެ.\nމިޝަލް މަޑު ހިނގުމެއްގައި ގޮސް ޒެންހާގެ ކައިރީގައި އިށީނެވެ. ޒެންހާ އިސް އުފުލައި މިޝަލްއަށް ބަލައިލި އެވެ. ރޮއެފައި ހުރިކަން، ރަތްވެފައިވާ އެ ދެ ލޮލަށް ބަލައިލި ކޮންމެ މީހަކަށް އެނގޭނެ އެވެ. މިޝަލް ފެނުމުން، ޒެންހާ އަވަހަށް އިސްޖަހައިލި އެވެ.\n"ސޮރީ..." ފާއިތުވެގެންދިޔަ ހަމަހިމޭންކަމުގެ ވަގުތުކޮޅަށްފަހު، އިސްވެ އަނގައިން ބުނީ މިޝަލް އެވެ.\nޒެންހާ އެއްޗެއް ނުބުންޏެވެ. އުނގުމަތީގައި އޮތް ދަބަހުގައި ބާރަށް ހިފަހައްޓާލައިގެން، އޭނަ އިނީ ގުޑި ވެސް ނުލަ އެވެ.\n"ވަރަށް ލަސްވެއްޖެ ހިނގާ އެތެރެއަށް..." މިޝަލް ވާހަކަ ދެއްކީ އިންތަނުން ތެދުވަމުންނެވެ.\nޒެންހާ ވަކި އެއްޗެއް ނުބުނެ ތެދުވި އެވެ. އޭރުވެސް އޭނަ ހުރީ އިސްޖަހައިގެންނެވެ. ޒެންހާގެ މޫނަށް ބަލަން ހުރެފައި މިޝަލް ވެސް އިސްޖަހައިލި އެވެ.\n"ޑޮކްޓަރާ ބައްދަލު ކޮށްލާފަ މިއައީ... މާދަމާ ބައެއް ރިޕޯޓް ހައްދަން އަލުން ދާންޖެހޭ... ނުވައެއް ޖަހާއިރަށް ތައްޔާރު ވައްޗޭ..." ކޮޓަރި އާއި އަރައި ހަމަވެފައި މިޝަލް ބުންޏެވެ.\nޒެންހާއަށް ކުއްލިއަކަށް އޭނަގެ އަތުގައި އޮތް ދަބަހުގައި ބާރަށް ހިފަހައްޓާލެވުނެވެ. އޭނަ ބޯ ޖަހާލީ މިޝަލް ތަކުރާރުކޮށް ގަޑިއަށް ތައްޔާރު ވުމަށް އެދުމުންނެވެ. ޒެންހާގެ އެ މަޑުމައިތިރިކަމުން މިޝަލްއަށް އުނދަގޫ ވިއެވެ. އޭނައަށް އަމިއްލަ ނަފުޞު ކުށްވެރި ކުރެވުނެވެ.\nކޮޓަރިއަށް ފުރަތަމަ ވަނީ މިޝަލް އެވެ. ޒެންހާ ވަނީ މިޝަލްގެ ފަހަތުންނެވެ. ތުވާލި ހިފައިގެން މިޝަލް ގޮސް ފާޚާނާއަށް ވަންނަންދެން ބަލަން ޒެންހާ ހުއްޓެވެ. ދެން އެ ނަޒަރު ހުއްޓުނީ އަތުގައި އޮތް ދަބަހަށެވެ. އެއިން އޭނަ ނެގީ ހުދުކުލައިގެ ސިޓީ އުރަ އެކެވެ. ސިޓީއުރަ ގެންގޮސް މޭގައި ޖައްސައިލިއިރު، ޒެންހާގެ ދެ ލޯ ވަނީ ފެންކަޅި ވެފަ އެވެ.\nކޮރޯނާވައިރަސް: ދިވެހި ސިނަމާ ފަޅުކޮށްލައިފި!\nމަ ލޯތްބެއް ދެން ނުވާނަމޭ... -34


މޯދީ މާލެ ވަޑައިގަތުމުން ހޫނު މަރުހަބާއެއް – Haftha\nWed,3June, 2020, 11:35 pm\nމޯދީ މާލެ ވަޑައިގަތުމުން ހޫނު މަރުހަބާއެއް\nއިންޑިއާގެ ބޮޑު ވަޒީރު މާލެ ވަޑައިގަތުމުން ހޫނު މަރުހަބާއެއް ކިޔައިފި އެވެ.\nދެ ދުވަހުގެ ރަސްމީ ދަތުރުފުޅެއްގައި މިއަދު މެންދުރު، މޯދީ ރާއްޖެ ވަޑައިގަތް ދާދި ދެންމެ ވަނީ މާލެ ވަޑައިގެންފައެވެ. ވެލާނާ އިންޓަނޭޝަނަލް އެއާޕޯޓުން ލޯންޗްކޮޅުގައި މޯދީ ވަޑައިގަތީ އެއް ނަންބަރު ފާލަމަށެވެ. އެތަނުން މޯދީއަށް މަރުހަބާ ދެެންނެވީ ރައިސުލްޖުމްހޫރިއްޔާ އިބްރާހިމް މުހައްމަދު ސޯލިހު އެވެ.\nމޯދީ މާލެ ވަޑައިގަތުމާއި އެކު އެމަނިކުފާނަށް ވަނީ 21 ބަޑީގެ ސަލާމެއް އަރުވާފަ އެވެ. އަދި ޖުމްހޫރި މައިދާނުގައި މޯދީގެ އިސްތިގްބާލްގައި ތިއްބްވި ރާއްޖޭގެ ވަޒީރުންނާއި ސަލާމް ކުރެއްވުމަށްފަހު ވަޑައިގަތީ ރައީސް އޮފީހަށެވެ.\nދެވަނަ ދައުރަކަށް އިންޑިއާގެ ބޮޑުވަޒީރު ކަމަށް އިންތިހާބުވި ފަހުން ގައުމުން ބޭރަށް ކުރައްވާ ފުރަތަމަ ދަތުރުފުޅުގައި މޯދީ މިއަދު ރާއްޖެ ވަޑައިގަތްފައިވާއިރު، ނިޝާން އިއްޒުއްދީން އިއްޒަތުގެ ލަގަބް އެރުވުމަށް ރައީސް ސޯލިހު ވަނީ ނިންމަވާފަ އެވެ.\nމޯދީ ރައީސް އޮފީހަށް ވަޑައިގެންފައިވާއިރު ދެގައުމުގެ ދެމެދުގައި އެއްބަސްވުންތަކުގައި ސޮއިކުރެއްވުމަށްފަހު އިންޑިއާއިން ރާއްޖޭގައި ބަހައްޓާފައިވާ ރާޑަރު ސިސްޓަމްތަކާއި ޅ. މާފިލާފުށީގައި އެމްއެންޑީއެފްއަށް ގާއިމްކުރާ ސިފައިންގެ ޓްރެއިނިން ސިސްޓަމް އިފްތިތާހް ކުރައްވާގޮތަށް ވަނީ ހަމަޖެހިފައެވެ.


Inthihaabu kaamiyaabu kuraanee bodu thafaathakun: Rashid\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި-އިލެކްޝަންގައި އެމްޑީޕީގެ ފަރާތުން ވާދަކުރައްވާ ކެންޑިޑޭޓް މުހައްމަދު ރާޝިދު --- ފޮޓޯ: އެމްޑީޕީ\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި-އިލެކްޝަން ވެރިކަންކުރާ މައި ޕާޓީ އެމްޑީޕީން ކާމިޔާބު ކުރާނީ ބޮޑު ތަފާތަކުން ކަމަށް އެ ޕާޓީގެ ފަރާތުން އިންތިހާބުގައި ވާދަކުރައްވާ ކެންޑިޑޭޓް މުހައްމަދު ރާޝިދު ވިދާޅުވެއްޖެ އެވެ.\nރާޝިދު މިހެން ވިދާޅުވީ މިރޭ ކޮމަންޑޫގައި އޭނާގެ ކެމްޕޭން ރަސްމީކޮށް ލޯންޗް ކުރުމަށް ބޭއްވި ޖަލްސާގައި ވާހަކަދައްކަވަމުންނެވެ.\nރާޝިދު ވިދާޅުވީ ކޮމަންޑޫ ދާއިރާގައި ހިމެނޭ ތިން ރަށަކީ ފާއިތުވެދިޔަ ސަރުކާރުތަކުން އިހުމާލުވެފައިވާ ރަށްތަކެއް ކަމަށެވެ. އެ ދާއިރާގެ ރަށްތަށް ނިކަމެތިވާން އެ ސަރުކާރުތަކުން ދޫކޮށްލި ކަމަށެވެ.\nއޭނާ ވިދާޅުވީ ކޮމަންޑޫ ދާއިރާގެ ރަށްތައް ތަރައްގީކޮށް، ކޮޅަށް ނަގަން މަސައްކަތް ކުރަނީ އެމްޑީޕީގެ ސަރުކާރުން ކަމަށެވެ. އެހެންކަމުން ރައީސް ސޯލިހް އަދި އެމްޑީޕީއާއި އެކުގައި އެ ދާއިރާ ތަރައްގީކުރުމަށް ކުރަން ޖެހޭ ކޮންމެ މަސައްކަތެއް ކުރައްވާނެ ކަމުގެ ޔަގީންކަން ދެއްވި އެވެ.\nކުރީގެ ސަރުކާރުގެ ވެރިން ކޮމަންޑޫ ދައިރާގެ ރަށްތަކަށް ޒިޔާރަތް ނުކުރައްވާކަން ފާހަގަކުރައްވަމުން ރާޝިދު ވިދާޅުވީ އެ ބޭފުޅުން މިއަދު އެ ތިން ރަށުގެ ރައްޔިތުންގެ ކައިރިއަށް ވޯޓު ހޯދަން އަންނަން ލަދުގަންގަން ޖެހޭނެ ކަމަށެވެ.\nރާޝިދު ވިދާޅުވީ އޭނާއަށް ކޮމަންޑޫ ދާއިރާގެ ބައި- އިލެކްޝަން ކާމިޔާބުކުރެވިއްޖެނަމަ އެ ދާއިރާގެ ކުރީގެ މެމްބަރު ހުސައިން ވަހީދު ކުރެއްވި މަސައްކަތްތަކުގައި ދެމިހުންނަވާނެ ކަމަށެވެ. އަދި މި ސަރުކާރާ އެކުގައި ކޮމަންޑޫ ދާއިރާގެ ރައްޔިތުންނަށް ރައީސް ސޯލިހްވީ ވައުދުތައް ފުއްދައިދިނުމަށް މަސައްކަތް ކުރައްވާނެ ކަމަށެވެ.\n"އިރާދަކުރެއްވިއްޔާ ކޮމަންޑޫ ދާއިރާގެ ގޮޑި އަޅުގަނޑުމެން ކާމިޔާބު ކުރާނީ ބޮޑު ތަފާތަކުން. އަދި އަޅުގަނޑު ދެމިހުންނާނީ ހުސެންގެ ތަސައްވަރު ދިރުވުމަށް. ތަރައްގީއާ ދެކޮޅަށް މަސައްކަތް ކުރާ ބައެއް ނޫން އަޅިގަނޑުމެންނަކީ. މިއަދު އެއްކޮޅުން ތަރައްގީ އަދި އަސާސީ ހިދުމަތައް، އަނެއްކޮޅުން އޮތީ އިންޑިއާ އައުޓް. އިދިކޮޅަށް ކޮމަންޑޫ ދާއިރާގެ ރައްޔިތުން ވޯޓް ދިނުމަކީ ކުރާނެ ކަމެއް ނޫން." ރާޝިދު ވިދާޅުވި އެވެ.\nކޮމަންޑޫގައި ތައުލީމު ހާސިލް ކުރުމަށް ހޭދަކުރެއްވި ދުވަސްތަކުގެ ހަނދާން އާކުރައްވަމުން ރާޝިދު ވަނީ އޭރުގައި ކޮމަންޑޫ މީހުން ދިން ލޯތްބާއި ހިތްހެޔޮކަމުގެ ބަދަލު ދިނުމަށް އޭނާ އަށް ފުރުސަތު ދެއްވުމަށް ކޮމަންޑޫ ރައްޔިތުންގެ ކިބައިން އެދިވަޑައިގެންފަ އެވެ.\nކޮމަންޑޫ ދާއިރާގެ ބައި އިލެކްޝަންގައި ވާދަކުރުމަށް އިލެކްޝަންސް ކޮމިޝަނުން ހުޅުވާލީ އެ ދާއިރާގެ މެންބަރެއްގެ ގޮތުގައި ހުންނެވި ހުސައިން ވަހީދު މިދިޔަ މަހުގެ 14 ވަނަ ދުވަހުގެ ރޭ އަވަހާރަވުމާ ގުޅިގެންނެވެ. ހުސައިން ވަހީދު ކޮމަންޑޫ ދާއިރާގެ ގޮނޑި އޭރު އެމްޑީޕީއަށް ކާމިޔާބު ކޮށްދެއްވީ އޭނާއާ ވާދަކުރެއްވި ޕީއެންސީގެ ކެންޑިޑޭޓް 332 ވޯޓްގެ ބޮޑު ތަފާތަކުން ބަލިކުރުމަށްފަހު އެވެ.\nއަންނަ މަހުގެ ފަސްވަނަ ދުވަހު ބާއްވާ ކޮމަންޑޫ ދާއިރާގެ ބައި-އިލެކްޝަންގައި އެމްޑީޕީގެ އިތުރުން ވާދަކުރަނީ އެމްއެންޕީގެ ފަރާތުން އަބްދުލްހަންނާން އިދުރީސް އާއި ޕީޕީއެމްގެ ފަރާތުން މޫސާ ފަތުހީ އެވެ.\nއެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ހުސައިން ވަހީދު އިލެކްޝަންސް ކޮމިޝަން ޕޮލިޓިކްސް ކޮމަންޑޫ\nރާޝިދުގެ ކެމްޕޭން ރަސްމީކޮށް ފަށައިފި


ދިޔަރެސް (ދެވަނަ ބައި) | Naares\nދިޔަރެސް (ދެވަނަ ބައި)\nކުޑަކުދިންގެ ވާހަކަ 55 ( ދިޔަރެސް2ވަނަ ބައި)\nއިންތިޒާރު ކޮށްގެން ހުރި ފެނުޕަރީގެ ކުޑަ ނަމަވެސް އަސަރެއް ނުފެނުމުން އީވާން ކަރުއެލުނެވެ. ނިކަން ފޫހިގޮތަކަށް ޗޮކެއް ކަނޑާލުމަށްފަހު މަންމައާއި ދިމާއަށް މާޔޫސީ ނަޒަރަކުން ބަލައިލިއެވެ. “ދެން ދަމާ ހިނގާ! އެހެން ދުވަހަކުން އަންނަނީ ދޯ؟ މިއަދު ޕަރީތައް މިހިސާބަށް ނާންނަ ދުވަކީ ކަމަށް ވެދާނެ.” އީވާން ގެ މޫނުން ފެނުނު ކުލަވަރުން އިވުނާ އޭނާގެ ދަރިފުޅު ހިތްހަމަ ޖައްސާލަދިނެވެ. އެވާހަކައިން އަނެއްކާވެސް އީވާނަށް ލިބުނީ އިތުރު އުއްމީދެކެވެ. ނިކަން އުފަލުން ފޮޅިފައި މަންމަގެ ގައިގައި ބައްދާލިއެވެ. “މަންމަ މިހާރު ގަބޫލުކުރަންދޯ މާމެއިޑު އެއީ އުޅޭ އެއްޗެއް ކަމަށް؟” އީވާން ކުރެއް ނުކުރިއެވެ. އޭނާގެ ވިސްނުމުގައި މުޅިން ހެން ދައުރުވަމުން ދިޔަ ފެނުޕަރީގެ ވާހަކައިން ސުވާލު އުފައްދަނީއެވެ.\nރޭގަނޑުގެ ކެއުމަށް އިންސާފުކުރަމުން ދިޔަ ވަގުތުގައިވެސް އީވާންގެ ވާހަކައަކީ އެއީއެވެ. “ބައްޕާ! މިހާރު މަންމަވެސް ގަބޫލު ކޮށްފި މާމެއިޑު އެއީ އުޅޭ އެއްޗެއް ކަމަށް! ” އީވާން ބަތް ސުވައެއް ނަނގާ އަނގަޔަށް ލުމުގެ ކުރިން ބުންޏެވެ. ” ދެން މިއަދު މާމެއިޑު ދުށިންތަ؟” ބައްޕަ އީވާންގެ ވާހަކަގައި ބައިވެރިވީ މާ ޝައުޤުވެރިގޮތަކަށް ނޫނެވެ. “މާދަމާ އޮފީސް ޕިކުނިކް ދަތުރެއް ހަމަޖައްސަން އެބަޖެހޭ. އަންދުމެންގެއަށް ބައްޕަ ދާން މިދަނީ. އާދެވޭނީ ތަންކޮޅެއް ލަހުން” ކައި ނިމިގެން އާރިޒް ތެދުވެ އަތްދޮވެލިއެވެ. އޭރު މަންމަ ހުރީ މޭޒު ކައިރީގައި އީވާން އަށް ޖޫސްތައްޓެއް ގިރާށެވެ. ޖޫސްތަށި ގިރާ ނިންމާލުމަށްފަހު އީވާންގެ ކައިރީގައި ބެހެއްޓިއެވެ.\nމޭޒުމަތީގައި ހުރި ތަށިތައް ނަގާ ސިންކާއި ދިމާލަށް އިވުނާ ދިޔަ ވަގުތު ކުއްލިއަކަށް ގޭގެ ފުރާޅު މައްޗަށް އެއްޗެއް ނިކަން ބާރަށް ވެއްޓުނެވެ. ދެމައިން އެއްފަހަރާ ކަހަލަ ގޮތަކަށް ދިޔައީ ސިހިގެންނެވެ. އީވާން ދުވެފައި ކަހަލަ ގޮތަކަށް މަންމަ ކައިރިއަށް ދިޔައެވެ. “އަނެއްކާ ކޮން އަޑެއްބާ؟” އިވުނާ ހިތާ ހިތާ ކިޔާލިއެވެ. “އެވަނީ ރުކަކުން ކާޓެއް ވެއްޓުނީކަމަށް.” އީވާން ބިރުގަންފައި ހުރުމުން މަންމަ އޭނާ ހަމައަކަށް އެޅުވުމަށް މަސައްކަތް ކުރިއެވެ. އެހެނަސް އެގެއާއި ކައިރި ހިސާބަކުވެސް އެފަދަ ގަހެއް ރުކެއްވެސް ނުހުރެއެވެ. އިވުނު އަޑާއި މެދު ޖެހިލުންވެ ހުރެ އިވުނާ ފުންކޮށް ވިސްނާލިއެވެ.\n“ދަރިފުޅާ ފައިދޮވެގެން އަވަހަށް ނިދަން ދަމާ ހިނގާ!” އީވާން ސިޓިން ރޫމާއި ދިމާލަށް ދާން އުޅޭހެން ހީވެގެން އިވުނާ ބުންޏެވެ. އީވާންއަކީ ކާޓޫނު ބެލުމަށް ނުހަނު ފޯރި ހުންނަ ކުއްޖެއް ކަމުން ބައްޕަ ނުޅޭ ވަގުތަކީ އީވާންނަށް ވަރަށް މިނިވަންކަން ލިބޭ ވަގުތެކެވެ. މާދަމާއަކީ ބަންދު ދުވަހަކަށް ވެފައި ދަރިފުޅަށް އެ ފުރުޞަތު ދޭން އިވުނާ ބޭނުންވިއެވެ. އެހެންނަމަވެސް މިރޭ އިވުނު ގޮތްނޭނގޭ ގަދަ އަޑުން އިވުނާގެ ހިތުގައި ކޮންމެވެސް ވަރެއްގެ ނުތަނަވަސް ކަމެއް އުފެދިފައި ވެއެވެ. އާރިޒް ނެތިސް އެކަނި އެހެން އިންނަން އިވުނާ ބޭނުންނުވީއެވެ. “ބައްޕައެއްވެސް ނެތް! މާދަމާއަކީ ހޮލިޑޭއެއްނު؟ ދެން ކީއްވެ އެހާ އަވަހަށް ނިދަން ވީ؟” އީވާން ޝަކުވާ ކުރިއެވެ. އެހެނަސް އެޝަކުވާތަކަށް އިތުރު ރައްދެއް ނުދީ އިވުނާގެ އަތުގެ އިޝާރާތުން ކޮޓަރިއަށް ދިޔުމަށް އެންގިއެވެ. އީވާން ނިކަން ފޫހިގޮތަކަށް ދެފަރާތަށް ބޯހުރުވަމުން ކުސްތަޅަމުން ކަހަލަ ގޮތަކަށް ގޮސް ކޮޓަރިއަށް ވަނެވެ. (ނުނިމޭ)


ކުށުގެ ވެށި ހަންމަތަކުރުން – ގޭންގު ކުށުގެ ޤާނޫނު (4)\n→ އާ ހެއްކާބެހޭ ބިލު ކުށުގެ ވެށި ހަންމަތަކުރުން – ދަޢުވާކުރާ މައްސަލަތައް މަދުކުރުން (3) ← ކުށުގެ ވެށި ހަންމަތަކުރުން – ގޭންގު ކުށުގެ ޤާނޫނު (4) ތާރީޚް: 20 އޮކްޓޯބަރ 2012 ކުށުގެ ވެށި ހަންމަތަކުރުމުގައި ދިމާވާ މައްސަލަތަކަށް ސިލްސިލާގޮތުގައި އަޅުގަނޑު ދައްކަމުން މިދާ ވާހަކައިގައި، މިއަދު އެއްޗެއް ދަންނަވާލަން ބޭނުންވަނީ، ގޭންގުތަކާއި ގޭންގުތަކުން ކުރާ ކުށްކުށަށް ޚާއްޞަކޮށްގެން ހެދި ޤާނޫނު ނުހިންގިގެން އުޅޭ ސަބަބުގެ މައްޗަށެވެ.\nރާއްޖޭގައި، އަދި ވަކިން ޚާއްޞަކޮށް މާލޭގައި، ގޭންގު ހަދައިގެން ބޮޑެތި ޖިނާއީ ކުށުގެ ޢަމަލު ހިންގުން އިތުރުވަމުންދާތީ، ރައްޔިތުންގެ މަޖިލީހުން އެކަމަށް ޚާއްޞަކޮށްގެން ހެދި އެއް ޤާނޫނަކީ، ގޭންގު ކުށްތައް މަނާކުރުމުގެ ޤާނޫނެވެ. އެ ޤާނޫނު އުފަންވީ،5ސެޕްޓެމްބަރު 2010 ގައެވެ.\nއެ ޤާނޫނު ތަޢާރަފުކުރި އެންމެބޮޑު އެއް މަޤްޞަދަކީ، މިހާރު ޢަމަލުކުރަމުންދާ ޤާނޫނުލްޢުޤޫބާތުގައި ކަނޑައަޅާފައިވާ ކުށްތަކުގެ ތެރޭގައި، ގޭންގުތަކަށާއި ގޭންގުތަކުން ހިންގާ ކުށުގެ ޢަމަލަށް ވަކި ޚާއްޞަ އުސޫލެއް ނުވަތަ ވަކި ޚާއްޞަ ވިސްނުމެއް ނެތުމުން، އެކަން ފޫބެއްދުމެވެ.\nއަދި، ގޭންގުތަކުން ހިންގާ އަދި ގޭންގުތަކާގުޅޭ ބައެއް ކަންކަން އެއީ ކުށްކަމަށް ކަނޑައެޅުމެވެ.\nއަދި، ގޭންގުތަކަށް ސީދާ ފޯކަސްކޮށް، ގޭންގުތައް ރޫޅާލައި، ގޭންގުތަކުގެ މެންބަރުންނަށް ތިބެ ކުށްކުރާ މީހުންނަށް އަދަބު ދެވި، ގޭންގުތަކުން ކުރާ ކުށުގެ ޢަމަލުތައް ހުއްޓުމަކަށް ގެނައުމެވެ.\nއެ ޤާނޫނު ބުނާގޮތުން، ގޭންގު އުފެއްދުމާއި، ގޭންގު ހިންގުމާއި، ގޭންގެއްގެ މެންބަރަކަށްވުމާއި، ގޭންގެއްގެ މީހެއްގޮތުގައި ދެއްކުމާއި، ގޭންގެއްގެ ލީޑަރަކަށްވުމަކީ، ކުށެވެ.\nގޭންގުތަކަށް މީހުން ވެއްދުމަކީ، ގޭންގުތަކަށް ފައިސާގެ އެހީ ފޯރުކޮށްދިނުމަކީވެސް ކުށެވެ.\nގޭންގުތަކުން ސަރަޙައްދު ކަނޑައެޅުމާއި، ގޭންގުތަކަށް ނިސްބަތްވާ ނިޝާން ކުރެހުމާއި ބެހެއްޓުމާއި ދެއްކުމާއި ހަރުކުރުމަކީވެސް ކުށެވެ.\nއަމިއްލަ ޖަމްޢިއްޔާތަކާއި ކުޅިވަރު ކުލަބުތައް ނިވާފަތްގަނޑަށް ހަދައިގެން ގޭންގު ކުށްކަމަށް ކަނޑައަޅާފައިވާ ކަންކަން އެ ޖަމްޢިއްޔާތަކާއި ކުލަބުތަކުން ކުރުންވެސް އެއީ ކުށެވެ.\nގޭންގުތަކުން ކުށްކޮށްގެން ހޯދާ ފައިސާ ދައުލަތަށް ނެގޭނެކަމަށް ބުނާ އުސޫލުތައްވެސް އެ ޤާނޫނުގައި އެބަހުއްޓެވެ.\nގޭންގުގެ ބޭނުމަށް، ހަތިޔާރު ގެންގުޅުމާއި ބޭނުންކުރުމާއި އެތެރެކުރުމަކީވެސް، ކުށެވެ.\nމިހާ ތަފްޞީލު މާއްދާތައް އެ ޤާނޫނުގައި ހުރިނަމަވެސް، އެ ޤާނޫނު އުފަންކުރަން ދެކެވުނު ވާހަކައާއި، އެ ޤާނޫނުން ހާސިލުކުރެވޭނެކަމަށް އުންމީދުކުރި ނަތީޖާއަށް ބަލާއިރު، އެ ޤާނޫނުން ހާސިލުކުރެވުނު ނަތީޖާ ގާތްގަނޑަކަށް ސުމެކެވެ.\nއެ ޤާނޫނަށް މިވީ ދެއަހަރު ތެރޭގައި، މިހާތަނަށް އެ ޤާނޫނުގެ ދަށުން ކުރެވުނީ އެންމެ4ދަޢުވާއެއްވަރު ކަމަށްވެއެވެ. އެއީވެސް، ގްރޫޕް ހަދައިގެން މާރާމާރީ ހިންގުމުގެ ކުށުގެ ދަޢުވާއެވެ. އެ ޤާނޫނުގެ 15 ވަނަ މާއްދާގެ ދަށުންނެވެ.\nއެ ޤާނޫނުގެ އެހެން މާއްދާތަކުގެ މާބޮޑު ބޭނުމެއް ކުރެވުނު ތަނެއް ނުފެނުނެވެ. ޙަޤީޤަތަކީ، އެއްގޮތަކަށްވެސް، އެ ޤާނޫނުގެ އެހެން މާއްދާތައް ބޭނުން ނުކުރެވޭކަމެވެ.\nނަތީޖާ ސާފެވެ. އެ ޤާނޫނުގެ ސަބަބުން ގޭންގުތަކަށް އައި ހުއްޓުމެއް ނެތެވެ. ގޭންގު ޙަރަކާތްތަކަށް އައި މަޑުޖެހުމެއް ނެތެވެ. ކަންކަން މިވަނީ، ގޯހުންގޯހަށް ގޮސްފައެވެ.\nސުވާލަކީ، އެހެން މިވީ ކިހިނެއްވެގެން ހެއްޔެވެ؟ ޤާނޫނު ފޮތްބައިގައި އޮތް ބޭކާރު ރަމްޒީ ޤާނޫނަކަށް ގޭންގު ކުށްތައް މަނާކުރުމާބެހޭ ޤާނޫނުވެގެން މިއުޅެނީ ކީއްވެގެން ހެއްޔެވެ؟\nއެންމެބޮޑު، އެންމެ އަސާސީ ސަބަބެއްކަމަށް ވަނީ، އެ ޤާނޫނުގައި ގޭންގު މާނަކުރެވިގެންވާ ގޮތެވެ.\nއެ ޤާނޫނުގައި، ގޭންގުކަމަށް ބުނެފައިވަނީ، “ތިން މީހުން ނުވަތަ އެއަށްވުރެ ގިނަ މީހުން އެކުވެގެން އުފައްދާ، އެ ޖަމާޢަތެއް ނުވަތަ ގްރޫޕެއްގެ މައިގަނޑު ޙަރަކާތެއްގެ ގޮތުގައި ޖިނާއީ ކުށްކުރުން ހިމެނޭ ޖަމާޢަތްތަކަށާއި ގްރޫޕުތަކަށެވެ.”\nމިހެން މި މާނަކުރުން އޮތުމުން، ކަމާބެހޭ ފަރާތްތަކުގެ އިސްބޭފުޅުންނަށް އެ ޤާނޫނު ބޭނުންކުރަން ދެތިން ދައްޗެއް ދިމާވިއެވެ.\n1.ގޭންގުތަކަކީ، ކޮބައިކަން ޢާންމުކޮށް އެނގުނުނަމަވެސް، އަދި، އެ ގޭންގުތަކުގައި އުޅޭމީހުން ޢާންމުކޮށް އެނގުނުނަމަވެސް، އެމީހުން ކުރާ ކުށްތައް ޢާންމުކޮށް އެނގުނުނަމަވެސް، އެ ޤާނޫނުގެ ތެރެއަށް ގެނެސް، އެމީހުންނަކީ، ގޭންގަކަށް ނިސްބަތްވާ ޖަމާޢަތެއްކަމާއި، އެ ޖަމާޢަތުން ހިންގާ މައިގަނޑު ޙަރަކާތަކީ، ޖިނާއީ ކުށްކުރުންކަން ސާބިތުކޮށްދިނުމަކީ، އެހާ ފަސޭހަކަމަކަށް ނުވާނެއެވެ.\nމިހާރު އަޅުގަނޑުމެންގެ ޤާނޫނުއަސާސީ އޮތްގޮތުން، އަދި، ގޭންގު ކުށް މަނާކުރުމުގެ ޤާނޫނުގައި އެހެންގޮތަކަށް ނެތުމުން، ވަކި ޖަމާޢަތަކީ، ގޭންގެއްކަން ސާބިތުކޮށްދިނުމަކީ، އެ ޖަމާޢަތަކީ ގޭންގެއްކަމަށް ބުނެ ދަޢުވާކުރާ ބަޔަކު ސާބިތުކޮށްދޭންޖެހޭނެ ކަމެކެވެ. މާނައަކީ، އެއީ، ދައުލަތުން ސާބިތުކޮށްދޭންޖެހޭނެ ކަމެކެވެ.\nއަދި، ކަމަކީ، ޖިނާއީ ކަމަކަށްވާތީ، އެކަމަކީ، އެކަށީގެންވާ މިންވަރެއްގެ ޝައްކެތްނެތް ދަރަޖައަށް ސާބިތުކޮށްދޭންޖެހޭނެ ކަމެކެވެ. އެކަން ކުރުމަކީ، އެހާ ފަސޭހަ ކަމަކަށް ނުވާނެއެވެ.\nގޭންގެއްކަމަށް ބުނެވޭ ފަރާތުން، ކޮށްލަންޖެހޭނެ ހަމައެކަނި ކަމަކީ، އެކަށީގެންވާ މިންވަރެއްގެ ޝައްކެއް ދައުލަތުގެ ފަރާތުން ކުރާ ދަޢުވާގައި އުފައްދާލުމެވެ. ގޭންގެއްކަމަށް ބުނެވޭ ފަރާތުން، އެމީހުންނަކީ، ގޭންގެއް ނޫންކަން ސާބިތުކޮށްދޭކަށެއް ނުޖެހޭނެއެވެ.\nއެހެންކަމުން، އެމީހުންނަކީ، ގޭންގެއްކަމަށް ސާބިތުކޮށްދޭންޖެހެނީ، ދައުލަތުންނެވެ. ސާބިތު ހެކީގެ އަލީގައެވެ. ޖިނާއީ ކުށެއް ސާބިތުވާ ދަރަޖައިގައެވެ. އެއީ، ޕްރޮސިކިއުޓަރ ޖެނެރަލަށް އެހާފަސޭހަ ކަމަކަށް ނުވާނެއެވެ.\nމި ދަތި މިހެންއޮތުމުން ދެން ދިމާވާ އަނެއްދަތި ތިރީގައި އެވަނީއެވެ.\n2. ގޭންގު މީހެއްގެ މައްޗަށް ކުށުގެ ދަޢުވާއެއް މި ޤާނޫނުގެ ދަށުން ކުރެވޭނީ، ދަޢުވާކުރެވޭ މީހާ ނިސްބަތްވާ ޖަމާޢަތަކީ، ގޭންގެއްކަމަށް ސާބިތުކޮށްދީގެންނެވެ.\nއެމީހުންގެ ތެރެއިން މީހަކު ނުވަތަ ބަޔަކު ކުރާ ކުށަކަށް، ގޭންގު ޤާނޫނުގެ ދަށުން ދަޢުވާއެއް ސާބިތުކުރެވޭނީ، އޭގެފަހުންނެވެ. އެހެންނޫނީ، އެ ޤާނޫނުގެ ދަށުން ކަނޑައަޅާފައިވާ ކުށުގެ ދަޢުވާއެއް މީހެއްގެ މައްޗަށް އެ ޤާނޫނުގެ ދަށަކުން ސާބިތެއް ނުކުރެވޭނެއެވެ.\nކުރުގޮތަކަށް ބުނާނަމަ، ގޭންގު ކުށް މަނާކުރުމުގެ ޤާނޫނު ވާތްގެއްނެތް ބޭކާރު އެއްޗަކަށް ވެގެންދިޔައީ، އެއްފަހަރާ ދެ ކަންތައް އެ ޤާނޫނުގެ ދަށުން ސާބިތުކޮށްދޭންޖެހޭތީއާއި އެ ދެ ކަންތައް ސާބިތުކޮށްދިނުމަކީ، އެހާ ފަސޭހައިން ކުރެވޭނެ ކަމަކަށް ނުވާތީއެވެ.\nމާނައަކީ، އެ ޤާނޫނުގެ ދަށުން ކުރާ ކޮންމެ ދަޢުވާއެއްގައި، ޤާނޫނުގައި ބުނާފަދަ ގޭންގެއްކަން ސާބިތުކޮށްދިނުމާއި، އެ ޤާނޫނުގައި ބުނާ ބާވަތުގެ ކުށެއް އެ ގޭންގުގެ މީހަކު ކުރިކަން ސާބިތުކޮށްދިނުމެވެ.\nއެހެންކަމުން، ގޭންގު ކުށްތައް މަނާކުރުމުގެ ޤާނޫނަކީ، ބާރެއްހުރި ނަތީޖާ ނެރެވޭ ޤާނޫނަކަށް ހަދަން ބޭނުންކަމަށްވާނަމަ، ފުރަތަމަ ކުރަންޖެހޭ ކަމަކީ، އެ ޤާނޫނުގައި ގޭންގު މާނަކޮށްފައި އޮތްގޮތް ބަދަލުކުރުމެވެ.\nއެހެންނަމަވެސް، އެކަން ކުރުމަކީ، ފަސޭހަކަމަކަށް ނުވާނެއެވެ. އަދި، ކުރިން އެ ޤާނޫނު ސަރުކާރުން ހުށަހެޅިއިރު އޮތް މާނަކުރުން ބަދަލުކޮށް، މިހާރު އޮތްގޮތަށް އެ މާނަކުރުން މަޖިލީހުން ކަނޑައަޅާފައި އެއޮތީވެސް ސަބަބަކާ ހެދިއެވެ.\nއެނޫންގޮތަކަށް، މިހާރު އޮތްގޮތަށްވުރެ ފުޅާކޮށް އެ މާނަކުރުން ގެނެސްފިނަމަ، ބައެއް ސިޔާސީ ޕާޓީތަކާ ގުޅިފައިވާ ސިޔާސީ ޙަރަކާތްތެރިންވެސް، ބައެއް ޖަމާޢަތްތަކާ ގުޅިފައިވާ ބައެއް ޙަރަކާތްތެރިންވެސް، އެ މާނަކުރުމުގެ ތެރެއަށްވަދެ، އެ ޤާނޫނުން އަދަބު ދޭން ނިޔަތް ނުގަންނަ މުޅިން އެހެންބައެއް މި ޤާނޫނުގެ ތެރެއަށް ވަނުމުގެ ބިރު އޮތުމަކީވެސް، އެ މާނަކުރުން ޤާނޫނުގައި މިހާރު ގެނެސްފައި އޮތްގޮތަށް ގެނެސްފައި އޮތުމުގެ އެއް ސަބަބުކަމަށް ބެލުމުގެ ފުރުޞަތު އެބައޮތެވެ.\nސަންސެޓް ޤާނޫނުވެސް މަޖިލީހުން ފާސްކުރަން އެންމެ ޖެހިލުންވި އެއް ސަބަބަކީ، ޤާނޫނުން ލިބިދޭ ބާރު، އެ ޤާނޫނުން ނިޔަތް ނުގަންނަ ބައެއްގެ މައްޗަށް ބޭނުންކޮށް، އެ ޤާނޫނުގެ ނާޖާއިޒު މަންފާ ސިޔާސީ ވިސްނުމެއްގައި ނަގާފާނެކަމުގެ ބިރު އޮތުމެވެ.\nއެހެންކަމުން، އާޚިރުގައި މިވީގޮތަކީ، ވަކިބަޔަކަށް ނުރައްކާވެދާނެކަމަށް ބަލައި، އެކަން ވިޔަނުދިނުމަށް މަސައްކަތް ކުރިކުރީނުންގޮސް، ގޭންގު ކުށްތައް މަނާކުރުމުގެ ޤާނޫނު ސީދާ އަމާޒުކުރެވުނު މީހުންނަށްވެސް، އަދަބު ނުދެވޭވަރަށް އެ ޤާނޫނު ނިކަމެތިވެ، ބަލިކަށިވެ، ބޭކާރު އެއްޗަކަށްވީއެވެ.\nަައަސާސް މީގެން ދޭހަވަނީ ދެކަމެށް!\nފުލުހުން އެކަށީގެންވާ މިންވަރަށް ހެކިހޯދުމުގައި ނާގާބިލްވެފައި ވާކަން!\nހަގީގަތުގައި ވެސް ސިޔާސީ މީހުން މިކަހަލަ ކުއްތަކުގެ އަޑީގައި ޝާމިލް ވާކަން!\nޙައްލަކީ! ޤާނޫނުގައި ގޭންގު މާނަކޮށްފައި އޮތްގޮތް ބަދަލުކުރުމެވެ. ވަކިމީހެށްގެ ކަދުރާއަކަށް ނުބަލައި މިކަންކުރުން މިމުޖުތަމައަށް މިހާރު މާމުހިންމު! މި ޤާނޫނު އިސްލާޙްކުރުމަށް އަވަހަށް ހުޝައަލަންވީއެވެ.\n20 އޮކްޓޯބަރ 2012 | 12:24 ދިޔާނާ ސަޢީދު ނަޝީދުގެ މި އެނެލިސިސްއަށްޓަކައި ޝުކުރުވެރިވަން. އަޅުގަނޑު ދެކޭ ގޮތުގައި ގްރޫޕެއް ނުވަތަ ޖަމާޢަތެއް “ގޭންގް” އަކަށްވާނީ އެ ގްރޫޕެއް ނުވަތަ ޖަމާއަތެއް އުފެއްދުމުގައި ޖިނާއީ ޢަމަލު ހިންގުމުގެ މަޤްޞަދު އޮވެގެން. އެހެނިހެން ޖަމާޢަތްތަކާ “ގޭންގް” ތަކުގެ ފަރަގަކީ އެއީ. އެހެންނަމަވެސް، ޤާނޫނުގައި ގޭންގް މާނަކޮށްފައިވާގޮތާގުޅިގެން ދަތިވާކަމަށް ވިދާޅުވެ، ނަޝީދު ފާހަގަކުރެއްވި ނުކުތާއާމެދު ވިސްނާލަންޖެހޭ. އަޅުގަނޑު ހިތަށް އަރަނީ އެ ޑެފިނިޝަންގައިވާ “މައިގަނޑު” މިލަފުޒު އުނިކުރުން އެއީ އެޅިދާނެ ފިޔަވަޅެކޭ. އަޅުގަނޑު ފާހަގަކުރަން ބޭނުންވާ އަނެއް ނުކުތާއަކީ، އަދި އަޅުގަނޑުގެ މައިގަނޑު ނުކުތާއަކީ ގޭންގްތަކާބެހޭ ޤާނޫނުގައި ވާގި ނެތިގެން އުޅެނީ ޤާނޫނުގައި ދަތިތަކެއް ހުރެގެންނެއް ނޫނޭ. އެއާ ޚިލާފަށް ޤާނޫނު ތަންފީޒުކުރުމުގެ “ވިލް” ނެތިގެންނޭ. މިދެންނެވި “ވިލް’ ނެތުމުގެ ސަބަބުން ޕްރޮސެކިއުޓަރ ޖެނެރަލްއަށްވެސް އަދި ކޯޓުތަކަށްވެސް ޤާނޫނު ބޭނުންކުރުމަށް އެކަށޭނަ ފުރުޞަތު އަދި ނުލިބޭ. އެފަރާތްތަކާ ހަމައަށް މައްސަލަތައް ނުއުފުލޭ. އަޅުގަނޑުގެ ކަންފަތަށް މިހާތަނަށް އަރާފަހުރި މުޢުތަބަރު އަޑުތަކަށް ބަލާއިރު، ގޭންގްތައް އުޅޭ ތަންތަން އެނގޭ. ގޭންގްތަކުގައި އުޅޭ މީހުންނަކީ ކޮންކޮން ބައެއްކަން އެނގޭ. ގޭންގްތަކުގެ ހާލިތަކަކީ ކޮބައިކަން އެނގޭ. ގޭންގްތަކުން ޖިނާއީ ކުށްކުރާކަން އެނގޭ. މި ދެންނެވި ޙަޤީޤަތްތައް މިހެން ހުރިއިރު، ގޭންގްތައް ރޫޅާ ނުލެވިގެން އުޅެނީ ކީއްވެގެންތޯ، ގޭންގްތައް ޤާނޫނުގެ ކުރިމައްޗަށް ނުގެނެވިގެން އުޅެނީ ކީއްވެގެންތޯ…؟ މިސުވާލުތަކުގެ ޖަވާބު އަޅުގަނޑު ހިނތުން ވަރަށް ސާފު. ހަމަ ޔަޤީނުންވެސް ޤާނޫނުގައި ހުރި އުނިކަމެއްގެ ސަބަބުން ދިމާވެގެން އުޅޭ މައްސަލައެއްނޫން. މިއީ ގޭންގްތައް ސިޔާސީ ބާރުތަކުގެ ހިޔާވަހިކަމުގެ ދަށުގައި ތިބުމުން ދިމާވެގެން އުޅޭ މައްސަލައެއް. މިހާތަނަށް “ޕޮލިޓިކަލް ވިލް” ނެތުމުން ދިމާވެގެން އުޅޭ މައްސަލައެއް.\nދިޔާނާ ސަޢީދު "\n21 އޮކްޓޯބަރ 2012 | 12:47 ދުވަހުގެ މުތް”ޑިމޮކްރަސީ އަބަދުވެސް އަޅުގަނޑުމެންނަށް ހަނދާންކޮށްދެނީ ޑިމޮކްރަސީގެ އަމާޒުތަކުގެ މަތިވެރިކަމުގެ މަތިންނާއި ދެރަ ޙަޤީޤަތްތަކުގެ މަތިންނެވެ. ޑިމޮކްރަސީގެ ތެރެއިން ލިބިގެންދާނެ ގިނަގުނަ ފުރުޞަތުތަކުގެ މަތިންނާއި، ހިތާމަވެރި ނާކާމިޔާބީތަކުގެ މަތިންނެވެ.“


ޒަމީލްގެ މައްސަލަ ބޭރުކޮށްލުމުން އީވާގެ ރުޅި ބިގޭއަށް\n7 ޖޫން 2021 - 01:14 5\nމަޖިލީހުގެ ނައިބު ރައީސް އީވާ، ރައީސް ނަޝީދާއެކު: ޒަމީލުގެ މައްސަލަ ބޭރުކޮށްލި މައްސަލަ ވަނީ ހޫނުވެފައި - ފޮޓޯ: ހުސެއިން ވަހީދު / އަދަދު\nރައްޔިތުންގެ މަޖިލީހުގެ އިމްތިޔާޒަށް އަރައިގަތުމުގެ ތުހުމަތުގައި ދައުވާކޮށްދޭން ޕްރޮސިކިއުޓާ ޖެނެރަލްގެ އޮފީހުގައި އެދިފައިވާ ޑިފެންސް މިނިސްޓްރީގެ ނައިބު ހަސަން ޒަމީލްގެ މައްސަލަ އިމްތިޔާޒާއި ސުލޫކު ކޮމިޓީން ބޭރުކޮށްލުމުން މަޖިލީހުގެ ނައިބު ރައީސް އީވާ އަބްދުﷲ ހިތްހަަމަނުޖެހުން ފާޅުކުރައްވައިފި އެވެ.\n"އަދަދު"އަށް އެނގިފައިވާ ގޮތުގައި މަޖިލީހުގެ އިމްތިޔާޒަށް ޒަމީލް އަރައިގަތް ކަމަށް ތުހުމަތު ކުރެވޭ މައްސަލަ ކޮމިޓީން ބެލުމަށް ފެންނަ ކަމަށް އެމްޑީޕީގެ މެމްބަރަކު ހުށަހެޅި ނަމަވެސް، އެ ހުށަހެޅުން ފާހެއް ނުވި އެވެ. އޭގެ ބަދަލުގައި ފާސްވީ، މައްސަލަ ބަލާނެ ތަނެއް ނެތް ކަމަށް ބުނެ ހުށަހެޅި ހުށަހެޅުމެވެ. އެ ހުށަހެޅުން ހުށަހެޅުއްވީ ޖުމްހޫރީ ޕާޓީގެ މެންބަރެކެވެ.\nއެ މެންބަރުގެ ހުށަހެޅުން ކޮމިޓީގެ އަޣުލަބިއްޔަތުން ފާސްވީ، އެމްޑީޕީގެ ހަތަރު މެމްބަރެއްގެ ވޯޓާ ވެސް އެކުގަ އެވެ.\nޒަމީރުގެ މައްސަލަ ސުލޫކީ ކޮމިޓީން ބޭރުކޮށްލީ، އަލިފުށީ ދާއިރާ މެމްބަރު އަދި ރައީސް އިބްރާހިމް މުހައްމަދު ސޯލިހުގެ ޅިޔަނު، މުހައްމަދު ރަޝީދު ހުސައިން (ބިގޭ) އިސްކޮށް ހުންނަވައިގެން ކަމަށް އެމްޑީޕީގެ ބައެއް މެންބަރުން ވަނީ ތުހުމަތު ކުރައްވާފަ އެވެ.\nއެމްޑީޕީގެ މަޖިލިސް މެމްބަރަކު ނަން ނުޖަހަން ޝަރުތުކޮށް "އަދަދު"އަށް ވިދާޅުވި ގޮތުގައި، ޒަމީލްގެ މައްސަލަ ސްލޫކީ ކޮމެޓީން ބޭރު ކުރީ ބިގޭ، މަޖިލީހުގެ ބައެއް މެމްބަރުންނަށް ގުޅުއްވައި އެގޮތަށް އަމަލު ކުރެއްވުމަށް ރައީސް ދެންނެވި ކަމަށް ވިދާޅުވެގެންނެވެ. ވަރަށް ގިނަ މައްސަލަތަކުގައި ބިގޭ އެގޮތަށް އަމަލުކުރައްވާ އެ މެމްބަރު ވިދާޅުވި އެވެ.\n"ސަރުކާރުން ނުފޫޒު ފޯރުވައިގެން މައްސަލަ ބޭރު ކުރީ. ބިގޭ މެމްބަރުންނަށް ގުޅާ ވިދާޅުވީ ރައީސް ވިދާޅުވިއޭ އެހެން ހަދަން،" މެމްބަރު ވިދާޅުވި އެވެ.\nއެ މައްސަލަ ހޫނުވެފައިވަނިކޮށް އެމްޑީޕީގެ ގައުމީ މަޖިލީހުގެ ވަޓްސްއަޕް ގުރޫޕުގައި މަޖިލީހުގެ ނައިބު ރައީސް އީވާ ވަނީ ބިގޭއަށް ރައްދު ދެއްވައިފަ އެވެ. ބިގޭ ޓެގް ކުރައްވައި އީވާ ވިދާޅުވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާގެ އިންކުއަރީ ފެއިލްކޮށްލުމަށް މަސައްކަތް ނުކުރެއްވުމަށް އެދިވަޑައިގެންފަ އެވެ.\n"މާތްކަލާކޯ މީވާ ސަރުކާރެއް،" މެސެޖްތައް ނިންމާލައްވަމުން އީވާ ވިދާޅުވި އެވެ.\nމަޖިލީހުގެ އިމްތިޔާޒަށް ޒަމީލް އަރައިގަތް ކަމަށް ތުހްމަތުކޮށް، ދައުވާކޮށް ދިނުމަށް އެދި ޕީޖީއަށް މައްސަލަ ފޮނުވީ، މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީއަށް ހާޒިރުވާން އަންގާފައިވާ ސިފައިންގެ ފަރާތުން ކޮމިޓީގައި ޖަވާބުދާރީ ވާނީ ވަކިވަކި ސިފައިންގެ ބަދަލުގައި މުއައްސަސާގެ ފަރާތުންކަން ބަޔާންކޮށް ފޮނުވި ސިޓީގައި ސޮއިކުރައްވާފައިވަނީ އޭނާ ކަމަށް ވާތީ އެވެ.\nއެގޮތަށް ސޮއި ކުރައްވައި އެންގެވުމަކީ ގާނޫނާ ހިލާފު އަދި ރައްޔިތުންގެ މަޖިލީހުގެ އިމްތިޔާޒާއި ހުރުމަތާއި ގަދަރަށް އުނިކަން އަންނާނެ ކަމެއް ރައްޔިތުންގެ މަޖިލީހުން މިއަދު ނެރުނު ބަޔާނެއްގައި ބުނެފައިވެ އެވެ.\nޒަމީލްގެ މައްޗަށް ދައުވާކޮށްދޭން ޕީޖީގައި އެދުނީ އެ ބަޔާނުގައި ބުނެފައިވާ ގޮތުގައި، މަޖިލީހުގެ ހުރުމަތާއި ގަދަރު ހިފެހެއްޓުމަކީ މަޖިލިސް ރައީސްގެ މަސްއޫލިއްޔަތަކަށް ވާތީ އެވެ.


03 ޑިސެމްބަރު 2020, 12:00 އިއުލާން\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމުގެ ފުރުޞަތު (މިކޮމިޝަނުގެ ނަންބަރު(IUL)38-AA/38/2020/5 އިޢުލާނުން) ހުޅުވާލުމާ ގުޅިގެން ތިރީގައި މިދަންނަވާ ކެންޑިޑޭޓުން ނަންއަނބުރާ ގެންގޮސްފައިވާތީ، އެކަން ޢާންމުކޮށް އެންގުމަށްޓަކައި އިޢުލާން ކުރީމެވެ.\nކެންޑިޑޭޓް ނަންބަރު4އަމިއްލަގޮތުން ކުރިމަތިލި ކެންޑިޑޭޓް، ޝަމްވީލް ޤާސިމް (ބޮންޑާ)، ސޯސަންގެ / ސ. ހިތަދޫ؛ ރަސްމީ ލިޔުންތައް ފޮނުވާނެ އެޑްރެސް: ޝަސްތާ / ސ. ހިތަދޫ އަމިއްލަގޮތުން\nއދ. މާމިގިލީ ކައުންސިލްގެ އަންހެނުންނަށް ޚާއްޞަކޮށްފައިވާ ތިން ގޮނޑި\nކެންޑިޑޭޓް ނަންބަރު9އަމިއްލަގޮތުން ކުރިމަތިލި ކެންޑިޑޭޓް، ފާޠިމަތު ޝަހީބާ، ސައުތުބީޗް / އދ. މާމިގިލި؛ ރަސްމީ ލިޔުންތައް ފޮނުވާނެ އެޑްރެސް: ސައުތުބީޗް / އދ. މާމިގިލި އަމިއްލަގޮތުން\nގަލޮޅު ހުޅަނގު (އަންހެނުންނަށް ޚާއްޞަކޮށްފައިވާ ގޮނޑި)\nކެންޑިޑޭޓް ނަންބަރު4އަމިއްލަގޮތުން ކުރިމަތިލި ކެންޑިޑޭޓް، ފާޠިމަތު ނަޡުމާ ނަޞީރު (ފުސްތުޅާ ނާނަ)، ގ. ފުސްތުޅާހިޔާ / މާލެ؛ ރަސްމީ ލިޔުންތައް ފޮނުވާނެ އެޑްރެސް: ގ. ފުސްތުޅާހިޔާ / މާލެ އަމިއްލަގޮތުން\nކެންޑިޑޭޓް ނަންބަރު5އަމިއްލަގޮތުން ކުރިމަތިލި ކެންޑިޑޭޓް، އަޙްމަދު ޚަލީލް، އޯކިޑުމާގެ / އދ. މަހިބަދޫ؛ ރަސްމީ ލިޔުންތައް ފޮނުވާނެ އެޑްރެސް: އޯކިޑުމާގެ / އދ. މަހިބަދޫ\nނ. ހޮޅުދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nކެންޑިޑޭޓް ނަންބަރު 8 ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، ޢަރޫޝާ އިސްމާޢީލް، ރޯޒީބޭންކް / ނ. ހޮޅުދޫ؛ ރަސްމީ ލިޔުންތައް ފޮނުވާނެ އެޑްރެސް: ރޯޒީބޭންކް / ނ. ހޮޅުދޫ\nކެންޑިޑޭޓް ނަންބަރު 14 ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، އާދަމް ނާފިޛު، ޕެނަމާވިލާ / ރ. ހުޅުދުއްފާރު؛ ރަސްމީ ލިޔުންތައް ފޮނުވާނެ އެޑްރެސް: ޕެނަމާވިލާ / ރ. ހުޅުދުއްފާރު\nބ. މާޅޮހު ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nކެންޑިޑޭޓް ނަންބަރު 8 އަމިއްލަގޮތުން ކުރިމަތިލި ކެންޑިޑޭޓް، ރާބިޢާ ޙުސައިން، ފެންފިޔާޒްގެ / ބ. މާޅޮސް؛ ރަސްމީ ލިޔުންތައް ފޮނުވާނެ އެޑްރެސް: ފެންފިޔާޒްގެ / ބ. މާޅޮސް އަމިއްލަގޮތުން\nތ. ގުރައިދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، ޢާއިޝަތު ޢީވާ، ވިނަމި / ތ. ގުރައިދޫ؛ ރަސްމީ ލިޔުންތައް ފޮނުވާނެ އެޑްރެސް: ވިނަމި / ތ. ގުރައިދޫ\nތ. ބުރުނީ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nޕްރޮގްރެސިވް ޕާޓީ އޮފް މޯލްޑިވްސްގެ ކެންޑިޑޭޓް، ރުޤިއްޔާ ޢަޒްރާ، ދީނުގެ / ތ. ބުރުނި؛ ރަސްމީ ލިޔުންތައް ފޮނުވާނެ އެޑްރެސް: ދީނުގެ / ތ. ބުރުނި\nއދ. ފެންފުށީ ކައުންސިލްގެ މެންބަރު\nކެންޑިޑޭޓް ނަންބަރު 16 ޖުމްހޫރީ ޕާޓީގެ ކެންޑިޑޭޓް، އަޙްމަދު ޔޫސުފް (ބުއްޓު)، ދިލްބަހާރުގެ / އދ. ފެންފުށި؛ ރަސްމީ ލިޔުންތައް ފޮނުވާނެ އެޑްރެސް: ދިލްބަހާރުގެ / އދ. ފެންފުށި\nށ. ގޮއިދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު 8 އަމިއްލަގޮތުން ކުރިމަތިލި ކެންޑިޑޭޓް، ފާޠިމަތު ވަޙީދާ، ވިންޓަރ، ށ. ގޮއިދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ވިންޓަރ، ށ. ގޮއިދޫ އަމިއްލަގޮތުން\nށ. ފުނަދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު 10 ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، އާމިނަތު ވަޒުނާ، ކިއްސަރު، ށ. ފުނަދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ހ. ޝަރާޝާ (ގްރައުންޑް ފްލޯރ)، މާލެ\nނ. ކެނދިކުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު3ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، މާރިޔަތު ޒީނާ (މާރީ)، ކެނދިކޮޅު. މިރުސްމާގެ، ނ. ކެނދިކުޅުދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ހ. ޝަރާޝާ (ގްރައުންޑް ފްލޯރ)، މާލެ\nތ. ކިނބިދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު 8 އަމިއްލަގޮތުން ކުރިމަތިލި ކެންޑިޑޭޓް، އާމިނަތުފުޅު، އުފާ، ތ. ކިނބިދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: އުފާ، ތ. ކިނބިދޫ އަމިއްލަގޮތުން\nކެންޑިޑޭޓް ނަންބަރު 10 ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، ޝަމްސިއްޔާ ރަޝާދު (ޝަމްޓި)، ތޯތާގެ، ރ. މަޑުއްވަރި؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ހ. ޝަރާޝާ (ގްރައުންޑް ފްލޯރ)، މާލެ\nލ. ފޮނަދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު6އަމިއްލަގޮތުން ކުރިމަތިލި ކެންޑިޑޭޓް، އާމިނަތު ނަޖީލާ، ބްރީޒް، ލ. ފޮނަދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ބްރީޒް، ލ. ފޮނަދޫ އަމިއްލަގޮތުން


Noosverin baiveri koggen fuluhun kuriah gendhiya operation, kanboduvun thakaa hedhi medhukandaalaifi | Mihaaru\nނޫސްވެރިން ބައިވެރިކޮށްގެން ފުލުހުން ކުރިއަށް ގެންދިޔަ އޮޕަރޭޝަން، ކަންބޮޑުވުންތަކާ ހެދި މެދުކަނޑާލައިފި\nޫނޫސްވެރިން ބައިވެރިކޮށްގެން ފުލުހުން ކުރިއަށް ގެންދިޔަ އޮޕަރޭޝަނުގައި ބައެއް މީހުން ފާސްކުރަނީ-- މިހާރު ފޮޓޯ: ނިޝާން އަލީ\n03 ޑިސެމްބަރ 2020 - 17:24\nނޫސްވެރިން ބައިވެރިކޮށްގެން ފުލުހުން ހިންގި "އެންޓި-ސްޓްރީޓް ޑީލިން" އޮޕަރޭޝަން، ބައެއް ފަރާތްތަކުގެ ކަންބޮޑުވުންތަކާ ހެދި މެދުކަނޑާލައިފި އެވެ.\nމިދިޔަ އާދިއްތަ ދުވަހު ފުލުހުން ހިންގި 72 ގަޑިއިރުގެ އެ އޮޕަރޭޝަނުގައި ނޫސްވެރިން ބައިވެރިކުރީ، ރާއްޖޭގައި މަސްތުވާތަކެތީގެ ހާލަތު އޮތް ގޮތާއި އެ ފަދަ އަމަލުތައް ހިންގާ ތަންތަން ރެއިޑްކޮށް، މީހުން ހައްޔަރުކުރުމަށް ފުލުހުން އޮޕަރޭޝަންތައް ހިންގާ ގޮތް ދެއްކުމަށެވެ. ނޫސްވެރިން ބައިވެރިކޮށްގެން ފުރަތަމަ ފަހަރަށް ހިންގި މި އޮޕަރޭޝަނުގައި ހަތަރު މީޑިއާއެއް ބައިވެރިކޮށްފައި ވެ އެވެ.\n"މިހާރު"އަށް އެނގިފައިވާ ގޮތުގައި، އިތުރު މީޑިއާތައް ބައިވެރިކޮށްގެން، މި ހަފުތާ ބަންދުގައި ވެސް ކުރިއަށް ގެންދިޔުމަށް ނިންމާފައިވާ މި އޮޕަރޭޝަން މެދުކަނޑައިލީ، ސަރުކާރުގެ ބައެއް އިދާރާތަކާއި އެހެން ބައެއް ފަރާތްތަކުގެ ކަންބޮޑުވުންތަކާ ގުޅިގެންނެވެ. އެންމެ ބޮޑު ސަބަބަކީ، ބަޔަކު ހައްޔަރުކުރުމަށް ހިންގާ މި ފަދަ ބޮޑު އޮޕަރޭޝަނެއްގައި ނޫސްވެރިން ސަބަބުން، ހެކި ހޯދުމަށް ހުރަސް އެޅި އަދި ކޯޓުތަކުން އެ ހެކި ގަބޫލުކުރުމާ މެދު ސުވާލު އުފެދުމެވެ.\nއެކަމާ މެދު ކަންބޮޑުވުން ފާޅުކުރައްވައި، ކުރީގެ ޕްރޮސެކިއުޓާ ޖެނެރަލް އަހުމަދު މުއިއްޒު ކުރެއްވި ޓްވީޓެއްގައި ވަނީ، އޮޕަރޭޝަނުގައި ބަލައި ފާސްކުރުމުގެ ކަންކަން ބެލުމަށް ނޫސްވެރިން ބައިވެރިކުރި އިރު، ކޯޓުގެ ހުއްދަ ހޯދަން ނުޖެހޭތޯ ސުވާލު ކުރައްވައިފަ އެވެ. އަދި ނޫސްވެރިން ބައިވެރިކުރުމުގެ ސަބަބުން، އެތަންތަނުން ހޯދި ހެކި ކޯޓުން ގަބޫލުނުކުރުމުގެ ފުރުސަތު ގެއްލިގެން ނުދާނެ ކަމަށް ދެކޭކަމަށް ވިދާޅުވި އެވެ.\nމުއިއްޒުގެ އިތުރުން އެހެން ގާނޫނީ ބޭފުޅުން ވެސް ވަނީ އެކަމާ މެދު ސުވާލު އުފައްދައިފަ އެވެ.\nފުލުހުން އެ އޮޕަރޭޝަން ކުރިއަށް ގެންދިޔައީ، މަސްތުވާތަކެތި ބޭނުން ކުރާ ގޮތާއި އޭގެ ވިޔަފާރި އާއި ޑީލް ކުރާ ގޮތް ނޫސްވެރިންނަށް ދައްކާލުމަށެވެ. ހެކި ހޯދުމަށާއި މީހުން ހައްޔަރު ކުރުމަށް ފުލުހުން ދިޔައީ، އެ އޮޕަރޭޝަނުގެ ދަށުން އެންމެ ތަނަކަށެވެ. ނަމަވެސް، އޮޕަރޭޝަނުގައި ފެނުނު މަންޒަރުތައް މީޑިއާތަކުން ރިޕޯޓުކުރި ގޮތާ މެދު ވެސް ބައެއް ފަރާތްތަކުން ކަންބޮޑުވުން ފާޅުކުރި އެވެ.\nކުށްކުރުން ފުލުހުން މަސްތުވާތަކެތި ނޫސްވެރިން މީޑިއާ\n42 ކޮމެންޓް, 103 ރިއެކްޝަންސް\nފުލުހުން ދާއިރު މީހުން ނުތިބޭނެތާ. އެމީހުން އެތަނަށް ދާނީ އެގުރޫޕަށްދާކަމުގެ މައުލޫމާތުދީފަ ފިލޭނެހާ އިރުކޮށްފަ.\nދެންވާހަކަ ދައްކާނެ ކަމެއް ނެތ\nމިސަރުކާރުގެ ވާހަކަ ވަރަށް ފަށުވި ނަމަވެސް ނޫސްވެރިން ބައިވެރިކޮށްގެން ފުލުހުން އެހިންގި އޮޕަރޭޝަނުން ދޭހަވަނީ ފުލުހުންނަށް ގޭންގުތަކާ ޒުވާނުން ކުރާ ކުށް މަދުނުކުރެވޭނެ ކަމާ ޒުވާނުންގެ އިޖުތިމާއީ ހާލަތާ އެހާލަތުގައި ޒުވާން އުމުރު ބިކަވެ ގެއްލިދާ މަންޒަރު. މިކުދިން ހިފާހައްޔަރުކޮށް ހުސްވާނެ ކަމަށް ނުބަލާ. އެކުދިނަށް ދިރިއުޅެން ދަސްކޮށްދީ ބޭކާރު ވާހަކަ ނުދައްކާ\nރާއްޖޭގެ އެންމެ މަތިން ފެށިގެން ތިރިއާ ހަމައަށް ތި ވިޔަފާރީގައި ފައިދާ ނުލިބޭ ބަޔަކު މަދު. އެހެންވީމަ ތިކަން ހުއްޓުވާނެ އެމީހުން.\nޑްރަގް ޑީލިންގ އާއި ކުޅުމަކީ އުނދަގޫކަމެއް. ސަބަބަކީ ޖިންސު ވެއްޓިފަ ހުރި ސޮރު ގޮސްގުޅެނީ ގައުމުގެ ވަރުގަދަ ސަހުސިއްޔަތުތަކާ. އެހިސާބުން ދެން ޖެހޭނީ ފަސްއަޅާ ފޮރުވާލަން.\nއުމަރަށް ވީ ގޮތް ތިވީ. އޭރުގަވެސް ހުއްޓުވީ ބާރުތައް އަތުލީ. ތިބައިގަނޑާ ނުކުޅެވޭނެ\nމީގެ ކުރިން ގޯސްވެގެން އުޅުނީ ޑްރަގް ގެންގުޅޭތަންތަން ނޫސްވެރިންނަށާއި މީޑިއާ އަށް ނުފެނިގެން ! މިހާރު އެތަންދެއްކީމަ ގޯސްވީ ހެކި ގެއްލޭތީ ! މިއީ ދިވެހިން ! ކަމުދާ އެއްގޮތެއްވެސް ނޯންނާނެ ! ހުރިހާ މައްސަލައަކީ ތިހުރިހާ ޖަރީމާތަކެއް ހިންގުމުގެ އަޑީގައި ތިބެނީ ސަރުކާރުގެ ބޮޑުން ކަމަށް ވާތީ ! އެމީހުނަށް ޑްރަގް ވިއްކައިގެން ލިބޭ ލާރިގަޑު މަދުވާނެތީ ! ކަންބޮޑުވާ އަނެއް ބަޔަކީ ތިކަމުގައި އުޅޭ ޤާނޫނީ ވަކީލުން ! އެމީހުނަށްވެސް މަދުވަނީ !\nއެހެންވިއްޔާ މީޑިއާ ކުރިމަތީގައި ނަގާ ޕީސީއާރް ޓެސްޓުވެސް ގަބޫލެއް ނުކުރެވޭނެ.\nނޫން ނޫން ސިޔާސީމީހުންގެ ކަންބޮޑުވުމަކީ އެމީހުންގެ ބައިބެރިވުން މިކަމުގައި އޮތްމިންވަރު އާންމުންނަށް ތިލަވެދާނެތީ އަދި ގިނަބަޔަކު ހައްޔަރުކުރަން ޖެހިދާނެތީ އެކަމުގެ ސަބަބުން އެމީހުންނަށް ލިބޭ މަލީމަންފާއަށް އުނިކަން އަންނާނެތީ.\nމަސްތުވާތަކެތި އަދި ގޭންގްތަކާ ދެކޮޅަށް މިރާއްޖޭގަ އެއްވެސް ކަމެއް ހެޔޮ ނިޔަތުގަ ކުރާކަށް ލާހިކެއްނޫން. ސަބަބަކީ އެކަން ހުއްޓުވިއްޖެނަމަ ސިޔާސީ ބޮޑުންނަށް މި ރާއްޖޭގަ ޖަރީމާތައް ނުހިންގޭނެ. ހުރިހާ ގޭންގްތަކެއް ގެ އިސްފަރާތްތައް ގުޅިފަ އޮންނަނީ ސިޔާސީ ޕާޓީތަކުގެ ބޮޑުންނާ އަދި ވިޔަފާރިވެރިންނާ. ގަބޫލު ކުރިޔަސް ނުކުރިޔަސް ސިޔާސީ ޕާރޓީތައް ހިންގަނީ މަސްތުވާތަކެތި ވިއްކައިގެން. ދައުލަތުންދޭ މަދު ލާރިކޮޅަކުން ނޫން.\nމި ޤައިމުގާ ކަމެއް ހަމައަކަށް އަޅުވަން ކަމުގެ ހަގީގަތް އޮތްގޮތް ރައްޔިތުންނަށް އެނގެންބޭނުން ނުވާބަޔަކު އބައުޅޭ. ދުނިޔޭގެ އެއްވެސް ޤައުމެއް ހިޔެއް ނުވޭ މިހާލަތައް ވެއްޓިފަ އޮތް ހެނެއް. ޒުވާން ޖީލެއް ހަލާކުކޮށް މުޅި ޤައުމު މަސްތުގެ ހާލަތައް ދިޔައީމާ އުފާވާނީ ބޮޑުން. ނިކަމެތި ރައްޔިތުމީހާ ދަރިންަ މަސްތުން ނުފިލައިގެން ހާޓުއެޓެކު ރޫމުގަ މޮޅިވެ ގޮތް ހުސްވެފަ. ސަހަރޯަ މަކޮޔާ


TVEC ge career day ah bodu tharuheebeh\nޓިވެކްގެ ކެރިއާ ޑޭ އަށް ބޮޑު ތަރުހީބެއް\n29 އޮކްޓޫބަރ 2018\nބ.ކިހާދޫގައި ހުންނަ ޓެކްނިކަލް ވޮކޭޝަނަލް އެޑިއުކޭޝަން ޓްރެއިނިންގ ސެންޓަރ (ޓިވެކް) އިންބޭއްވި ކެރީއަރ ޑޭ” ފޮޓޯ / މުޙައްމަދު ނައުރިފް ބ.މީޑިއާ ސެންޓަރ\nބ. ކިހާދޫގައި ހުންނަ ރާއްޖޭގެ އެންމެ ބޮޑު ޓެކްނިކަލް އެންޑް ވޮކޭޝަނަލް އެޑިއުކޭޝަން ސެންޓަރު (ޓިވެކް) ގައި ކިޔަވާ ދަރިވަރުންނަށް ބޭއްވި ފުރަތަމަ ކެރިއާ ޑޭ ވަރަށް ކާމިޔާބު ކަމަށާއި އެ ހަރަކާތަށް ބޮޑު ތަރުހީބެއް ލިބިފައިވާ ކަމަށް ޓިވެކުން ބުނެފި އެވެ.\nޓިވެކްގެ އެގްޒެކެޓިވް ޑިރެކްޓަރު މުހައްމަދު ނަޒީފް ވިދާޅުވީ ޓިވެކްގެ ދަށުން ތަމްރީންތައް ފުރިހަމަކުރާ ދަރިވަރުންނަށް ރިސޯޓްތަކާއި ކުންފުނިތަކުން ވަޒީފާގެ ފުރުޞަތުތައް ފަހިކޮށްދިނުމަށް އެ ސެންޓަރުގައި އިއްޔެ ބޭއްވި ކެރިއާ ޑޭގައި ބޮޑެތި ރިސޯޓްތަކުންނާއި އަމިއްލަ ކުންފުނިތަކުންވެސް ބައިވެރިވެފައިވާ ކަމަށެވެ.\nމި ހަރަކާތުގައި ބައިވެރިވި ރިސޯޓްތަކުން ބުނި ގޮތުގައި މިއީ ވަރަށް ކާމިޔާބު ކެރިއާ ޑޭ އެއްކަމަށާއި ކޮންމެ ކުއްޖަކާ ވަކިން އިންޓަވިއު ކުރިއިރު، އެންމެ ބޮޑަށް ފެނިގެން ދިޔައީ ޓިވެކް ސެންޓަރުން ތަމްރީނުކޮށްފައި ތިބި ކުދިންނަކީ އަޙްލާގީ ގޮތުން ރަނގަޅު، މަސައްކަތުގެ މާހައުލުގައި ތަޖުރިބާ ހުރި ކުދިންތަކެއް ކަމަށެވެ. އަދި އިންޖިނިއަރިން ދާއިރާއިން ރިސޯޓުތަކާ ކުންފުނިތަކުގައި މަސައްކަތް ކުރުމުގެ ގާބިލްކަން އެކުދިންގެ ކިބައިގައި ހުރިކަންވެސް އެފަރާތްތަކުން ފާހަގަކުރި ކަމަށް ޓިވެކުން ބުނެއެވެ.\nޑީސަލް އަދި ޕެޓްރޯލް އިންޖީން މަރާމާތުކޮށް ބެލެހެއްޓުމާއި އިލެކްޓްރީޝަން އަދި އެއާކޮންޑިޝަން އާއި ރެފްރިޖަރޭޓަރު މަރާމާތު ކުރުމުގެ ކޯސްތައް ހިންގާ އެ ސެންޓަރުގައި ހިލޭ ކިޔަމަމުން އަންނަ 12 އަތޮޅެއްގެ 45 ދަރިވަރުން މިހާރު ވަނީ ތަމްރީނުވެފަ އެވެ. އަދި އެ ދަރިވަރުން ވަނީ މަސައްކަތުގެ މާހައުލުގައި، އިތުރު ތަމްރީން ހޯދުމަށް ރިސޯޓްތަކާއި ކުންފުނިތަކުގައި އަމަލީ ތަޖުރިބާ ވެސް ހޯދައިފަ އެވެ.\nޓިވެކުން އަންނަނީ އެ ސެންޓަރުގެ ފުރަތަމަ ބެޗްގެ ގުރެޖުއޭޝަން މިމަހުގެ އަންނަ ބުދަ ދުވަހު ބޭއްވުމަށް ތައްޔާރުވަމުންނެވެ.\nކިހާދޫގައި މީހުން ދިރިއުޅޭ ސަރަހައްދާ ވަކިން، ދެ ލައްކަ އަށް ވުރެ ބޮޑު އަކަފޫޓުގެ ބިމެއްގައި ގާއިމްކޮށްފައިވާ އެ ސެންޓަރު އަމާޒުކޮށްފައިވަނީ، ރަސްމީ ތައުލީމް ނުނިންމާ ނުވަތަ ސެޓްފިކެޓެއް ނެތް ޒުވާނުންނަށެވެ.\nދަރިވަރުން ހިލޭ ތިބުމަށް އެ ތަނުގައި ދަނާލެއް އަޅާފައިވާއިރު ކެއުން ވެސް ހަމަޖައްސައިދޭނީ އެ ސެންޓަރުންނެވެ. އެ ދަރިވަރުންނަށް ކިޔަވައިދޭނީ ކަމާ ގުޅޭ ދާއިރާގެ ބޭރުގެ ތަޖުރިބާކާރުންނެވެ.


January2Vana Dhuvahu 4000 Ahvure Gina Fathuruverin Raajje Ah - Vaguthu\nޖެނުއަރީ ދެވަނަ ދުވަހު 4000 އަށްވުރެ ގިނަ ފަތުރުވެރިން ރާއްޖެއަށް\nރާއްޖެ އައި ފަތުރުވެރިންތަކަކަށް ވެލާނާ އިންޓަނޭޝަނަލް އެއާޕޯޓުން މަރުހަބާ ކިޔަނީ - ފިޓޯ: މޯލްޑިވްސް އިންސައިޑަރ\nޖެނުއަރި ދެވަނަ ދުވަހު ރާއްޖެއަށް 4000 އަށްވުރެ ގިނަ ފަތުރުވެރިން އަތުވެއްޖެ އެވެ.\nކޮވިޑް-19 އާ ގުޅިގެން ރާއްޖޭގެ ބޯޑަރު ތިން މަހަށް ވުރެ ގިނަ ދުވަހަށް ބަންދު ކުރިއެވެ. އޭގެ ފަހުން ރާއްޖޭގެ ބޯޑަރު ހުޅުވާލީ ޖުލައި 15 ވަނަ ދުވަހުއެވެ.\nރާއްޖޭގެ ބޯޑަރު ހުޅުވާލި މަހު ރާއްޖެ އައި ފަތުރުވެރިންގެ އަދަދު މަދުވި ނަމަވެސް، ޖެހިގެން އައި މަހު އެ އަދަދު އިތުރުވިއެވެ. އަދި ޑިސެެންބަރު މަސް ނިންމާލީ ރާއްޖެއަށް 95،000 އަށްވުރެ ގިނަ ފަތުރުވެރިން ގެނެސްފައެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މިދިޔަ 2020 ވަނަ އަހަރު ނިމުނުއިރު، 555،213 ފަތުރުވެރިން ރާއްޖެ އައިސްފައި ވެއެވެ.\nޓޫރިޒަމް މިނިސްޓްރީން މިއަދު އާއްމު ކުރި ތަފާސްހިސާބުތަކަށް ބަލާއިރު، އިއްޔެ ރާއްޖެއަށް 4160 ފަތުރުވެރިން އައިސްފައި ވެއެވެ. މިއާއެކު ދެ ދުވަސް ތެރޭގައި ރާއްޖެ އައި ފަތުރުވެރިންގެ އަދަދު އަަރަނީ 6165 އަށެވެ.\nއެ ތަފާސްހިސާބުތައް ދައްކާގޮތުން މިހާރު ރާއްޖޭގެ، 12 އަތޮޅަކުން، 39 ރަށެއްގެ 257 ގެސްޓް ހައުސްއެއް ހުޅުވައިގެން ހިދުމަތް ދެމުން ގެންދެއެވެ. އަދި ރާއްޖޭޑގެ 142 ރިސޯޓަކާއި މެރީނާއެއް ހުޅުވައިގެން ހިދުމަތް ދެމުންގެންދާއިރު، 11 ހޮޓަލެއް ވަނީ ހުޅުވާފައެވެ. އަދި 133 ސަފާރީއެއް އޮޕަރޭޝަނަށް ގެނެސްފައި ވެއެވެ.\nރާއްޖެ އަންނަ ފަތުރުވެރިން އިތުރު ކުރުމަށް ސަރުކާރާއި ގުޅުން ހުރި އިދާރާތަކުން ދަނީ ގިނަ ގުނަ މަސައްކަތަކެއް ކުރަމުންނެވެ.\nޖެނުއަރީ 4, 2021 09:15\nތިކަމުގެ ރީތިނަމާ ޝަރަފް އޮތީ ، ވިއްކާލަފައޮތް އެޔަރޕޯޓް އަނބުރާ ހޯދަދީ އައު އެޔަރޕޯޓުތައް އުފަންކުރުވާ 75 ރިސޯޓް އަލަށް އުފެއްދި މޭސްތިރިޔާއަށެވެ. މިއަދުގެ ސަރުކާރުން ފަތުރުވެރިކަން ކުރިއެރުވުމަސް ކުރި އެއްވެސްކަމެއް ނޯންނާނެއެވެ. މި ސަރުކާރަށްއޮތީ ޔާމީންގެ މަސައްކަތުގެ ފޮނިމީރުކަން ލިބިގަތުން އެކަންޏެވެ.


B. Bodufinolhuga raheenu kuri 12 dhivehin salaamai koffi - vNews.mv\nސައިފް އަޒްހަރު 03 July 2020, 06:57\nބައެއް ބިދޭސީންވެސް ބަނދަރު ސަރަހައްދަށްވަނީ ގެނެސްފައި\nވެހިކަލްތަކުގެ ބިއްލޫރިތައް ތަޅައި، އޮފީސް އިމާރާތުގެ އެތެރެވަނީ ސުންނާފަތިކޮށްލާފައި\nމިއީ ސީލް މޯލްޑިވްސްގެ އިހުމާލުން ހިނގިކަމެއް: ރިޒް ކުންފުނި\nމެއި 16 ގައި ހަޅުތާލުކުރުމުން ފުލުހުންނަށް ރިޕޯޓްކުރިން: ރިޒް ކުންފުނި\n07:39 - ފުލުހުން ރަށުތެރެ ބަލައި ފާސްކުރަން ފަށަައިފި، ފުލުހުންނައެކު އެ ރަށުގައި ތިބި ނޫސްވެރިންވެސް ވަނީ ރަށުތެރެއަށް އަރާފައި، ރަށުތެރޭގެ މަންޒަރު ސިފަކޮށްދިން ނޫސްވެރިން ބުނެފައިވަނީ ކޮންސްޓްރަކްޝަން މަސައްކަތަށް ގެނެސްފައި ހުރި ވެހިކަލްތަކުގެ ބިއްލޫރިތައް ތަޅައި، އަދި އޮފީސް އިމާރާތުގެ ތެރޭގައި ހުރި ގޮނޑިތަކައި މޭޒުތަކާއި އެނޫންވެސް ތަކެތި ތަޅައި ސުންނާފަތިކޮށްލާފައިވާ ކަމަށް.\n07:30 - ބަނދަރު ސަރަހައްދަށް ގެނެސްފައިވާ ބިދޭސީންނަކީ ހަމަނުޖެހުމުގައި ބައިވެރިވާ ބައެއްނޫން - ފުލުހުން\n07:26 - މިއީ ސީދާ ސީލް މޯލްޑިވްސްގެ އިހުމާލުން ހިނގިކަމެއް. މިކަން މި ހިސާބަށް ދިޔައީ އެ ކުންފުނިން އަޅާނުލުމުގެ ސަބަބުން - ރިޒް ކުންފުނީގެ ގާނޫނީ ވަކީލު އަލީ ސައީދު\n07:15 - ބޮޑުފިނޮޅުގައި ތިބި ބިދޭސީންގެ ތެރެއިން ބައެއް ބިދޭސީން ބަނދަރު ސަރަހައްދަށް ގެނެސް ބަނދަރުގައި ބައިތިއްބާފައި އެބަތިއްބެވެ.\nއެ ރަށުގައި ހަރަކާތްތެރިވާ ނޫސްވެރިން ބުނަނީ، އެއީ ހަމަނުޖެހުމުގައި ބައިވެރިވާ ބިދޭސީންކަމެއް ނުވަތަ އެކަމުގައި ބައިވެރި ނުވާ މީހުންކަމެއް ސާފު ނުވާ ކަމަށެވެ.\nބިދޭސީންނާއިވެސް އަދި ދިވެހިންނާއިވެސް ނޫސްވެރިން ވާހަކަ ދެއްކުން ފުލުހުންވަނީ މަނާކޮށްފައެވެ.\n07:00 - ބިދޭސީން ލައްވާ މަސައްކަތް ކުރުވާ ރިޒް ކުންފުނީގެ ގާނޫނީ ވަކީލު ރާއްޖެ ޓީވީއަށް މައުލޫމާތު ދެއްވަމުން ވިދާޅުވީ، ބިދޭސީންނަށް މުސާރަ ނުލިބި ހަތަރުމަހާއި ބައިގެ މުއްދަތު ހިމެނޭ ކަމަށެވެ.\nމުސާރައިގެ މައްސަލާގައި މެއިމަހުގެ 16 ދުވަހުވެސް މުފަދަ މުޒާހަރާއެއް ކޮށްފައިވާ ކަމަށާއި، އެކަމާ ގުޅިގެން ޖިނާއީ ކުށުގެ އަމަލުތަކެއް ހިންގަފާނެތީ އެމައްސަލަ ބަލައިދިނުމަށް ފުލުހުންނަށް ހުށަހަޅާފައިވާ ކަމަށް ގާނޫނީ ވަކީލު ވިދާޅުވިއެވެ.\nރިޒް ކުންފުންނާއި، ރިސޯޓް ހަދާ ސީލް މޯލްޑިވްސްއާ ދެމެދު ކޮށްފައިވާ އެއްބަސްވުމުގައިވާގޮތުން މަސައްކަތްކުރާ މީހުންނަށް މުސާރަ ދިނުމަކީ ސީލް މޯޑިވްސްގެ ޒިންމާއެއް ކަމަށްވެސް ގާނޫނީ ވަކީލު އަލީ ސައީދު ވިދާޅުވެފައި ވެއެވެ.\nބ. ބޮޑުފިނޮޅުގައި ރަހީނުކޮށްފައިވާ ދިވެހިން ފުލުހުން އަރައި ސަލާމަތްކޮށްފިއެވެ.\nމިކަން ފުލުހުންގެ މީޑިއާއިންވަނީ ކަށަވަރު ކޮށްދީފައެވެ.\nފުލުހުންގެ ޚާއްސަ ޓީމަކުން ފަތިހުގެ ވަގުތެއްގައި ބޮޑުފިނޮޅަށް އަރައި ސަލާމަތްކުރީ 11 ދިވެހިން ކަމަށް ކުރިން ރިޕޯޓްކޮށްފައި ވީނަމަވެސް، ފުލުހުން ފަހުން ބުނެފައިވަނީ ސަލާމަތް ކޮށްފައިވަނީ 12 މީހުން ކަމަށެވެ.\nއެއްވެސް ދިވެއްސަކަށް އެއްވެސް އަނިޔާއެއް ކޮށްފައި ނުވާކަމަށް ސަލާމަތްކުރި ބައެއް ދިވެހިން މީޑިއާއަށް މައުލޫމާތު ދީފައި ވެއެވެ.\nރަހީނުކޮށްފައިވާ ދިވެހިން ސަލާމަތް ކުރުމުގައި އެއްވެސް ކުރިމަތިލުމެއް ހިނގާފައި ނުވާކަމަށް ފުލުހުން ކަށަވަރުކޮށް ދެއެވެ.\nހަމަ އެއާއެކު، މައްސަލަ ސުލްހަވެރިކަމާއެކު މުޅީން ހައްލުކުރުމަށްޓަކައި ފުލުހުންނާއި، ބަނގްލަދޭޝްގެ ބަޔަކާ ދެމެދު ވާހަކަ ދައްކަމުން ގެންދާ ކަމަށް ވަނީ ކަށަވަރު ވެފައެވެ.\nމައްސަލަ ހައްލު ކުރުމަށްޓަކައި މާލެއިން އެސްއޯ ފުލުހުންގެ ޚާއްސަ ޓީމެއް ދިޔައިރު، ރާއްޖޭގައި ހުންނަ ބަނގްލަދޭޝްގެ ހައި ކޮމިޝަންގެ އޮފިޝަލުންގެ ޓީމެއްވެސް ގޮސްފައި ވެއެވެ.\nލަފާ ކުރެވޭގޮތުގައި، ބޮޑުފިލޮޅުން ބަނގްލަދޭޝްގެ ބަޔަކާއި ފުލުހުންނާ ދެމެދު ކުރަމުންދާ މަޝްވަރާތަކުގައި ބަނގްލަދޭޝް ހައި ކޮމިޝަންގެ އޮފިޝަލުންވެސް ބައިވެރިވެއެވެ.\nބޮޑުފިނޮޅު ބަނދަރު ސަރަހައްދުގައި ތިބި ނޫސްވެރިން ބުނަނީ، ފުލުހުންގެ ޓީމުތައް ރަށުތެރެއަށްވެސް ގޮސް އައިސްވާ ކަމަށާއި، އެއްވެސް ހަމަނުޖެހުމެއް ރަށުތެރޭގައި ހިނގާކަމަށް ނުބެލެވޭ ކަމަށެވެ.\nފުލުހުން ސަލާމަތްކުރި ހުރިހާ ދިވެހިންވެސް ބަނދަރު ސަރަހައްދުގައި އެބަތިބި ކަމަށެވެ.\nރަހީނުކޮށްފައިވާ ދިވެހިން ސަލާމަތް ކުރެވުނުކަމް ކަމިޝަނަރ އޮފް ޕޮލިސް މުހަންމަދު ހަމީދުވެސް ވަނީ ކަށަވަރު ކޮށްދެއްވާފައެވެ.\nއަދި މައްސަލަ ތަހްގީގު ކުރުމާއި ދެން ކުރާންޖެހޭ ކަންކަން ކުރިއަށްދާ ކަމަށްވެސް ސީޕީ ހަމީދު ވިދާޅުވެފައި ވެއެވެ.\nރިސޯޓެއްގެގޮތުގައި ހަދަމުންދާ ބޮޑުފިނޮޅުގައި 200 ވަރަކަށް ބިދޭސީން އުޅޭކަމަށް މައުލޫމާތު ލިބިފައި ވެއެވެ.\nއެމީހުން އެރަށުގައި ތިބި ދިވެހިން ރަހީނުކުރުމަށްފަހު ހަޅުތާލުފެށީ މުސާރަނުދޭ މައްސަލާގައެވެ. އެމީހުންނަށް މުސާރަ ނުދޭތާ ހައެއްކަ މަސް ވެއްޖެކަމަށް ބައެއް ފަރާތްތަކުން ރިޕޯޓްކޮށްފައި ވެއެވެ.\nމި މައްސަލަ ހައްލުކުރުމަށް ތުލާދޫއާއި، ބ. އަތޮޅު އެހެން ރަށްރަށުގައި ތިބި ފުލުހުން ރަށަށް އެރުމަށް ކުރި މަސައްކަތް ނާކާމިޔާބު ވުމުން، ދިވެހިން ސަލާމަތް މިކުރީ މާލެއިން ޚާއްސަ ޓީމެއް ދިއުމަށްފަހުގައެވެ.